title: অমিত চাকমা

text: অমিত চাকমার জন্ম বাংলাদেশের দক্ষিণ-পূর্বাঞ্চল অর্থাৎ পার্বত্য চট্টগ্রামের এক চাকমা পরিবারে। ১৯৫৭ সালে তার জন্মস্থানের পাশে বাংলাদেশ সরকারের তত্ত্বাবধানে বাঁধ হওয়ায় তাদের অনেককেই সেখান থেকে চলে যেতে হয়। তার মধ্যে অমিত চাকমার পরিবারও ছিল। বাংলাদেশে উচ্চ মাধ্যমিক পর্যায়ের পড়াশোনা শেষ করার পর তিনি আলজেরীয় সরকারের বৃত্তি নিয়ে আলজেরিয়ার বিখ্যাত বিশ্ববিদ্যালয় Institut Algerien du Petrole-এ পড়তে যান। তিনি "রাসায়নিক প্রকৌশল" বিভাগে ভর্তি হয়েছিলেন। ১৯৭৭ সালে এই বিশ্ববিদ্যালয় থেকে ক্লাসে প্রথম স্থান অধিকার করে স্নাতক ডিগ্রি লাভ করেন। এরপর কানাডায় চলে যান মাস্টার্স ও পিএইচডি অধ্যয়নের জন্য। কানাডার ইউনিভার্সিটি অফ ব্রিটিশ কলাম্বিয়া থেকে রাসায়নিক প্রকৌশল বিষয়ে "এমএএসসি" এবং "পিএইচডি" ডিগ্রি লাভ করেন।


title: অমিত চাকমা

text: ১৯৮৮ থেকে ১৯৯৬ সাল পর্যন্ত ইউনিভার্সিটি অফ ক্যালগারির রাসায়নিক প্রকৌশল বিভাগে অধ্যাপনা করার পর ১৯৯৬ সালেই ইউনিভার্সিটি অফ রেগিনা-তে চলে যান। সেখানে রাসায়নিক প্রকৌশল বিভাগের প্রধান নিযুক্ত হন। ১৯৯৯ থেকে ২০০১ পর্যন্ত রেগিনার ভাইস-প্রেসিডেন্ট রিসার্চ হিসেবে দায়িত্ব পালন করেন। এখানে থাকার সময়ই অমিতকে কানাডার "টপ ৪০ আন্ডার ৪০" তে স্থান করে নেন। এরপর ২০০১ সালে ইউনিভার্সিটি অফ ওয়াটারলু-র অ্যাকাডেমিক ভাইস-প্রেসিডেন্ট এবং প্রভোস্টের দায়িত্ব গ্রহণ করেন।


title: অমিত চাকমা

text: অমিত চাকমার গবেষণার মূল বিষয় প্রাকৃতিক গ্যাস প্রকৌশল এবং পেট্রোলিয়াম বর্জ্য ব্যবস্থাপনা।


title: অমিত চাকমা

text: ২০০৯ সালের ১লা জুলাই অমিত চাকমা ইউনিভার্সিটি অফ ওয়েস্টার্ন ওন্টারিওর প্রেসিডেন্ট ও উপাচার্য হিসেবে দায়িত্ব গ্রহণ করেন। তার আগে এই দায়িত্বে ছিলেন পল ড্যাভেনপোর্ট। প্রেসিডেন্ট হিসেবে অমিতের লক্ষ্য ওয়েস্টার্ন ওন্টারিওকে বিশ্বের শীর্ষ ১০০ বিশ্ববিদ্যালয়ের সারিতে পৌঁছে দেয়া।


title: ইউনিভার্সিটি অব ওয়েস্টার্ন অন্টারিও

text: ইউনিভার্সিটি অফ ওয়েস্টার্ন অন্টারিও (ইংরেজি ভাষায়: University of Western Ontario, UWO) কানাডার অন্টারিও অঙ্গরাজ্যের "লন্ডন" শহরে অবস্থিত একটি সরকারী বিশ্ববিদ্যালয়। এটি কানাডার অন্যতম প্রাচীন বিশ্ববিদ্যালয়। ১৮৭৮ সালে বিশপ ইউনিভার্সিটির "বিশপ আইজ্যাক হেলমুথ" এবং হিউরনের অ্যাংলিকান ডায়োসিস এটি প্রতিষ্ঠা করেছিলেন। প্রতিষ্ঠার সময় এর নাম ছিল "ওয়েস্টার্ন ইউনিভার্সিটি অফ লন্ডন, অন্টারিও"। ১৮৬৩ সালে এখানে "হিউরন কলেজ" নামে একটি অ্যাংলিকান ধর্মীয় স্কুল প্রতিষ্ঠিত হয়েছিল, এটাই পরবর্তীকালে UWO-র ভিত্তি হিসেবে কাজ করে। বিশ্ববিদ্যালয়টির মোট আয়তন ৩৯৫ একর (১.৬ বর্গ কিলোমিটার) যার পুরোটাই টেমস নদীর উত্তর শাখার পাশে অবস্থিত। এতে মোট ভবনের সংখ্যা ৭৫টি। মূল প্রাঙ্গণের বাইরেও এর অনেকগুলো ভবন এবং জমি আছে।


title: ইউনিভার্সিটি অব ওয়েস্টার্ন অন্টারিও

text: বিশ্ববিদ্যালয়ের স্কুল রং পার্পল এবং সাদা, মটো "Veritas et utilitas" যার অর্থ "সত্য এবং প্রয়োজনীয়তা"। ওয়েস্টার্ন অন্টারিও বিশ্ববিদ্যালয়ের বর্তমান চ্যান্সেলর "জন টমসন", আর প্রেসিডেন্ট ও উপাচার্য হলেন অমিত চাকমা। ১২টি ফ্যাকাল্টি ও স্কুল, ৩টি অধিভুক্ত কলেজের মাধ্যমে এই বিশ্ববিদ্যালয় থেকে বিভিন্ন বিষয়ে ২০০টিরও বেশি ডিগ্রি ও ডিপ্লোমা প্রদান করা হয়।


title: অজয় মুখোপাধ্যায়

text: অজয়কুমার মুখোপাধ্যায় (১৫ এপ্রিল, ১৯০১ – ২৭ মে, ১৯৮৬) ছিলেন ভারতীয় বাঙালি স্বাধীনতা সংগ্রামী তথা পশ্চিমবঙ্গের চতুর্থ ও ষষ্ঠ মুখ্যমন্ত্রী।


title: অজয় মুখোপাধ্যায়

text: প্রেসিডেন্সি কলেজে পড়াকালীন অসহযোগ আন্দোলনে যোগদান করে পড়া ছেড়ে দেন। জীবনের দীর্ঘ সময় জেলে বা অন্তরীন অবস্থায় কাটে। ১৯৪২ এ তার তৈরী বিদ্যুৎবাহিনী তাম্রলিপ্ত জাতীয় সরকার গঠনে ভূমিকা রেখেছিল। ব্রিটিশ সরকারকে যথেষ্ট বেগ পেতে হয় বিদ্যুৎ বাহিনী দমন করতে।


title: অজয় মুখোপাধ্যায়

text: ১৯৬৩ সালে প্রথম বিধানসভা সদস্য ও সেচমন্ত্রী হন তিনি। মন্ত্রীত্ব ত্যাগ করে কংগ্রেস সংগঠন গড়ে তোলার কাজে আত্মনিয়োগ করেছিলেন। ১৯৬৪ সালে প্রদেশ কংগ্রেস সভাপতি হন। জাতীয় কংগ্রেসের সঙ্গে যুক্ত থাকলেও পরে কংগ্রেস ত্যাগ করে বাংলা কংগ্রেস গঠন করেন নলিনাক্ষ সান্যাল এর সংগে এবং সিপিআই(এম)-এর সহযোগিতায় দুইবার যুক্তফ্রন্ট সরকার পরিচালনা করেন। ১৫ মার্চ, ১৯৬৭ থেকে ২ নভেম্বর, ১৯৬৭ ও ২৫ ফেব্রুয়ারি, ১৯৬৯ থেকে ১৯ মার্চ, ১৯৭০ পর্যন্ত তিনি যুক্তফ্রন্টের মুখ্যমন্ত্রী পদে আসীন ছিলেন। ১৯৭৭ সালে তাঁকে ভারতের দ্বিতীয় সর্বোচ্চ অসামরিক সম্মান পদ্মবিভূষণ প্রদান করা হয়।


title: অজয় মুখোপাধ্যায়

text: শেষ জীবনে রাজনীতি থেকে নিজেকে সরিয়ে নেন। অকৃতদার ছিলেন। সর্বজনশ্রদ্ধেয় এবং সৎ রাজনীতিবিদ হিসেবে বাংলার রাজনীতিতে আজো উদাহরণস্বরূপ হয়ে আছেন। লোকচক্ষুর অন্তরালে এবং নিতান্তই অবহেলায় মারা যান প্রাক্তন মুখ্যমন্ত্রী অজয় মুখোপাধ্যায়। ২৭ মে, ১৯৮৬ খৃষ্টাব্দে।


title: অখিল ভারতীয় গোর্খা লিগ

text: অখিল ভারতীয় গোর্খা লীগ (এবিজিএল) (নেপালি: अखिल भारतीय गोर्खा लीग; অপর নাম অল ইন্ডিয়া গোর্খা লীগ বা এআইজিএল/আইজিএল) হল ভারতের পশ্চিমবঙ্গ রাজ্যের দার্জিলিং ও কালিম্পং জেলার নেপালি-ভাষী জনগোষ্ঠীর মধ্যে কর্মরত একটি রাজনৈতিক দল। ১৯৪৩ সালে ডম্বর সিং গুরুং এই দলটি প্রতিষ্ঠা করেছিলেন। এই দলের বর্তমান সভানেত্রী হলেন ভারতী তামাং। তিনি দলের প্রাক্তন সভাপতি মদন তামাং-এর বিধবা পত্নী। প্রতাপ ছেত্রী হলেন এই দলের সাধারণ সম্পাদক।


title: অখিল ভারতীয় গোর্খা লিগ

text: ১৯৯৯ সালের দার্জিলিং গোর্খা পার্বত্য পরিষদ নির্বাচনের আগে অখিল ভারতীয় গোর্খা লীগ ছিল যুক্তফ্রন্টের সদস্য। কমিউনিস্ট পার্টি অফ রেভোলিউশনারি মার্ক্সিস্টস (সিপিআরএম), অখিল ভারতীয় গোর্খা লীগ, ভারতীয় জাতীয় কংগ্রেস, ভারতীয় গোর্খা জনশক্তি, ভারতের কমিউনিস্ট পার্টি, সর্বভারতীয় তৃণমূল কংগ্রেস, ভারতীয় নেপালি বীর গোর্খা ও সিক্কিম রাষ্ট্রীয় মুক্তি মোর্চা নিয়ে এই জোট তৈরি হয়েছিল।


title: অখিল ভারতীয় গোর্খা লিগ

text: পরে এবিজিএল সিপিআরএম নেতৃত্বাধীন পিপল’স ডেমোক্র্যাটিক ফ্রন্ট (পিডিএফ) নামে একটি ছয়-দলীয় জোটে যোগদান করে। এই জোটের অন্যান্য দলগুলি ছিল ভারতীয় জাতীয় কংগ্রেস (পার্বত্য), গোর্খা ন্যাশানাল লিবারেশন ফ্রন্ট (সি. কে. প্রধান), ভারতীয় জনতা পার্টি (বিজেপি) ও গোর্খা ডেমোক্র্যাটিক ফ্রন্ট। শেষোক্ত দলটি এবিজিএল-এ ফিরে আসার আগে মদন তামাং গঠন করেছিলেন। পিডিএফ গোর্খা স্বায়ত্ত্বশাসনের পক্ষে সওয়াল করলেও সুভাষ ঘিসিং-এর নেতৃত্বাধীন গোর্খা ন্যাশানাল লিবারেশন ফ্রন্টের (জিএনএলএফ) বিরোধিতা করেছিল।


title: অখিল ভারতীয় গোর্খা লিগ

text: বর্তমানে এবিজিএল ডেমোক্র্যাটিক ফ্রন্ট নামে একটি জোটের সদস্য দল। এই জোটের অন্যান্য সদস্যেরা হল সিপিআরএম, বিজেপি ও অন্যান্য কয়েকটি দল। এবিজিএল গোর্খা জনমুক্তি মোর্চার (জিজেএম) বিরোধী এবং দার্জিলিং পার্বত্য অঞ্চলে শান্তিপূর্ণ গণতান্ত্রিক পরিবেশ সৃষ্টির পক্ষপাতী। এবিজিএল গোর্খাল্যান্ড নামে পূর্ণাঙ্গ রাজ্য গঠনের পরিবর্তে দার্জিলিং-এ অন্তর্বর্তী কর্তৃপক্ষ গঠনের বিরোধিতা করেছিল।


title: অখিল ভারতীয় গোর্খা লিগ

text: ২০১০ সালের ২১ মে এবিজিএল-এর সভাপতি দার্জিলিং শহরে ছুরিকাঘাতে নিহত হন। এবিজিএল নেতৃত্ব জিজেএম সমর্থকদের মদন তামাং-এর হত্যাকারী বলে অভিযোগ করেন। এর ফলে তদনীন্তন দার্জিলিং জেলার সদর মহকুমা, কালিম্পং মহকুমা ও কার্শিয়াং মহকুমা (অধুনা কালিম্পং জেলা) মুহুর্মুহু অবরুদ্ধ হতে থাকে ও জনজীবন বিপর্যস্ত হয়। এরপরই মদন তামাং-এর পত্নী ভারতী তামাং-কে এবিজিএল-এর সভানেত্রী নির্বাচিত করা হয়।


title: অখিল ভারতীয় গোর্খা লিগ

text: ২০১১ সালের ১৮ এপ্রিল দার্জিলিং পার্বত্য অঞ্চলের তিনটি বিধানসভা কেন্দ্রে অনুষ্ঠিত পশ্চিমবঙ্গ বিধানসভা নির্বাচনে প্রতিদ্বন্দ্বিতা করে। ভারতী তামাং দার্জিলিং, ত্রিভুবন রাই কালিম্পং ও শিবকুমার প্রধান কার্শিয়াং বিধানসভা কেন্দ্র থেকে প্রতিদ্বন্দ্বিতা করেছিলেন। কিন্তু তাঁরা প্রত্যেকেই পরাজিত হন।


title: রাজ্জাক

text: আব্দুর রাজ্জাক (২৩শে জানুয়ারি ১৯৪২ - ২১শে আগস্ট ২০১৭) ছিলেন একজন জনপ্রিয় বাংলাদেশী চলচ্চিত্র অভিনেতা যিনি নায়করাজ রাজ্জাক নামে সুপরিচিত। বাংলা চলচ্চিত্র পত্রিকা চিত্রালীর সম্পাদক আহমদ জামান চৌধুরী তাকে নায়করাজ উপাধি দিয়েছিলেন। নিজের জন্মস্থান কলকাতায় সপ্তম শ্রেণীতে অধ্যয়নরত অবস্থায় মঞ্চ নাটকে অভিনয়ের মাধ্যমে তাঁর অভিনয় জীবন শুরু করেন এবং ১৯৬৬ সালে "১৩ নম্বর ফেকু ওস্তাগার লেন" চলচ্চিত্রে একটি ছোট চরিত্রে অভিনয়ের মধ্য দিয়ে বাংলাদেশি চলচ্চিত্রে তাঁর অভিষেক ঘটে। তিনি জহির রায়হানের "বেহুলা" চলচ্চিত্রে কেন্দ্রীয় চরিত্রে অভিনয়ের মাধ্যমে নিজের অবস্থান পাকাপোক্ত করেন। ষাটের দশকের শেষের দিকে এবং সত্তরের দশকেও তাঁকে বাংলাদেশের চলচ্চিত্র শিল্পের প্রধান অভিনেতা হিসেবে বিবেচনা করা হত। অভিনয় জীবনে তিনি বেহুলা, আগুন নিয়ে খেলা, এতটুকু আশা, নীল আকাশের নীচে, জীবন থেকে নেয়া, ওরা ১১ জন, অবুঝ মন, রংবাজ, আলোর মিছিল, অশিক্ষিত, ছুটির ঘণ্টা এবং বড় ভালো লোক ছিলসহ মোট ৩০০টি বাংলা ও উর্দু ভাষার চলচ্চিত্রে অভিনয়ের পাশাপাশি তিনি সব মিলিয়ে ১৬টি চলচ্চিত্র পরিচালনা করেন। তার মালিকানার রাজলক্ষী প্রোডাকশন থেকে বেশ কয়েকটি চলচ্চিত্র নির্মিত হয়।


title: রাজ্জাক

text: ২০১৫ সালে বাংলাদেশ সরকার সংস্কৃতিতে বিশেষ ভূমিকা রাখার জন্য তাঁকে স্বাধীনতা পুরস্কারে ভূষিত করে। ১৯৭৬, ১৯৭৮, ১৯৮২, ১৯৮৪ ও ১৯৮৮ সালে তিনি মোট পাঁচবার শ্রেষ্ঠ অভিনেতার জন্য জাতীয় চলচ্চিত্র পুরস্কার লাভ করেন। ২০১৩ সালের জাতীয় চলচ্চিত্র পুরস্কারে তাকে আজীবন সম্মাননা পুরস্কার প্রদান করা হয়। এছাড়াও তিনি চলচ্চিত্রে অভিনয়ের জন্য বাচসাস পুরস্কার, মেরিল-প্রথম আলো পুরস্কারসহ অসংখ্য পুরস্কারে ভূষিত হয়েছিলেন। ২০১৭ সালের ২১শে আগস্ট ৭৫ বছর বয়সে তিনি ঢাকায় মৃত্যুবরণ করেন।


title: রাজ্জাক

text: রাজ্জাক ১৯৪২ সালের ২৩শে জানুয়ারি পশ্চিমবঙ্গের দক্ষিণ কলকাতার টালিগঞ্জে জন্মগ্রহণ করেন। তাঁর পিতার নাম আকবর হোসেন ও মাতার নাম নিসারুননেছা। রাজ্জাকরা ছিলেন নাকতলা এলাকার জমিদার। তিনি কলকাতার বাশদ্রোণীর নিকটে খানপুর হাইস্কুলে পড়াশুনা করেন। স্কুলে তিনি অংকে কাঁচা ছিলেন। এ প্রসঙ্গে রাজ্জাকের বাল্যবন্ধু টি দাস বলেন, স্কুলের শিক্ষকেরা তাকে বলতেন, "অঙ্কটা অন্তত ভালো করে শেখ। যোগ বিয়োগ ঠিকঠাক করে না শিখলে পরিবারের এত সম্পত্তি সামলে রাখবি কি করে।" সপ্তম শ্রেণীতে পড়ার সময় স্বরসতী পূজা চলাকালীন সময়ে মঞ্চ নাটকে অভিনয়ের জন্য তার শিক্ষক রবীন্দ্রনাথ চক্রবর্তী তাঁকে কেন্দ্রীয় চরিত্রের জন্য বেছে নেন। শিশু-কিশোরদের নিয়ে লেখা নাটক বিদ্রোহীতে গ্রামীণ কিশোর চরিত্রে অভিনয়ের মধ্য দিয়েই নায়ক রাজের অভিনয়ে সম্পৃক্ততা। অভিনয়ের জন্য ১৮ বছর বয়সে মুম্বইয়েও যান রাজ্জাক।


title: রাজ্জাক

text: রাজ্জাক ১৯৬২ সালে লক্ষীকে বিয়ে করেন। টালিগঞ্জে রাজ্জাকের এক আত্মীয়ের বাড়ির পাশে ছিল লক্ষীদের বাড়ি। সেই আত্মীয়দের একজন লক্ষীকে বাড়ির সামনে দেখে পছন্দ করে এবং বিয়ের প্রস্তাব নিয়ে যায়। সেদিন রাজ্জাক আর লক্ষীর আংটিবদল হয়। এর দুই বছর পরে তাদের বিয়ে হয়। নিজের নাম প্রসঙ্গে লক্ষী দৈনিক প্রথম আলোকে এক সাক্ষাৎকারে বলেন, "অনেকেই আমাকে হিন্দু মনে করেন। আমার পুরো নাম খায়রুন্নেসা। আমার আব্বা আমাকে আদর করে ডাকতেন ‘লক্ষ্মী’ বলে।"


title: রাজ্জাক

text: ১৯৬৪ সালের কলকাতায় হিন্দু-মুসলিম দাঙ্গা শুরু হলে এক রাতে বাড়ি ছেড়ে পালিয়ে এক হিন্দু পরিবারের বাড়িতে আশ্রয় নেন। পরের দিন ২৬ এপ্রিল পরিবার নিয়ে ঢাকায় চলে আসেন। তার সাথে ছিল তার স্ত্রী লক্ষী ও পুত্র বাপ্পারাজ এবং পীযূষ বসুর দেওয়া একটি চিঠি ও পরিচালক আব্দুল জব্বার খান ও শব্দগ্রাহক মণি বোসের ঠিকানা। স্ত্রী পুত্রকে শরনার্থী শিবিরে রেখে তিনি আব্দুল জব্বার খানের সাথে সাক্ষাৎ করলে খান তাকে আশ্বাস দেন। তখন রাজ্জাক ৮০ টাকা মাসিক ভাড়ায় স্ত্রী-পুত্র নিয়ে কমলাপুরে এক বাসা ভাড়া করেন। পরে তিনি সুভাষ দত্ত, সৈয়দ আওয়াল, এহতেশামসহ আরও চলচ্চিত্রকারদের সাথে সাক্ষাৎ করেন। আব্দুল জব্বার খানই তাকে ইকবাল ফিল্মসে কাজ করার সুযোগ দেন। ১৯৬৪ সালে তিনি কামাল আহমেদের সাথে সহকারী পরিচালক হিসেবে "উজালা" চলচ্চিত্রে কাজ করার সুযোগ পান। সহকারী পরিচালক হিসেবে তার দ্বিতীয় চলচ্চিত্র ছিল "পরওয়ানা"। কিন্তু ৮০ ভাগ কাজ হওয়ার পর তিনি এই ছবির কাজ ছেড়ে দেন।


title: রাজ্জাক

text: প্রথমদিকে রাজ্জাক তৎকালীন পাকিস্তান টেলিভিশনে "ঘরোয়া" নামের ধারাবাহিক নাটকে অভিনয় করে দর্শকদের কাছে জনপ্রিয়তা পান। ষাটের দশকের মাঝামাঝি সময়ে তিনি সালাউদ্দিন প্রোডাকশন্সের "১৩ নম্বর ফেকু ওস্তাগার লেন" এবং "কার বউ", "ডাক বাবু", "আখেরী স্টেশন"-সহ আরও বেশ কয়েকটি চলচ্চিত্রে ছোট চরিত্রে অভিনয় করেন।


title: রাজ্জাক

text: ১৯৬৬ সালে জহির রায়হান পরিচালিত "বেহুলা" চলচ্চিত্রে সুচন্দার বিপরীতে কেন্দ্রীয় চরিত্রে অভিনয় করেন। এতে লখিন্দর চরিত্রে অভিনয়ের মাধ্যমে তিনি চলচ্চিত্রে অভিনেতা হিসেবে পরিচিতি লাভ করেন। পৌরাণিক কাহিনীধর্মী এই চলচ্চিত্রটি বাংলাদেশের চলচ্চিত্রে একটি মাইলফলক হয়ে আছে। এই ছবির সফলতার পরে জহির রায়হান রাজ্জাক-সুচন্দাকে নিয়ে নির্মাণ করেন "আনোয়ারা" (১৯৬৭) এবং "সুয়োরাণী দুয়োরাণী" (১৯৬৮)। সাহিত্যিক মোহাম্মদ নজিবর রহমান রচিত আনোয়ারা উপন্যাস অবলম্বনে নির্মিত "আনোয়ারা" চলচ্চিত্রটিতে তিনি আনোয়ারা চরিত্রের স্বামীর ভূমিকায় অভিনয় করেন। লোককাহিনীধর্মী "সুয়োরাণী দুয়োরাণী" ছবিতে তাকে রাখালের সঙ্গে বন্ধুত্ব পাতানো এক শাহজাদার চরিত্রে দেখা যায়। ১৯৬৭ সালে তিনি সুজাতার বিপরীতে আমজাদ হোসেন ও নুরুল হক বাচ্চু পরিচালিত "আগুন নিয়ে খেলা" এবং ম. হামিদ পরিচালিত "অপরাজেয়" ছবিতে। এই সময়ে সুচন্দার বিপরীতে তিনি আমজাদ হোসেন পরিচালিত "জুলেখা" (১৯৬৭) ও "সংসার" (১৯৬৮), রহিম নেওয়াজ ও নূরুল হক পরিচালিত "দুই ভাই" (১৯৬৮), নুরুল হক বাচ্চু পরিচালিত "কুচবরণ কন্যা" (১৯৬৮), রহিম নেওয়াজ পরিচালিত "মনের মত বউ" (১৯৬৯) এবং আমির হোসেন পরিচালিত রোম্যান্টিকধর্মী "যে আগুনে পুড়ি" (১৯৭০) চলচ্চিত্রে অভিনয় করেন।


title: রাজ্জাক

text: রাজ্জাক ১৯৬৮ সালে সুভাষ দত্ত পরিচালিত "আবির্ভাব" চলচ্চিত্রের মাধ্যমে জুটি গড়েন কবরীর সাথে। এই জুটিকে একই বছর দেখা যায় আব্দুল জব্বার খানের "বাঁশরী" ছবিতে। এছাড়া তিনি মোহসীন পরিচালিত "গৌরী" ছবিতে অভিনয় করেন। পরের বছর তিনি নারায়ণ ঘোষ মিতার রোম্যান্টিকধর্মী "নীল আকাশের নীচে" ছবিতে মামুন চরিত্রে অভিনয় করেন। এতে তার বিপরীতে ছিলেন কবরী এবং এই ছবি দিয়ে রাজ্জাক-কবরী জুটি ব্যাপক জনপ্রিয়তা লাভ করে। একই বছর তাদের কাজী জহিরের বিয়োগাত্মক "ময়নামতি" (১৯৬৯) চলচ্চিত্রে দেখা যায়।


title: রাজ্জাক

text: ১৯৭০ সালে রাজ্জাক প্রখ্যাত পরিচালক জহির রায়হান পরিচালিত রাজনৈতিক-ব্যঙ্গধর্মী "জীবন থেকে নেয়া" ছবিতে অভিনয় করেন। গণঅভ্যুত্থান এবং আইয়ুবের সামরিক শাসন নিয়ে রাজনৈতিক-ব্যঙ্গধর্মী এই ছবিতে রাজ্জাককে পরাধীন দেশের একজন সচেতন নাগরিক ফারুক চরিত্রে দেখা যায়। এতে তার বিপরীতে ছিলেন সুচন্দা। একই সালে মধ্যবিত্ত ঢাকার নাগরিক সমস্যা ও যাপিত জীবনের গল্প নিয়ে এহতেশাম পরিচালিত রোম্যান্টিক-নাট্যধর্মী "পীচ ঢালা পথ" ছবিতে তার বিপরীতে প্রথমবার দেখা যায় ববিতাকে। ববিতা এর পূর্বে তার এবং সুচন্দার মেয়ের ভূমিকায় "সংসার" ছবিতে অভিনয় করেন। এই ছবির সফলতার ধারাবাহিকতায় রাজ্জাকার ববিতা জুটিকে নিয়ে বাবুল চৌধুরী নির্মাণ করেন "টাকা আনা পাই" (১৯৭০) এবং নজরুল ইসলাম নির্মাণ করেন "স্বরলিপি" (১৯৭০)। পিতা-পুত্রের সম্পর্কের টানাপোড়েন নিয়ে নির্মিত "টাকা আনা পাই" ছবিতে অভিনয় করেন। এতে তার পিতার চরিত্রে দেখা যায় শওকত আকবরকে। ছবিতে তাকে উচ্চ শিক্ষিত দরিদ্র পরিবারের সন্তান শহীদ চরিত্রে দেখা যায়, যে পরবর্তীতে বড়লোকের মেয়ের জামাই হয়ে পিতৃঋণ শোধ করার বাস্তবতার মুখোমুখি হয়।


title: রাজ্জাক

text: রাজ্জাক-কবরী জুটি জনপ্রিয়তার ধারাবাহিকতায় এই জুটিকে নারায়ণ ঘোষ মিতার "ক খ গ ঘ ঙ" (১৯৭০) ও "দীপ নেভে নাই" (১৯৭০), নজরুল ইসলামের "দর্পচূর্ণ", নূরুল হক বাচ্চুর "যোগ বিয়োগ" (১৯৭০), আব্দুল জব্বার খানের "কাঁচ কাটা হীরে" (১৯৭০), কামাল আহমেদের "অধিকার" (১৯৭০), বাবুল চৌধুরীর "আঁকা বাকা" (১৯৭০), আলমগীর কুমকুমের "স্মৃতিটুকু থাক" (১৯৭১) এবং আলী কাউসারের "গাঁয়ের বধূ" (১৯৭১) চলচ্চিত্রে দেখা যায়। "ক খ গ ঘ ঙ" ছবিতে তাকে দেখা যায় এক দুরন্ত যুবক মন্টু চরিত্রে, যে তার পরিবারকে প্রচন্ড ভালোবাসে।


title: রাজ্জাক

text: ১৯৭১ সালে তিনি অশোক ঘোষ পরিচালিত "নাচের পুতুল" ছবিতে অভিনয় করেন। এতে তার বিপরীতে অভিনয় করেন শবনম। বাংলাদেশের স্বাধীনতার লাভের পর ১৯৭২ সালে প্রথম মুক্তি পায় রাজ্জাক অভিনীত "মানুষের মন" ছবিটি। মোস্তফা মেহমুদ পরিচালিত এই ছবির ব্যবসায়িক সফলতার মধ্য দিয়ে রাজ্জাকের যুগের সূচনা হয়। এতে তার বিপরীতে অভিনয় করেন ববিতা। এই ছবির সাফল্যের ধারাবাহিকতায় পরের বছর রাজ্জাক আর ববিতা জুটিকে নিয়ে অশোক ঘোষ নির্মাণ করেন "প্রিয়তমা" (১৯৭৩) এবং কবীর আনোয়ার নির্মাণ করেন "স্লোগান" (১৯৭৩)। "প্রিয়তমা" চলচ্চিত্রে খুরশিদ আলমের কণ্ঠে এবং রাজ্জাকের ঠোঁটে "আমার এই কলজেটায় চাক্কু মেরে" গানটি ব্যাপক জনপ্রিয়তা লাভ করে এবং ছবিটিও জনপ্রিয়তা লাভ করে।


title: রাজ্জাক

text: ১৯৭২ সালে "অবুঝ মন" চলচ্চিত্র দিয়ে রাজ্জাকের জুটি গড়ে ওঠে শাবানার সাথে। পরে তিনি শাবানার বিপরীতে সর্বাধিক ৪০টি চলচ্চিত্রে অভিনয় করেন। কাজী জহির পরিচালিত "অবুঝ মন" ছবিতে রাজ্জাক সদ্য পাস করা এক ডাক্তারের চরিত্রে অভিনয় করেন, যে ধর্ম ও সমাজের খাতিরে তার প্রেমকে বিসর্জন দেয়। এছাড়া একই বছর তাকে শাবানার বিপরীতে দেখা যায় "ওরা ১১ জন" এবং "চৌধুরী বাড়ি" ছবিতে। মাসুদ পারভেজ প্রযোজিত এবং চাষী নজরুল ইসলাম পরিচালিত "ওরা ১১ জন" বাংলাদেশের স্বাধীনতা যুদ্ধভিত্তিক প্রথম চলচ্চিত্র। এছাড়া ১৯৭২ সালে তিনি কামাল আহমেদের "অশ্রু দিয়ে লেখা", বাবুল চৌধুরীর "প্রতিশোধ", ইবনে মিজানের "কমলা রাণীর দীঘি", এস এম শফির "ছন্দ হারিয়ে গেল" এবং নারায়ণ ঘোষ মিতার "এরাও মানুষ" চলচ্চিত্রে অভিনয় করেন।


title: রাজ্জাক

text: ১৯৭৬ সালে রাজ্জাক জহিরুল হক পরিচালিত "কি যে করি" ছবিতে বাদশাহ চরিত্রে অভিনয় করেন। এক ধনী ব্যক্তির নাতনী শাহানা তার দাদুর সম্পত্তি ভোগ করার জন্য ফাঁসির আসামী বাদশাহকে বিয়ে করে কিন্তু ভাগ্যক্রমে সে খালাস পেলে তাকে গ্রহণ করে শাহানা। ছবিতে তার বিপরীতে শাহানা চরিত্রে ছিলেন ববিতা। রাজ্জাক এই চলচ্চিত্রে অভিনয়ের জন্য তার প্রথম শ্রেষ্ঠ অভিনেতার জন্য জাতীয় চলচ্চিত্র পুরস্কার লাভ করেন। একই বছর তিনি আলমগীর কুমকুম পরিচালিত "গুন্ডা" ছবিতে বাহাদুর চরিত্রে অভিনয় করেন। এতে দেখা যায় তিনি একজন রাস্তার গুন্ডা থেকে ভালো মানুষে রূপান্তরিত হন। ১৯৭৭ সালে তিনি আজিজুর রহমান পরিচালিত "অমর প্রেম", অশোক ঘোষ পরিচালিত "মতি মহল" এবং আব্দুল লতিফ বাচ্চুর "যাদুর বাঁশি" চলচ্চিত্রে অভিনয় করেন।


title: রাজ্জাক

text: ১৯৭৭ সালে তিনি পরিচালক হিসেবে আত্মপ্রকাশ করেন। তার পরিচালিত প্রথম চলচ্চিত্র "অনন্ত প্রেম"। পথ-রোমাঞ্চধর্মী রোম্যান্টিক এই চলচ্চিত্রের জন্য চিত্রায়িত হয়েছিল বাংলাদেশি চলচ্চিত্রের প্রথম চুম্বন দৃশ্য। চলচ্চিত্রের শেষ দৃশ্যের জন্য রাজ্জাক ববিতার মধ্যে চুম্বন দৃশ্য চিত্রায়িত হয়েছিল। কিন্তু পরবর্তীতে তা মূল ছবি থেকে বাদ পড়ে।


title: রাজ্জাক

text: ১৯৭৮ সালে রাজ্জাক আজিজুর রহমান পরিচালিত "অশিক্ষিত" চলচ্চিত্রে গ্রামের একজন পাহারাদার চরিত্রে অভিনয় করেন। অশিক্ষিত পাহারাদার গ্রামের এক অনাথ কিশোরের নিকট লেখাপড়া শিখে এবং পরে সেই কিশোরের খুনের সাক্ষী হিসেবে নিজ হাতে দস্তখত করে। ছবিটি ব্যবসায়িকভাবে সফল হয় এবং এই ছবিতে রহমত চরিত্রে অভিনয়ের জন্য রাজ্জাক শ্রেষ্ঠ অভিনেতা বিভাগে (বুলবুল আহমেদের সাথে যৌথভাবে) তার দ্বিতীয় জাতীয় চলচ্চিত্র পুরস্কার লাভ করেন। দিলীপ বিশ্বাস পরিচালিত "জিঞ্জির" ছবিতে তিনি প্রথমে কলেজ ছাত্র রাজন চরিত্রে এবং তার স্ত্রীর মৃত্যুর প্রতিশোধ নিতে ডাকু ফরহাদে পরিণত হন। এতে তার সহশিল্পী ছিলেন সোহেল রানা ও আলমগীর।


title: রাজ্জাক

text: রাজ্জাক ১৯৮২ সালে "বড় ভাল লোক ছিল" ছবিতে অভিনয় করেন। মহিউদ্দিন পরিচালিত ছবিটির রচনা করেন কথাসাহিত্যিক সৈয়দ শামসুল হক। এই ছবিতে রাজ্জাককে একজন পীরের সন্তান চরিত্রে দেখা যায়, যার নিজের মধ্যে আধ্যাত্মিক শক্তি রয়েছে। কিন্তু তার বাবার বন্ধুর মেয়ের (অঞ্জু ঘোষ) প্রতি তার মোহ জাগলে তার সেই ক্ষমতা হ্রাস পেতে থাকলে সে এই পথ থেকে ফিরে এসে মানবসেবায় ব্রতী হয়। এই ছবিতে ইয়াসিন চরিত্রে অভিনয়ের জন্য তিনি শ্রেষ্ঠ অভিনেতা বিভাগে তার তৃতীয় জাতীয় চলচ্চিত্র পুরস্কার লাভ করেন।


title: রাজ্জাক

text: ১৯৮৩ সালে মুক্তি পায় রাজ্জাক পরিচালিত দ্বিতীয় চলচ্চিত্র "বদনাম"। পরিচালনার পাশাপাশি তিনি এই চলচ্চিত্রে অভিনয়ও করেন। পরের বছর তিনি পরিচালনা করেন "অভিযান"। সৈয়দ শামসুল হকের কাহিনী অবলম্বনে তিন বন্ধুর ব্যবসায়িক যাত্রা নিয়ে নির্মিত রোমাঞ্চকর এই চলচ্চিত্রে তিনি রাজু চরিত্রে অভিনয় করেন। তার অপর দুই বন্ধু চরিত্রে ছিলেন জসিম ও ইলিয়াস কাঞ্চন। ছবিটি ৯ম জাতীয় চলচ্চিত্র পুরস্কারে একটি বিভাগে পুরস্কার লাভ করে। এই বছর তিনি শরৎচন্দ্র চট্টোপাধ্যায় রচিত উপন্যাস "চন্দ্রনাথ" অবলম্বনে নির্মিত "একই নামের" চলচ্চিত্রে নাম ভূমিকায় অভিনয় করেন। চাষী নজরুল ইসলাম পরিচালিত চলচ্চিত্রটি বাণিজ্যিকভাবে সফল হয় এবং সমালোচকদের দ্বারা প্রশংসিত হয়। রাজ্জাক এই চলচ্চিত্রে অভিনয়ের জন্য তার চতুর্থ শ্রেষ্ঠ অভিনেতার জন্য জাতীয় চলচ্চিত্র পুরস্কার অর্জন করেন।


title: রাজ্জাক

text: ১৯৮৯ সালে রাজ্জাক "জ্বীনের বাদশা" চলচ্চিত্র পরিচালনা করেন। এই ছবিতে অভিনয় করেন তার বড় পুত্র বাপ্পারাজ। ছবিটি একটি বিভাগে জাতীয় চলচ্চিত্র পুরস্কার লাভ করে। এই দশকে তার পরিচালিত অন্যান্য চলচ্চিত্রগুলো হল "প্রফেসর" (১৯৯২), "বাবা কেন চাকর" (১৯৯৭), "উত্তর ফাল্গুনী" (১৯৯৭)। "বাবা কেন চাকর" ছবিতে রাজ্জাক বাবার চরিত্রে অভিনয় করেন। তার দুই সন্তান চরিত্রে অভিনয় করেন আবুল কাশেম মিঠুন এবং বাপ্পারাজ।


title: রাজ্জাক

text: পরিচালনার পাশাপাশি রাজ্জাক ১৯৮৯ সালে বঙ্কিমচন্দ্র চট্টোপাধ্যায় রচিত "বিষবৃক্ষ" উপন্যাস অবলম্বনে নির্মিত "বিরহ ব্যথা" চলচ্চিত্রে নগেন্দ্রনাথ চরিত্রে অভিনয় করেন। ছবিটি পরিচালনা করেন চাষী নজরুল ইসলাম। এতে তার বিপরীতে ছিলেন ববিতা ও চম্পা। এছাড়া এই বছর তার অভিনীত অন্যান্য চলচ্চিত্রগুলো হল সত্য সাহার "রাম রহিম জন", শেখ নজরুল ইসলামের "বিধাতা", শিবলি সাদিকের "দুর্নাম", শফিকুর রহমানের "রাজা মিস্ত্রী", সুভাষ দত্তের "সহধর্মিণী", গাজী মাজহারুল আনোয়ারের "শর্ত", এবং আজিমের "দেবর ভাবী"।


title: রাজ্জাক

text: ১৯৯৮ সালে অঞ্জলি ফিল্মসের ব্যানারে "বাবা কেন চাকর" ছবিটি টালিউডে পুনঃনির্মিত হয়। এতে রাজ্জাকের অভিনীত চরিত্রের ছেলের ভূমিকায় অভিনয় করেন প্রসেনজিৎ চট্টোপাধ্যায় ও তার বিপরীতে ছিলেন ঋতুপর্ণা সেনগুপ্ত। ছবিটি কলকাতায়ও ব্যবসাসফল হয়। পরে তিনি রবি কিনাগী পরিচালিত "অন্নদাতা" (২০০২) এবং স্বপন সাহা পরিচালিত "জন্মদাতা" (২০০৮) ছবিতে অভিনয় করেন। এই ছবি দুটিতে তাকে বাড়ির প্রভাবশালী গৃহকর্তারূপে দেখা যায়। এছাড়া তিনি ২০০৬ সালে "হিরো" ও "এরই নাম প্রেম" ছবিতে অভিনয় করেন। "হিরো" ছবিতে তিনি পুলিশ কনস্টেবল ভবানী শঙ্কর চরিত্রে অভিনয় করেন।


title: রাজ্জাক

text: রাজ্জাক এই দশকের শুরুতে অনন্ত জলিল-বর্ষা অভিনীত "হৃদয় ভাঙ্গা ঢেউ" (২০১১) এবং "মোস্ট ওয়েলকাম" (২০১২) ছবিতে অভিনয় করেন। পরের বছরগুলোতে রাজ্জাক পরিচালক জুটি শাহীন-সুমন পরিচালিত এবং মাহিয়া মাহি ও বাপ্পি চৌধুরী জুটির "ভালোবাসার রঙ" (২০১২) ছবিতে শামসুদ্দীন চৌধুরী চরিত্রে এবং "অন্যরকম ভালোবাসা" (২০১৩) ছবিতে অভিনয় করেন। ২০১৩ সালে দীর্ঘ ৩৫ বছর পর রাজ্জাক, সোহেল রানা ও আলমগীরকে একসাথে দেখা যায় "জজ ব্যারিস্টার পুলিশ কমিশনার" চলচ্চিত্রে। এফ আই মানিক পরিচালিত এই চলচ্চিত্রে রাজ্জাককে জজের ভূমিকায় দেখা যায়। একই বছর তিনি তার পুত্র সম্রাটকে নিয়ে নির্মাণ করেন "আয়না কাহিনী"। ইমদাদুল হক মিলন রচিত কাহিনী অবলম্বনে ছবিটির চিত্রনাট্য ও সংলাপ রচনা করেছেন রাজ্জাক নিজেই। এটি তাঁর পরিচালিত সর্বশেষ চলচ্চিত্র। ছবিতে সামাজিক ব্যধি হিসেবে যৌতুক প্রথার বিভিন্ন দিক তুলে ধরা হয়েছে। এই বছর তিনি পার্শ্বচরিত্রে শফি উদ্দিন শফি পরিচালিত "পূর্ণদৈর্ঘ্য প্রেম কাহিনী" ছবিতে সামাদ শিকদার এবং অনন্ত জলিল পরিচালিত "নিঃস্বার্থ ভালোবাসা" বর্ষার দাদুর ভূমিকায় অভিনয় করেন।


title: রাজ্জাক

text: ২০১৪ সালে তিনি নঈম ইমতিয়াজ নেয়ামুল পরিচালিত এবং ফেরদৌস আহমেদ প্রযোজিত "এক কাপ চা" চলচ্চিত্রে অতিথি চরিত্রে এবং সামিয়া জামান পরিচালিত "আকাশ কত দূরে" ছবিতে অভিনয় করেন। ২০১৫ সালে তার বড়পুত্র বাপ্পারাজ পরিচালিত "কার্তুজ" ছবিতে অভিনয় করেন। এতে প্রধান ভূমিকায় অভিনয় করেন তারই ছোট পুত্র সম্রাট। ২০১৬ সালে রাজ্জাক "চেয়ারম্যানের চরিত্র ফুলের মতো পবিত্র" টেলিভিশন চলচ্চিত্রে চেয়ারম্যানের ভূমিকায় অভিনয় করেন। এটি তার নিজের প্রযোজনা প্রতিষ্ঠান রাজলক্ষী প্রডাকশন্স থেকে নির্মিত হয় এবং পরিচালনা করেন তার পুত্র খালিদ হোসেন সম্রাট। এর আগেও রাজ্জাক সম্রাটের পরিচালনায় "দায়ভার" টেলিভিশন চলচ্চিত্রে কাজ করেন।


title: রাজ্জাক

text: রাজ্জাক ২০১৭ সালের ২১শে আগস্ট সন্ধ্যা ৬:১৩ মিনিটে হৃদরোগে আক্রান্ত হয়ে ঢাকার ইউনাইটেড হাসপতালে মৃত্যুবরণ করেন। ২৩শে আগস্ট তাঁকে বনানী কবরস্থানে দাফন করা হয়।


title: রাজ্জাক

text: ১৯৯০ সাল পর্যন্ত দাপটের সাথেই ঢালিউডে সেরা নায়ক হয়ে অভিনয় করেন রাজ্জাক। এর মধ্য দিয়েই তিনি অর্জন করেন "নায়করাজ রাজ্জাক খেতাব"। অর্জন করেন একাধিক সম্মাননা। এছাড়াও, রাজ্জাক জাতিসংঘ জনসংখ্যা তহবিলের শুভেচ্ছা দূত হিসেবে কাজ করছেন।


title: কুতুবুদ্দিন আইবেক

text: কুতুবউদ্দিন সরদার (ফার্সি / উর্দু: قطب الدین ایبک) মধ্যযুগীয় ভারতের একজন তুর্কী শাসক ছিলেন, যিনি দিল্লির প্রথম সুলতান এবং গোলাম বা মামলুক সাম্রাজ্যের প্রতিষ্ঠাতা। তিনি সুলতান হিসেবে ১২০৬ থেকে ১২১০ খ্রিস্টাব্দ পর্যন্ত মাত্র চার বছর শাসন করেন। কুতুবুদ্দিন আইবেককে বলা হতো ‘লাখ বক্স’। ‘আইবেক’ শব্দের মানে হচ্ছে চন্দ্রদেবতা। তিনি পোলো খেলতে গিয়ে ঘোড়ার পিঠ থেকে পড়ে মারা যান।


title: কুতুবুদ্দিন আইবেক

text: কুতুবুদ্দিন মধ্য এশিয়ার কোনো এক স্থানে জন্মগ্রহণ করেন; তার পূর্ব পুরুষেরা ছিলেন তুর্কি শিশুকালেই তাকে দাস (গোলাম) হিসেবে বিক্রি করা হয়। তাকে ইরানের খোরাসান অঞ্চলের নিসাপুরের প্রধান কাজী সাহেব কিনে নেন। কাজী তাকে তার নিজের সন্তানের মত ভালবাসতেন এবং আইবেককে তিনি ভাল শিক্ষা দিয়েছিলেন, তিনি আইবেককে ফার্সি এবং আরবি ভাষায় দক্ষ করে তোলেন। তিনি আইবেককে তীর এবং অশ্বচালনায়ও প্রশিক্ষণ দেন। আইবেকের প্রভুর মৃত্যুর পরে প্রভুর ছেলে আইবেককে আবারও এক দাস বণিকের কাছে বিক্রি করে দেন। কুতুবুদ্দিককে এবার কিনে নেন গজনির গভর্নর জেনারেল মুহাম্মদ ঘুরি।


title: ডেভিড অ্যাটনবারা

text: স্যার ডেভিড ফ্রেডরিক অ্যাটনবারা (), (জন্ম: ৮ই মে, ১৯২৬, লন্ডন, ইংল্যান্ড) প্রখ্যাত ব্রিটিশ সম্প্রচারক, লেখক এবং প্রামাণ্য চিত্র নির্মাতা। টেলিভিশনে নতুন ধারার প্রামাণ্য চিত্র নির্মাণের মাধ্যমে প্রকৃতি, জীবজগৎ, সংস্কৃতি, সভ্যতা ও বিজ্ঞানের নানা বিষয় সাধারণ মানুষের কাছে তুলে ধরার জন্য তিনি বিখ্যাত। বিশেষ করে বিবিসি ন্যাচারাল হিস্টোরি ইউনিটের তত্ত্বাবধায়নে নির্মিত নয়টি ন্যাচারাল হিস্টোরী ডকুমেন্টারি সিরিজ যা "লাইফ কালেকশন" নামে ও জনপ্রিয়-তিনি হলেন সিরিজটির লেখক এবং উপস্থাপক। সিরিজটি ভূপৃষ্টের উদ্ভিদ ও প্রাণীদের নিয়ে ব্যাপক জরিপভিত্তিক আলোচনার জন্য বিশ্বব্যাপী প্রসিদ্ধ।তার প্রধান আগ্রহের বিষয় প্রাকৃতিক ইতিহাস। তিনি বিখ্যাত চলচ্চিত্র প্রযোজক ও অভিনেতা স্যার রিচার্ড অ্যাটনবারার ছোট ভাই।


title: ডেভিড অ্যাটনবারা

text: তাঁকে গ্রেট ব্রিটেনের একজন জাতীয় ব্যক্তিত্ব হিসেবে গণ্য করা হয়,যদিও ব্যক্তিগতভাবে তিনি তাঁকে দেয়া এই সম্বোধনটি পছন্দ করেন না। ২০০২ সালে বিবিসির যুক্তরাজ্যভিত্তিক পোল "১০০ গ্রেটেস্ট ব্রিটন্স"এ তাঁকে অন্তর্ভুক্ত করা হয়।ইতিহাসে তিনি ই প্রথম ব্যক্তি যিনি টেলিভিশনে একাধারে সাদাকালো, রঙিন,হাই-ডেফিনেশন আর ৪কে অনুষ্ঠানের সম্প্রচারক হিসেবে বাফটা (BAFTA) তথা "ব্রিটিশ একাডেমী অব ফ্লিম অ্যান্ড টেলিভিশন আর্ট অ্যাওয়ার্ড" অর্জন করেছেন।


title: ডেভিড অ্যাটনবারা

text: অ্যাটনবারা পড়াশোনা করেছেন কেমব্রিজের ক্লেয়ার কলেজে। ১৯৪৭ সালে সেখান থেকেই এম.এ. ডিগ্রি অর্জন করার পর ১৯৪৯ সালে একটি প্রকাশনা সংস্থায় চাকরি শুরু করেন। ১৯৫২ সালে ব্রিটিশ ব্রডক্যাস্টিং কর্পোরেশন তথা বিবিসি-র একটি প্রশিক্ষণ প্রোগ্রামে অংশগ্রহনের পর তিনি বিবিসি-র সাথে যুক্ত হয়ে যান, তার এই জীবন শুরু হয় টেলিভিশন প্রযোজক হিসেবে। সরীসৃপ প্রাণী সংরক্ষণবিদ ও তত্বাবধায়ক জ্যাক লেস্টারের সাথে মিলে ১৯৫৪ সালে তিনি "জু কোয়েস্ট" (Zoo Quest) নামে একটি টিভি অনুষ্ঠানের ধারণা নিয়ে আসেন। এই অনুষ্ঠানে বনে এবং চিড়িয়াখানায় প্রাণীদের সরাসরি দেখানো হতো। এর মাধ্যমে বিবিসি-র কর্মপরিসর অনেক বেড়ে যায়।


title: ডেভিড অ্যাটনবারা

text: ১৯৬৫ সালে বিবিসি-র দ্বিতীয় টিভি চ্যানেল বিবিসি-২ প্রতিষ্ঠার পর অ্যাটনবারাকে চ্যানেলটির নিয়ন্ত্রকের দায়িত্ব দেয়া হয়। দায়িত্ব নিয়ে তিনি বেশ কিছু অভূতপূর্ব এবং আলোড়ন সৃষ্টিকারী টিভি অনুষ্ঠানের প্রযোজনা এবং পৃষ্ঠপোষকতা করেন যার মধ্যে রয়েছে কল্পকাহিনীভিত্তিক "দ্য ফরসাইট সেগা", জ্যাকব ব্রনোফস্কির "দি অ্যাসেন্ট অফ ম্যান" এবং কেনেথ ক্লার্কের "সিভিলাইজেশন"।


title: ডেভিড অ্যাটনবারা

text: ১৯৬৮ থেকে ১৯৭২ সাল পর্যন্ত তিনি সমগ্র বিবিসি-র টেলিভিশন প্রোগ্রামিং বিভাগের পরিচালক ছিলেন। কিন্তু বিবিসি-র সাধারণ পরিচালক পদের জন্য তাকে আহ্বান জানানোর সম্ভাবনা তৈরি হলে তিনি পদত্যাগ করেন, কারণ তার মূল আগ্রহ সরাসরি অনুষ্ঠান নির্মাণে, টেবিল-চেয়ারে বসে প্রশাসনিক কাজ করায় নয়। এরপর তিনি স্বাধীনভাবে ধারাবাহিক অনুষ্ঠান নির্মাণ শুরু করেন। প্রথমদিকে তিনি নৃবিজ্ঞান এবং প্রাকৃতিক ইতিহাসের উপর অনেকগুলো বহুল প্রশংসিত টিভি অনুষ্ঠানের রচনা, এবং ধারাবিবরণী করেছেন যার মধ্যে রয়েছে "লাইফ অন আর্থ", "দ্য লিভিং প্ল্যানেট", "দ্য ট্রায়ালস অফ লাইফ" এবং "দ্য লাইফ অফ বার্ডস"। পরবর্তী ধারাবাহিকগুলোতে তাকে ভৌগলিক উষ্ণায়নের উপর গুরুত্ব দিতে দেখা গেছে।


title: ডেভিড অ্যাটনবারা

text: ২০০৫ সালে বিবিসি ২৪টি ডিভিডির একটি সেট হিসেবে অ্যাটনবারার প্রাকৃতিক জীব-জন্তু বিষয়ক টিভি অনুষ্ঠানগুলো প্রকাশ করে। এগুলোকে একসাথে লাইফ সিরিজ বলা হয়। লাইফ সিরিজ আসলে অনেকগুলো টিভি ধারাবাহিকের সমষ্টি।


title: ফিঞ্চ

text: ফিঞ্চ (ইংরেজি ভাষায়: Finch) "ফ্রিঞ্জিলিডি" (fringillidae) পরিবারভুক্ত এক ধরণের ছোট গায়ক পাখি। গায়ক হওয়ায় যথারীতি তাদেরকে প্যাসারাইন পাখি হিসেবে অভিহিত করা হয়। এদের মূল আবাসস্থল দক্ষিণ গোলার্ধ। দক্ষিণ গোলার্ধের সব স্থানেই হয়ত এদের দেখা যায়, তবে কিছু উপ-পরিবার সব স্থানে পাওয়া যায় না। যেমন একটি উপ-পরিবার কেবল নিওট্রপিক অঞ্চলে দেখা যায়, একটি দেখা যায় শুধু হাওয়াই দ্বীপপুঞ্জে এবং আরেকটি উপ-পরিবার শুধুই প্যালিআর্কটিক অঞ্চলে পাওয়া যায়।


title: ফিঞ্চ

text: ফিঞ্চদের প্রায় সব প্রজাতিই ফ্রিঞ্জিলিডি পরিবারের অন্তর্ভুক্ত। ফ্রিঞ্জিলিডি নামটি এসেছে লাতিন শব্দ "ফ্রিঞ্জিলা" থেকে। লাতিন ভাষায় চ্যাফিঞ্চ-কে (ফিঞ্চের একটি প্রজাতি "Fringilla coelebs") ফ্রিঞ্জিলা নামে ডাকা হয়। ইউরোপে এই প্রজাতির ফিঞ্চ হরহামেশাই দেখা যায়।


title: ফিঞ্চ

text: অবশ্য ফ্রিঞ্জিলিডি পরিবারের বাইরেও কিছু প্রজাতিকে সাধারণভাবে ফিঞ্চ নামে ডাকা হয়। যেমন অস্ট্রেলিয়ার প্রাচীন ক্রান্তীয় অঞ্চলে "এস্ট্রিলডিডি" (Estrildidae) নামে একটি পরিবার আছে যারা দেখতে অনেকটাই ফিঞ্চের মত, এদেরকেও তাই ফিঞ্চ বলা হয়। এ ধরণের পাখিগুলো ফিঞ্চ না হলেও সাদৃশ্যের কারণে অনেকে এদেরকে ফিঞ্চ বলে থাকেন। এ ধরণের পাখির একটি বড় উদাহরণ ডারউইনের ফিঞ্চ। চার্লস ডারউইন গালাপাগোস দ্বীপপুঞ্জে ১৪ প্রজাতির ফিঞ্চ (তথাকথিত) সনাক্ত করেছিলেন এবং এগুলো তার প্রাকৃতিক নির্বাচন তত্ত্বের বড় প্রমাণ হিসেবে কাজ করেছিল। এই ফিঞ্চগুলোকে বর্তমানে অদ্ভুত ট্যানেজার পরিবারের সদস্য হিসেবে ধরা হয় যদিও ঐতিহাসিকতার কারণে অনেকে এখনও তাদের ফিঞ্চ বলে থাকেন। এ কারণে ডারউইনের ফিঞ্চ নামটিও পরিবর্তন করা হয়নি।


title: রজওয়েলের ঘটনা

text: রজওয়েলের ঘটনাটি ঘটেছিলো রজওয়েলের (নিউ মেক্সিকোর, আমেরিকার) শহরে, ৮ জুলাই ১৯৪৭ খ্রিস্টাব্দে। নিউ মেক্সিকো, রজওয়েলের মরুভূমিতে একটি অশনাক্ত উড়ন্ত বস্তুর (UFO) ধ্বংসাবশেষ পাওয়া যায়। কিন্তু মার্কিন যুক্তরাষ্ট্রের সামরিক বাহিনী এবং সরকার এই ব্যাপারটি সম্পূর্ণরূপে অস্বীকার করে। মার্কিন সামরিক বাহিনী জানায় যে, এগুলো একটি পরীক্ষামূলক বস্তুর ধ্বংসাবশেষ এবং একে উচ্চ সতর্ককারী বেলুনে শ্রেণীকৃত করে, এই প্রোগ্রামটি "মুগুল" নামকরণ করা হয়েছিলো। সেখানে প্রকৃতপক্ষে কী ঘটেছিলো তা নিয়ে অনেক বিতর্ক রয়েছে। অনেক ইউএফও (UFO) বিশেষজ্ঞ এবং সাধারণ জনগণ মনে করেন যে, এটি একটি ভিনগ্রহী মহাশূন্যযান যা এখানে ধ্বংস হবার পরে এর পাইলটের (এলিয়েন) দেহ পুনরুদ্ধার করে সামরিক বাহিনী তা লুকিয়ে ফেলেছে।


title: রজওয়েলের ঘটনা

text: উইএফও'র ঘটনাটি একটি বিস্তির্ণভাবে পরিচিত জনসংস্কৃতি হয়ে যায় এবং রজওয়েল নাম পরিবর্তন হয়ে একে ইউএফও রজওয়েল বলা হয়। ভিনগ্রহী প্রাণী ধরার ব্যাপারটা তখন মিডিয়া এবং গবেষকদের কাছে খুব জনপ্রিয় হয়ে উঠেছিলো।


title: রজওয়েলের ঘটনা

text: রজওয়েল, নিউ মেক্সিকোর মরুভূমিতে একটি শহর, ১ জুলাই ১৯৪৭ খ্রিস্টাব্দে, রাত্রিতে একটি প্রচন্ড ঝড় ও বজ্রপাতের সময় "৫০৯তম বোমারু দল"-এর বিমান ঘাঁটির রাডারে একটি অদ্ভুত ঘটনা ধরা পড়েছিলো। রাডারে পর্দার এক কোণায় বার বার একটি বস্তু দেখা যাচ্ছিলো। এটি এমন গতিতে যাচ্ছিলো যে, ওই সময়ের সেনাবাহিনীর বিমানগুলোও (বর্তমান গতিরোধক বিমানগুলোও) সেই গতিতে যাওয়ার কথা চিন্তাও করতে পারতো না। রাডারের একপ্রান্ত থেকে অপর প্রান্তে বজ্রপাতের মতো দিক পরিবর্তন করতে দেখা যায়। এটি ছিলো ব্যাখ্যাতীত বিষয়, তারা রাডারের দ্বারা উৎ‍পাদিত তড়িৎ-চুম্বকীয় সমস্যার জন্য রাডার পরীক্ষা করেন। কিন্তু পরবর্তী সময়ে রাডারে একি জিনিস লক্ষ করা হলো যে, এটি আগের মতোই বজ্রপাতের মতো দিক পরিবর্তন করছে। তারা ভেবেছিলো যে, কোনো সত্যিকার বস্তু, বিপদজনকভাবে অজানা এবং সম্ভবত যুদ্ধপ্রিয় যা তাদের আকাশসীমা পার করছিলো। পরে ৮ জুলাই তারিখে, রজওয়েল দৈনিক রেকর্ড নামে একটি সংবাদপত্রের প্রথম পাতায় প্রকাশ করেছিলো যে, ""রজওয়েলের খামার অঞ্চলে আরএএএফ উড়ন্ত বস্তু ধরা পড়েছে""। ঘটনাটি অন্যান্য স্থানীয় সংবাদপত্রতেও দেখা গিয়েছিলো। ঐ বছর ৮ জুলাইতে, বিমান বাহিনীর রেডিও এবং সংবাদপত্রতে ঘোষণা করা হয়েছিলো যে, রহস্যময় দূর্ঘটনাটি একটি উড়ন্ত বস্তুর দ্বারা ঘটেছিলো। এই ঘটনাটির জন্য রজওয়েল শহরে ফেডারেল ব্যুরো অফ ইনভেস্টিগেশন (FBI) এসেছিলো ব্যাপারটি পরীক্ষা করার জন্য। বিতর্কের কিছু দিন পরে, রজওয়েল সামরিক বাহিনীরা একটি বেলুনের ছিন্নাংশ দেখিয়েছিলো, যেটি মুগুল নামের প্রোগ্রামটির জন্য ব্যবহার করা হয়েছিলো। এ সিস্টেমটি পারমাণবিক ক্ষেত্রের ক্রিয়াকলাপ পর্যবেক্ষণ করার জন্য পরিকল্পনা করা হয়েছিলো। কতিপয় বছরগুলোতে রজওয়েলের বাসিন্দাদের থেকে বিভিন্ন সংবাদ এসেছে বিমান বাহিনী এবং ফেডারেলের সম্বন্ধে। কিছু লোক বলেছিল যে, "কখনও কখনও বিমান বাহিনীর কমর্চারীরা ধ্বংসাবশেষ এবং ফেডারেলের ট্রাকে দেহ (মানুষের না) বহন করে"। কিন্তু মার্কিন যুক্তরাষ্ট্রের সরকারের দ্বারা এগুলো সব অস্বীকার করা হয়েছে।


title: বাংলাদেশ অভ্যন্তরীণ নৌ-পরিবহন কর্তৃপক্ষ

text: বাংলাদেশ অভ্যন্তরীণ নৌ-পরিবহন কর্তৃপক্ষ, (বি আই ডব্লিউ টি এ) (Bangladesh Inland Water Transport Authority) বাংলাদেশের নৌযান সমূহের বিভিন্ন আইন কানুন, নীতিমালা, অনুমোদন, নিবন্ধন ইত্যাদি কাজের জন্য নির্ধারিত সরকারি সংস্থা। ঢাকার মতিঝিলে এর প্রধান কার্যালয়।


title: মারিয়া শারাপোভা

text: মারিয়া ইয়ুরেভনা শারাপোভা (; জন্ম: এপ্রিল ১৯, ১৯৮৭) সাবেক ১নং রাশিয়ান পেশাদার টেনিস খেলোয়াড় এবং চারবারের গ্র্যান্ড স্ল্যাম সিঙ্গেলস চ্যাম্পিয়ন ও তিনবারের রানার আপ। ২১ মে, ২০১২ এর হালনাগাদ অনুসারে, তাঁর র‌্যাংকিং ২ নম্বরে ছিল।(i) = অভ্যন্তরীণ


title: ড্রেজার

text: ড্রেজার খনন কাজে ব্যবহার করা হয় এমন নৌযান। ড্রেজার সাধারণত স্থির বা চলনক্ষম থাকেনা এটি একটি প্লাটফরমে স্থাপিত থেকে নদি বা জলাশয়ের তলা থেকে মাটি , কাদা, পাথর ইত্যাদি সরানোর কাজ করে থাকে। প্রয়োজন অনুযায়া টাগ বোট [নৌযান টেনে নেয়ার জন্য বিশেষ শক্তিশালি নৌযান] দিয়ে টেনে স্থানান্তরিত করা হয়। তবে চলনক্ষম ড্রেজার ও দেখা যায়, যা ইঞ্জিন সংযুক্ত থাকে এবং চলাচল করতে পারে।


title: ড্রেজার

text: খননের ধরনের উপর ভিত্তি করে কয়েক ধরনের ড্রেজার হয়।


title: শেরে বাংলানগর সরকারী বালিকা উচ্চ বিদ্যালয়

text: শেরেবাংলা নগর সরকারি বালিকা উচ্চ বিদ্যালয়, স্থাপিত হয় ১৯৭০ সালে। পুরান ঢাকার শেরেবাংলা নগর এ অবস্থিত। প্রথমে প্রতিষ্ঠানটির নাম ছিল নারী শিক্ষা মন্দির। যার প্রতিষ্ঠাতা ছিলেন লীলা নাগ। তিনি ছিলেন ঢাকা বিশ্ববিদ্যালয়ের প্রথম এমএ ডিগ্রীধারী।। ইতিহাসে এরূপ তথ্যও রয়েছে যে বিনা বিচারে আটক প্রথম নারী রাজবন্দী ছিলেন লীলা নাগ। তিনি ১৯৭০-এ মারা যান। পরবর্তীতে প্রতিষ্ঠানটির নাম পরিবর্তন করে শেরেবাংলা নগর সরকারি বালিকা উচ্চ বিদ্যালয় রাখা হয়।


title: ডিসি মোটর

text: ডিসি মোটর () এক ধরনের ১টি বৈদ্যুতিক মোটর যা একমুখী তড়িৎ প্রবাহ দিয়ে চালিত হয়।


title: ডিসি মোটর

text: ব্রাশড ডিসি মোটর যা ডিসি প্রবাহ হতে অভ্যন্তরিন যোগাযোগের মাধ্যমে টর্ক প্রাপ্ত হয় এতে ঘূর্ণয়মান রোটরটি হয় তড়িৎ চুম্বক এবং বহিরাবরন বা কেসিং হিসেবে স্থায়ী চুম্বক ব্যবহার করা হয়। এর সুবিধা হল কম প্রাধমিক খরচ, নির্ভরযোগ্যতা, সহজ গতি নিয়ন্ত্রনযোগ্যতা। অসুবিধা হল স্বল্প আয়ু উচ্চ রক্ষনাবেক্ষন খরচ। ব্রাশ ও স্প্রিং যা মোটর ঘুরার জন্য বিদ্যুত প্রবাহিত করে এর নিয়মিত পরিবর্তন রক্ষনাবেক্ষন, পরিষ্কার বা কম্যুটেটর পরিবর্তন এ প্রচুর ব্যয় হয়ে থাকে। এই উপাদান গুলো দ্বারা বিদ্যুত শক্তি মোটেরের অভ্যন্তরিন রোটরকে ঘুরতে সহয়তা করে। ডি সি মোটর হলো একটা


title: ডিসি মোটর

text: সিনক্রোনাস ডিসি মোটর, ব্রাশলেস ডিসি মোটর ও স্টেপার মোটরের মত টর্ক উতপাদনের জন্য বাহির হতে তড়িৎ প্রবাহ সঞ্চালন করতে হয়। এই মোটর ডিসি বিদ্যুত প্রবাহে চলেনা।


title: ডিসি মোটর

text: ব্রাশলেস ডিসি মোটর এ ১টি ঘূর্ণয়মান স্থায়ি চুম্বক কে রোটরে ব্যবহার করা হয়, এবং রোটরটি ঘুরার জন্য ১টি বৈদ্যুতিক চুম্বককে বহিরাবরন বা কেসিঙ হিসেবে ব্যবহার করা হয়। ১টি মোটর নিয়ন্ত্রক কনট্রোলার ডিসি কে এসি তে রুপান্তরিত করে। ব্রাশড মোটরের চেয়ে এটি র জটিলতা কম কারণ এটি রোটর ঘুরানোর জন্য বাহির থেকে বিদ্যুত প্রবাহ দেয়ায় ঝামেলা কম। এর সুবিধা হল দীর্ঘ আয়ু, স্বল্প রক্ষনাবেক্ষন এবং উচ্চ কর্মদক্ষতা। অসুবিধা হল উচ্চ প্রাথমিক খরচ এবং অধিকতর জটিল মোটর স্পিড কনট্রোলার।


title: ঢাকা কমার্স কলেজ

text: ঢাকা কমার্স কলেজ বাংলাদেশের রাজধানী ঢাকা শহরের মিরপুরে অবস্থিত একটি উচ্চ মাধ্যমিক ও স্নাতকোত্তর কলেজ। ১৯৮৯ সালে প্রতিষ্ঠিত এ কলেজ স্ব-অর্থায়নে পরিচালিত, রাজনীতি ও ধুমপানমুক্ত একটি শিক্ষা প্রতিষ্ঠান। এটি ঢাকা শহরের প্রথম ব্যবসায় শিক্ষায় বিশেষায়িত কলেজ। শুধু ঢাকা শিক্ষা বোর্ডই নয়, সারাদেশের মধ্যে এটি একটি বিখ্যাত কলেজ।


title: ঢাকা কমার্স কলেজ

text: কলেজের চেয়ারম্যান অধ্যাপক ডঃ শফিক আহমেদ সিদ্দিকী হলেন টিউলিপ সিদ্দিকীর পিতা। টিউলিপ একজন ব্রিটিশ লেবার পার্টির রাজনীতিবিদ ও ব্রিটিশ সংসদ সদস্য।


title: ঢাকা কমার্স কলেজ

text: মিরপুর চিড়িয়াখানা রোডে অবস্থিত রজনীগন্ধ্যা হোটেল থেকে ৫০ গজ উত্তর-পশ্চিম কোণে, অথবা সিরাজুল ইসলাম মাদ্রাসা থেকে ৩০ গজ উত্তরে কলেজটি অবস্থিত।


title: ঢাকা কমার্স কলেজ

text: উচ্চ মাধ্যমিক কোর্সে ভর্তির আবেদনের ক্ষেত্রে এস.এস.সি পরীক্ষায় ন্যূনতম জিপিএ -৩.৫০ থাকতে হয়। অনার্স কোর্সে ভর্তি হওয়ার জন্য জাতীয় বিশ্ববিদ্যালয়ের নীতিমালা অনুযায়ী এস.এস.সি এবং এইচ.এস.সি উভয় পরীক্ষায় গড়ে জিপিএ ৪.০০ থাকতে হয়। আর মাস্টার্সের ভর্তি অনার্সের ফলাফলের উপর ভিত্তি করে নির্ধারিত হয়কলেজের দাপ্তরিক, একাডেমিক ও অন্যান্য সহায়ক কার্যক্রম সমূহ সম্পাদনের জন্য ২ টি সুবৃহৎ ভবন রয়েছে। এর মধ্যে একটি ভবন ১১ তলা বিশিষ্ট অপরটি ১২ তলা বিশিষ্ট। ১১ তলা ভবনটি পূর্ব পাশে অবস্থিত এবং এতে মোট রুম রয়েছে ৫০ টি। আর ১২ তলা ভবনটি দক্ষিণ পাশে অবস্থিত এবং এতে রুম রয়েছে ৭০ টি। কলেজের নিজস্ব অডিটোরিয়াম রয়েছে।কাজী ফারুকী অডিটোরিয়ামে প্রায় ১৬০০ টি আসন রয়েছে।


title: ঢাকা কমার্স কলেজ

text: কলেজের ১১ তলা ভবনের ৪র্থ তলায় কলেজটির গ্রন্থাগার অবস্থিত। গ্রন্থাগারে সিলেবাস ভিত্তিক বইয়ের পাশাপাশি অন্যান্য জ্ঞানমূলক বইয়ের সমন্বয়ে গঠিত। গ্রন্থাগারে ৩,০০০ বই রয়েছে। লাইব্রেরীটি সকল শিক্ষার্থীর জন্য উন্মুক্ত হলেও শুধুমাত্র কার্ডধারী শিক্ষার্থীরাই বই বাসায় নিয়ে যেতে পারে। গ্রন্থাগারটি শীতাতপ নিয়ন্ত্রিত।


title: ঢাকা কমার্স কলেজ

text:
কলেজটিতে শিক্ষার্থীদের বিভিন্ন বিষয়ে ব্যবহারিক শিক্ষা প্রদানের ২টি ল্যাব রয়েছে।
ল্যাব শুধুমাত্র কার্ডধারী শিক্ষার্থীরাই ব্যবহার করতে পারে।


title: ঢাকা কমার্স কলেজ

text: এই কলেজের সকল শ্রেণীকক্ষে শিক্ষার্থীদের বসার জন্য সিঙ্গেল ডেক চেয়ার রয়েছে। শ্রেণীকক্ষগুলো শীতাতপ নিয়ন্ত্রিত।


title: ঢাকা কমার্স কলেজ

text: শিক্ষার্থীদের সকল ধরনের পরীক্ষা গ্রহণের জন্য পৃথক পরীক্ষা কক্ষ রয়েছে। পরীক্ষা কক্ষগুলো প্রথম ভবনের ১০ম ও ১১তম তলায় অবস্থিত।


title: ঢাকা কমার্স কলেজ

text: এই কলেজে অধ্যায়নরত শিক্ষার্থীদের ক্লাসে অংশগ্রহণের জন্য নির্ধারিত ড্রেস কোড রয়েছে।


title: ঢাকা কমার্স কলেজ

text: কলেজের প্রয়োজনীয় নোটিশ কলেজের নোটিশ বোর্ডে ও কলেজ গেটে টাঙিয়ে দেয়া হয়। এছাড়াও www.dcc.com.bd তে দেয়া হয়। শিক্ষার্থীদের মোবাইলে এসএমএস করে জানিয়ে দেয়া হয়।


title: ঢাকা কমার্স কলেজ

text: কলেজে অধ্যয়নরত শিক্ষার্থীদের প্রতি সাময়িকের ফল সরাসরি অভিভাবকদের হাতে প্রদান করা হয়। প্রতি সাময়িক শেষে অভিভাকদের সঙ্গে মতবিনিময় সভা অনুষ্ঠিত হয়। এবং ফলাফল উন্নতিতে করণীয় বিষয় পর্যালোচনা করা হয়। এছাড়া বছরের বিভিন্ন সময়ে অভিভাবক ও শিক্ষার্থীদের সঙ্গে বিভিন্ন ধরনের মতবিনিময় সভার আয়োজন করা হয়।


title: ঢাকা কমার্স কলেজ

text: বিদেশে উচ্চ শিক্ষা : এই কলেজে অধ্যয়নরত কোনো শিক্ষার্থী যদি ক্রেডিট ট্রান্সফার করতে চায় তাহলে জাতীয় বিশ্ববিদ্যালয়ের নীতিমালা অনুযায়ী ক্রেডিট ট্রান্সফার করতে পারে।


title: বাংলা কংগ্রেস

text: বাংলা কংগ্রেস ছিল পশ্চিমবঙ্গের একটি আঞ্চলিক রাজনৈতিক দল। ১৯৬০-এর দশকে ভারতীয় জাতীয় কংগ্রেস ভেঙে এই দলের উদ্ভব হয়। সিপিআই(এম)-এর সহযোগিতায় বাংলা কংগ্রেস দুই বার পশ্চিমবঙ্গে সরকার গঠন করে। পশ্চিমবঙ্গের ইতিহাসে বাংলা কংগ্রেস ও সিপিআই(এম)-এর এই জোট সরকার যুক্তফ্রন্ট সরকার নামে পরিচিত। প্রথম সরকারটি ১৯৬৭ সালের ১ মার্চ থেকে ২ নভেম্বর পর্যন্ত এবং দ্বিতীয় সরকারটি ১৯৬৯ সালের ১ ফেব্রুয়ারি থেকে ১৯৭০ সালের ১৯ মার্চ পর্যন্ত স্থায়ী হয়। প্রফুল্লচন্দ্র সেন ও অতুল্য ঘোষের সাথে মতবিরোধ হলে অজয় মুখার্জী ও নলিনাক্ষ সান্যাল বাংলা কংগ্রেস প্রতিষ্ঠা করেছিলেন। অজয় মুখোপাধ্যায় ছিলেন এই দুই সরকারের মুখ্যমন্ত্রী। ১৯৭০ সালের ১৯ মার্চ বাংলা কংগ্রেস ও সিপিআই(এম)-এর জোট ভেঙে গেলে যুক্তফ্রন্ট সরকারের পতন ঘটে। এরপর বাংলা কংগ্রেসেও ব্যাপক অবক্ষয় দেখা দেয় এবং শেষ পর্যন্ত দলটি পুনরায় ভারতীয় জাতীয় কংগ্রেসের সঙ্গে মিশে যায়।


সোশ্যালিস্ট ইউনিটি সেন্টার অফ ইন্ডিয়া (কমিউনিস্ট) (এসইউসিআই (সি)) ভারতের একটি কমিউনিস্ট পার্টি। ১৯৪৮ সালে শিবদাস ঘোষ এই পার্টি স্থাপন করেন।


title: সোশ্যালিস্ট ইউনিটি সেন্টার অফ ইন্ডিয়া (কমিউনিস্ট)

text: এসইউসিআই (সি) হচ্ছে ভারতের একটি কমিউনিস্ট পার্টি। এই সংগঠনটি শিবদাস ঘোষ প্রতিষ্ঠিত মার্কসবাদী-লেনিনবাদী লাইন অনুসরণ করে। এই দলটি "গ্লাসনস্ত" এবং "পেরেস্ত্রইকা"কে সংশোধনবাদ হিসেবে বর্জন করে এবং কার্ল মার্কস, ফ্রিডরিখ এঙ্গেলস, ভ্লাদিমির লেনিন, ইওসিফ স্তালিন, মাও সেতুং এবং শিবদাস ঘোষের শিক্ষাকে তুলে ধরার দাবি করে।


text: সোশ্যালিস্ট ইউনিটি সেন্টার অফ ইন্ডিয়া (কমিউনিস্ট) -এর বাংলা মূখপত্র হল গণদাবী। এটি একটি সাপ্তাহিক পত্রিকা যা ১৯৪৭ সাল হতে স্বাধীনতার পর থেকে প্রকাশিত হচ্ছে। বর্তমান সম্পাদক মানিক মূখার্জী।


title: শিবদাস ঘোষ

text: শিবদাস ঘোষ (১৯২৩ – ৫ অগস্ট, ১৯৭৬) ছিলেন একজন ভারতীয় কমিউনিস্ট রাজনীতিবিদ। তিনি ছিলেন সোশ্যালিস্ট ইউনিটি সেন্টার অফ ইন্ডিয়া নামক দলের প্রতিষ্ঠাতা-সাধারণ সম্পাদক।


title: শিবদাস ঘোষ

text: শিবদাস ঘোষের জন্ম ঢাকা জেলার সুভদ্যা গ্রামে। পিতার নাম হরেন্দ্রনারায়ণ ঘোষ। নিম্নমধ্যবিত্ত পরিবারের সন্তান ছিলেন। গ্রামের স্কুল থেকে ম্যাট্রিক পাশ করেন। ১৩ বছর বয়সে অনুশীলন সমিতির আহ্বানে স্বাধীনতা আন্দোলনে যুক্ত হন। প্রথম জীবনে মানবেন্দ্রনাথ রায়ের গভীর পাণ্ডিত্যে আকৃষ্ট হয়েছিলেন। ১৯৪০ সালে নবগঠিত রেভোলিউশন্যারি সোশ্যালিস্ট পার্টি বা আরএসপি-র সঙ্গে যুক্ত হন। ১৯৪২ সালে যোগ দেন ভারত ছাড়ো আন্দোলনে। এই সময় আত্মগোপন করে থাকেন কিছুকাল। তারপর গ্রেফতার হয়ে তিন বছর জেলে কাটান। ১৯৪৮ সালে আরএসপি-র কিছু কর্মী নিয়ে গঠন করেন সোশ্যালিস্ট ইউনিটি সেন্টার অফ ইন্ডিয়া বা এসইউসিআই।


title: শিবদাস ঘোষ

text: তাঁর রচিত পুস্তিকাগুলির মধ্যে উল্লেখযোগ্য হচ্ছে


title: তুতানখামেন

text: তুতানখামেন (অন্যভাবে বানান: তুতেনখ-,-আমেন, - আমন), (মিশরীয়: ""), (খ্রিস্টপূর্ব ১৩৪১ - ১৩২৩) ছিলেন মিশরীয় অষ্টদশ রাজবংশের ফারাও (খ্রিস্টপূর্ব ১৩৩৩ - ১৩২৪)। এই সময়কাল মিশরীয় ইতিহাসে নতুন রাজ্য নামে পরিচিত ছিল। তার আসল নাম তুতানখাতুন, অর্থ "আতেনের জীবন্ত ছবি", যখন তুতানখামেন অর্থ "আমুনের জীবন্ত ছবি"। প্রায়ই তুতানখামুনের নাম লেখা হতো "আমেন-তুত-আনখ", শব্দে প্রকাশ করার শুরুতে দেবতার নাম রাখতে কিছু লেখার ব্যবহার করা হতো। এটি সম্ভবত শনাক্ত করা হতো আমারনার চিঠি, নিবহুররেরেয়া-এর সঙ্গে, এবং সম্ভবত অষ্টদশ রাজবংশের রাজা রাথটিস নামের সঙ্গে, যে প্রাচীন ইতিহাসবিদ মানেটনের মতে, নয় বছর রাজত্ব করেছিলেন (ফ্লাভিউস জোসেফুস মানেটনের ধারনাটির সাথে একমত)। তার জনগণরা তাকে অর্ধেক মানুষ এবং অর্ধেক দেবতা মনে করতো।


title: তুতানখামেন

text: তার খ্যাতি ঢাকা আছে তার কবর দ্বারা, রাজাদের উপত্যকার কেভি৬২, সাধারণত অলঙ্ঘিত, হাওয়ার্ড কার্টার দ্বারা নেতৃত্ব এবং সহায়তাকারী জোজ হেরব্যট এর মধ্যেমে ১৯২২ সালের ৪ঠা নভেম্বর মাসে আবিষ্কার করেছিল তুতানখামুন অস্পৃষ্ট কবর। তুতানখামেন হঠাৎ মারা গিয়েছিল এবং তার হাড় গুলোতে অনেক ফাটল ছিল। ১৯৬৮ সালে যখন তাকে এক্স রে করা হয় তখন দেখা যায় যে তার মাথার পিছের অংশে আঘাতের চিহ্ন। ২০০২ সালে একদল গবেষোক সিদ্ধাতে পৌছায় যে তাকে হত্যা করা হয়েছে কিন্তু তা প্রমাণ হয়নি।


title: তুতানখামেন

text: সাম্প্রতিক প্রত্নতাত্ত্বিক আবিষ্কার অনুসারে, তুতানখামেনের বাবা হবে আখেনাতেন। আগে, বিভিন্ন তত্ত্বসমূহ প্রস্তাব করা হয়েছিল তুতানখামেনের অবরোহণ সমস্যার উপর। সহজভাবে, স্মেনখখারা এর পুত্র হিসেবে তাকে দেখেছিল এবং স্মেনখখারা ছিল তেবে তের কোর্টের রাজ কন্যা গুলোর একটা। অন্য একটি ধরা হতো, বাস্তবিকপক্ষে, সে হতো আখেনাটন এবং রানী নেফেরতিতি এর পুত্র ছিল। অন্য একটি অনুমান, তুতানখামেন আমেনহোতেপ III এবং রানী টইয়ি এর পুত্র ছিল (অতএব আখেনাটন এর ভাই) কিন্তু একটি তত্ত্বের গ্রহণযোগ্যতা ও অন্তর্ভুক্ত দীর্ঘ রাজপ্রতিনিধিত করেছিল, আখেনাটন এবং আমেনহোতেপ এর মধ্যে যখন তুতানখামেন বাচ্চা অবস্থায় সিংহাসন উপরে উঠা ছিল। অনুমানও করা হয় যে, আমেনহোতেপ এর পুত্র দেখেছিল এবং মিতান্নী এর একটি রাজ কন্যা (গিলিকিপা, রাজা শুত্তারনা II মেয়ে, তাই তুশ্রাত্তা এবং আরতাশুমারা এর বোন, মিশরীয় কোর্টে আসেছিল ৩১৭ মেয়ে সঙ্গী এবং অসংখ্য মূল্যবান উপহার নিয়ে), সে কালক্রমিক সমস্যার স্মমুখীন হচ্ছিল। পরিশেষে, আরও অনুমান নিশ্চিত করেছিল যে, তুতানখামেন আখেনাটন এবং কিয়া এর পুত্র ছিল, একটি অমুখ্য রানী, একটি গুরুত্বপূর্ণ কবর, একে আখেনাটন কবরের স্থানে আগে দেওয়া হয়েছে, দেরিতে শেষকৃত্যের একটি দৃশ্য দেখায়। আখেনাটন এবং নেফেরতিতি এর আকারের পূর্বে চীনতে পারে (এটা শেষ সনাক্তনীয় উলটানো উচ্চ শম্ভু টুপি জন্য) একটি মহিলার সঙ্গে যে, সম্ভবত একটি সেবিকা এবং একজন ফ্লাবেল্লো বাহকের চিহ্ন যে কিছু রাজ পরিবারের দৃশ্য উল্লেখ করে। দৃশ্যের এক সম্ভব্য ব্যাখ্যা হতে পারে একটি মৃত্যু সংশ্লিষ্টে একটি রাজকীয় উত্তারাধিকারী জন্মের।


title: তুতানখামেন

text: আমারনীয়ানা এর ধবংস আখেনাটন সম্বন্ধে তথ্যের সমূহের অনেক ক্ষতি প্রান্ত হয়েছে এবং এইটির সম্বন্ধে তত্ত্ব সমূহের একটি অনেক সংখ্যার উন্নতি লাভের অনুমোদন করেছিল। আমারনীনে উৎস হতে যা মনে হয় তা নির্দেশনা করে আঙ্খতখেপেরুরা নামের একটি রাজার অস্তিত্ব যে হতে পারে আখেনাটন এর মেয়ে গুলোর একটা, অথবা অন্যান্যদের মতে, একই স্ত্রী নেফেরতিতি। তুতানখামেনের সরাসরি পূবগামী পুরুষ স্মেনখখারা ছিল, যেটি এখন একটি তত্ত্ব, সাম্প্রতিক আবিস্কার গুলোর ফলে সে সব তত্ত্ব পরিবতন হচ্ছে, নেফেরতিতি এর একটি অবতার পুনরায় দেখতে পছন্দ করবে, যে আখেনাটন এর ভুল সংশোধনকারী হিসেবে রাজত্ব করবে।


title: তুতানখামেন

text: যুবক বয়স, এবং সুযোগ ব্যবহার করা প্রয়োজন শুধু "স্বাভাবিক" রাষ্ট্র প্রশাসন হিসাবে নয়, একটি আসল রাজনৈতিক এবং ধর্মীয় পুনরুদ্ধার মাধ্যেমে। একটি যুবক রাজার সাহায্যকারী রাজপতিনিধি পদ পরিষদ নিশ্চিতভাবে দ্বারা গঠন করা হয়েছিল আয়, আখেনাটন এর পূবগামী পুরুষের পরামর্শদাতা (এবং তুতানখামেনের উত্তরসূরী), হোরেমহাব, সেনাবাহিনীর প্রধান, এবং প্রকৃত তত্ত্বাবধায়ক তদারকারী রাজকীয় বৃহৎ কবরস্থান টেবানা: রাজার ভ্যালি। নতুন রাজা সিংহাসনের উঠার সল্প সময়ে পরে সম্পূণ কোর্ট আখেনাটনের রাজধানী ছেড়ে "তেবে" তে ফিরে আসে। এমন চূড়ান্ত সিদ্ধান্ত রাজপতিনিধি পদ পরিষদ গ্রহণ করেছিল অথবা রাজা নিজেই, একটা জিনিষ এক থাকে যে, কারনাক এর নিকটবর্তী যৌগিক মন্দিরের ধর্মযাজকদের আমন এর অধীনে কোর্ট ফিরে এসেছিল। এই পর্যায়কালে তুতানখামেনের নামগুলো পরিবর্তন হয়, এবং নাম নেয় তুতানখামেন যে নামে আমরা সবাই ভাল চিনি, এবং তার স্ত্রী আনাখেছেপাটোন নাম গ্রহণ করেছিল আনাখেছেনামুন।


title: তুতানখামেন

text: রাজ্যভিষেক অনুষ্ঠানে, ইতিমধ্যে আখেতাটোন এর পৃষ্ঠপোষকতার দেবতা আটোন এর প্রতিরোধ, কারনাক তেও পুনরাবৃত্তি করা হয়েছিল, এই বার আমনের আরবণ। অনুরুপ প্রতিক্রিয়া ছিল হারেমহাব এর, যদিও পরবতীতে অপব্যবহার ছিল, একটি কঠিন প্রস্তর বিশেষে যেখানে দেখা সম্ভব একটি রাজা যে আমন এর পূর্বে (মাথার টুপি লম্বা পালক গুলোর জন্য চিনা সম্ভব ছিল)।


title: তুতানখামেন

text: একটি মুখ্যচরিএ ছিল, যে তার শশুরের সমস্ত ছাপ সরিয়ে দিয়েছিল। তেবেতে রাজধানী স্থাপন করে এবং ধর্মযাজকদের বিশেষ সুবিধা দিয়েছিল। ২০ বছর হওয়ার আগেই মরেছিল এবং বিধবা, যে ছিল একটি ছোট বালিকা, হিট্টিটেস এর রাজাতে একটি চিঠি লিখেছিল, স্বামী হিসেবে তার যে কোন একটি মেয়েকে গ্রহণ করার জন্য। এটি ঘটেনি, সুতরাং তেবে এর ধর্মযাজকদের দ্বারা একটি স্বামী বেছে নেওয়া হয়েছিল। তুতানখামেন এর স্মৃতি, মুখ্যচরিত্র খুব গুরুত্বপূর্ণ নয়, তার কবরের যথোচিত প্রধানত, যেটি ধনী ছিল এবং সবচেয়ে কম বরখাস্ত করেছিল। কবরের ভেতরে খুজে পেয়েছিল বিছানা, সারকোফাজি, সিংহাসন, মানবিক দেবতার মূর্তি, প্রাণী, অলংকার, অস্ত্রশস্ত্র এবং রাজদণ্ড।


title: তুতানখামেন

text: তুতানখামেন এখনো সবাইকে মুগ্ধ করে। তার কবর যে ঘরে পাওয়া গিয়েছে তার পাশের ঘরে, যেখানে তার ধন সম্পদ ছিল, সেখানে তার কবর আটকানো জন্য যে সিল মোহর ব্যবহার করা হয়েছিল সে সিল মোহর পাওয়া গিয়েছে এবং তার উপর লেখা ছিল তুতানখামেন। তা আবিস্কার করেছে প্রফেসর হাওয়ার কারটার এবং অন্য গুলোর মধ্যে লেখা ছিল তুতানখামেন। ১১ নভেম্বর ১৯২৫ সালে যখন "হাওয়ার কারটার" তুতানখামেনের কফিনেট খোলে, তার ভিতর আরো তিনটা কফিন সে খুজে পায়। এর মধ্যে দুইটি কফিন কায়রো জাদুঘরে আছে। কবরে ভিতর ৫৩৯৮ টি হাতের কাজ করা জিনিষ পাওয়া গিয়েছে। তার কবর খোজে পাওয়ার আগে সে আমাদের কাছে অপরিচিত ছিল কারণ মিশরে তার কনো চিহ্ন ছিল না। তার কবরের দেওয়ালে আকা ছবি গুলোতে তাকে দেখা য়ায একজন শিকারী হিসেবে, একজন রাজা যুদ্ধের মায়দানে, একজন মানুষ যে তার স্ত্রী সেনামুন এর গভীর প্রেমে পরে ছিল এবং সেনামুন ও। সেনামুন ছিল নেফেরতিতির মেয়ে। তুতানখামেনের হঠা মৃত্যুর কারণ কেউ জানে না। তুতানখামেনের কবর আবার খোলা হয়, কারণ তার মৃত্যুর ১০০০ বছর পরও যে কবর পাওয়া গিয়েছে সে গুলো এই কবরের সাথে সম্পক যুক্ত। নভেম্বর ১৯২২, ব্রিটিশ ভূতাত্ত্বিকবিদ প্রোফেসর হোওয়ারড কাটার আবিষ্কার করেছিল রাজাদের কবর। এই আবিষ্কারটি ছিল অসাধারণ। যখন শ্রমিকরা দামী হাতের কাজ গুলো কবর থেকে উদ্ধার করছিল, তখন তারা কবরকে যে অপবিত্র করেছে তার ফলাফল কি হবে তার ভয় করছিল। তুতানখামেনের কবরে কাজের সময় হোওয়ারড কাটারের সাথে কানারি ছিল। যে দিন হোওয়ারড কাটার এবং কারনামুন তুতানখামেনের কবরে ঢুকে শ্রমিকরা কানারি কে মৃত দেখে। তারা একে শ্রমিকরা ভাল দিক বলে মনে করে। বলা হয় কানারি কোবরা সাপের কামড়ে কারণে মারা গিয়েছিল। কোবরা সাপ হচ্ছে ফেরাউনদের মুখোসের শিখরের প্রতীক। এখান থেকে শুরু হয় তুতানখামেনের অধিশাপ। একজন লন্ডন টাইস এর বক্তব্যকারী ঘোষনা দেয় "ফেরাউনের অধিশাপ আঘত করেছে" বলে। কাযালীয়ভাবে কবরের কক্ষ খোলার ছয় সপ্তাহ পর লর কারনারভন তার হোটেলের ঘরে মৃত অবস্থায় পাওয়া গিয়েছে। পরে একে একে মরতে শুরু করেছে যারা কবর খোরার কাজে কোন এক ভাবে জরিত ছিল। কারনারভন এর ভাইয়ের রক্তে বিষ পাওয়া গিয়েছে। আমেরিকার জাইগুদ রেল লাইনের ইম্মানিয়াতে, ফ্রান্সেস জজ বেনেদিত এরা কবর দেখতে গিয়েছিল। এই ভাবে তুতানখামেনের অভিশাপের জন্ম হয়। পরের বছর গুলোতে এর একটি যুক্তি সংগত ব্যাখ্যা দিতে চেয়ে ছিল। সে চিন্তা করেছে তুতানখামেনের অধিশাপের জাদু নয় জীবণু। যখন তারা কবরে ঢুকেছিল তখন হাজার বছর পুরানো জীবণু যা অন্ধকারে ছিল তা আলো পেয়ে আবার জেগে উঠে। এই তত্ত্ব ঠিক কি না তা পরীহ্মা করার জন্য পৃথিবীর বিভিন্ন স্থান থেকে জীবণুবিদরা আসেন।


title: র‌্যাটল সাপ

text: র‌্যাটল সাপ ( — উচ্চারণ: "র‌্যাট্‌ল্‌স্নেইক") একপ্রকার বিষধর সাপ। এরা এবং গণের অধিভু্ক্ত। এরা সেসমস্ত বিষাক্ত সাপের উপপরিবারের অন্তর্গত, যারা সাধারণত পিট ভাইপার নামে পরিচিত। এটি মূলত মরু এবং পাথুরে অঞ্চলের সাপ।


title: র‌্যাটল সাপ

text: পৃথিবীতে র‌্যাটল সাপের প্রজাতির সংখ্যা প্রায় ৩২ আর উপপ্রজাতির(Sub Species) সংখ্যা ৬৫-৭০। এর র‌্যাটল নামকরণের কারণ তাঁদের লেজের শেষাংশে ঝুমঝুমির মতো শব্দ উৎপন্নকারী একটি অংশ। ইংরেজি (র‌্যাটল) শব্দের বাংলা অর্থ ঝুমঝুমি। কোনো রকম হুমকি বা বিপদের সম্মুখীন হলে তারা এই র‌্যাটল ব্যবহার করে। র‌্যাটল সাপের বৈজ্ঞানিক নাম "Crotalus" এসেছে গ্রিক শব্দ থেকে, যার ইংরেজি "ক্যাসটানেট" ()। এটি এক প্রকার বাদ্যযন্ত্র। নামক ল্যাটিন শব্দটি এসেছে গ্রিক শব্দ বা থেকে, যার ইংরেজি অর্থ ‘’ (বাংলা: ঝুমঝুমি লেজ)। এছাড়া ঝুমঝুমির ন্যায় একপ্রকার প্রাচীন মিশরীয় বাদ্যযন্ত্র "সিসট্রাম" () থেকেও শব্দটি উৎপত্তি হয়েছে বলে ধরা হয়। বেশিরভাগ র‌্যাটল সাপ বসন্তকালে প্রজননে অংশ নেয়। কিছু প্রজাতি ডিম পাড়ে, এছাড়া সব প্রজাতিই সরাসরি বাচ্চা জন্ম দেয়। বাচ্চা সাপ জন্ম থেকেই আত্মনির্ভরশীল। জন্মের পর তাদের মায়ের সংস্পর্শের প্রয়োজন হয় না, এবং জন্মের পর মা সাপও বাচ্চার সাথে থাকে না।


title: র‌্যাটল সাপ

text: র‌্যাটল সাপের প্রধান খাদ্য ইঁদুর, নেংটি ইঁদুর, ছোট পাখি, এবং অন্যান্য ছোট ছোট প্রাণী। প্রথমে এরা শিকারকে একটা দ্রুত বিষাক্ত দংশনের দ্বারা কাবু করে ফেলে। বিষাক্রিয়ার ফলে শিকার সাধারণত খুব তাড়াতাড়িই তার চেতনা হারায় বা মৃত্যুর শিকার হয়। র‌্যাটল সাপ বিষ ২০ সেকেন্ডের মধ্যে মেরে ফেলার ক্ষমতা রাখে, কিন্তু বিষক্রিয়ায় সহজে মারা যাবে এমন শিকার থেকে, পালিয়ে যাবার চেষ্টা করবে এমন শিকারই এ সাপের বেশি পছন্দ। র‌্যাটল সাপ তার দেহের দৈর্ঘ্যের দুই-তৃতীয়াংশ দূরত্বে দংশন করতে পারে।তাই এটি বিষধর সাপ বলা হয়।


title: র‌্যাটল সাপ

text: যদিও অধিকাংশ সাপ ওভিপ্যারোয়াস (oviparous), অর্থাৎ ডিম পাড়ে, কিন্তু র‌্যাটল সাপ ওভোভিভিপ্যারোয়াস (ovoviviparous), অর্থাৎ যখন ডিম পাড়ে বা পাড়ার সময় আসে, স্ত্রী সাপ ডিমগুলো নিজের শরীরের ভেতর সংরক্ষণ করে এবং পরবর্তীতে ডিম পাড়ার পর ডিমে তা দেয়। এছাড়া কিছু র‌্যাটল সাপ আছে যেগুলো ভিভিপ্যারোয়াস (viviparous)—এগুলো সরাসরি বাচ্চা সাপের জন্ম দেয়। সদ্যজন্ম নেওয়া সাপের কোনোপ্রকার লালনপালনের প্রয়োজন হয় না। ডিম ভেঙে বেরিয়ে আসার পর বা জন্মের পরপরই বাচ্চা সাপ চলাফেরা করতে পারে।


title: র‌্যাটল সাপ

text: কতোগুলো ফাঁপা গুটি পরপর খাপে খাপে মিলে একটি র‌্যাটল বা ঝুমঝুমি গঠন করে। প্রকৃতপক্ষে এই ফাঁপা গুটিগুলো একধরনের পরিবর্তিত আঁশ এবং লেজের আগা থেকে এগুলোর উৎপত্তি। প্রতিবার খোলস পাল্টানোর সময় র‌্যাটলে একটি করে পর্ব সংযুক্ত হয়। খাদ্যের পর্যাপ্ততা এবং শরীরের বৃদ্ধির হারের উপর ভিত্তি করে র‍্যাটল সাপ বছরে কয়েকবার খোলস পাল্টাতে পারে। সদ্যজন্ম নেওয়া সাপের পরিপূর্ণ বা কার্যকরী র‌্যাটল থাকে না। প্রথম যে গুটিটা থাকে সেটাকে বাটন (button) বলে এবং ঝুমঝুম শব্দ (rattling sound) করার জন্য প্রথমবার খোলস পাল্টানোর পর তাদের বাটনের শেষে অতিরিক্ত একটি গুটির সৃষ্টি হয়। এভাবে প্রতিবার খোলস পাল্টানোর সাথে সাথে গুটির পরিমাণ বাড়তে থাকে। প্রাপ্তবয়স্ক সাপ বিভিন্ন সময়ে তাদের র‌্যাটল হারাতে পারে, কিন্তু সচারচর প্রতিবার খোলস পাল্টানোর সময়ই র‌্যাটল পাল্টাতে দেখা যায়। আর্দ্র আবহাওয়ার কারণে যদি র‌্যাটল যথেষ্ট পরিমাণ পানি শোষণ করে তবে তবে এটি কোনো শব্দ উৎপন্ন করতে পারে না।


title: র‌্যাটল সাপ

text: বিভিন্ন প্রকার র‌্যাটল সাপের প্রজাতির আকার, বৈশিষ্ট্যসূচক চিহ্ন, বসবাসের স্থান, এবং মেজাজে উল্লেখযোগ্য পার্থক্য দেখা যায়। কোণঠাসা হয়ে না পড়লে বা কোনোরকম হুমকির সম্মুখীন না হলে, র‌্যাটল সাধারণত মানুষের সাথে সংঘর্ষে জড়ায় না, কিন্তু সবসময় আবার এরকমটি হয় না। বেশিরভাগ ক্ষেত্রে দংশন ঘটে যখন মানুষ র‌্যাটল সাপকে চমকে বা রাগিয়ে দেয়। কুণ্ডুলী পাকিয়ে থাকা সাপের ক্ষেত্রে দংশনের সীমারেখা ও গতি আন্দাজ করা কষ্টকর। সাধারণত দংশনের সীমা হয় সাপের দেহের দৈর্ঘ্যের দুই-তৃতীয়াংশ এবং এরা চোখের পলকে আক্রমণ করতে পারে। নির্দিষ্ট কিছু সময় এই সাপ আশ্চর্যজনকভাবে তার শরীর পেছনের দিকে বাঁকানো ছাড়াই আক্রমণ করতে পারে। সাপের অন্য কোনো প্রজাতিতে এধরনের আক্রমণ পদ্ধতি আছে বলে জানা যায় না। র‌্যাটল সাপের বসবাস আছে, এমন স্থানে দংশন থেকে আত্মরক্ষার জন্য হাইকারদের ভারী বুট জুতার সাথে, চামড়া বা মোটা কাপড়ের তৈরি লম্বা প্যান্ট পরার পরামর্শ দেওয়া হয়।


title: র‌্যাটল সাপ

text: যেসব দেশে বা স্থানে র‌্যাটল সাপের বসবাস সেসব জায়গার গ্রন্থাগার, বই-পুস্তক বিক্রয়কেন্দ্র, ও বন্যপ্রাণী সংরক্ষণ সংস্থার কার্যালয়গুলোতে র‌্যাটল সাপ শনাক্ত করার জন্য প্রয়োজনীয় তথ্যসমৃদ্ধ পুস্তিকা পাওয়া যায়। র‌্যাটল সাপের সংস্পর্শ এড়ানোর জন্য সতর্ক পর্যবেক্ষণের সাথে চলাচল করা এবং কোনো বন্যপ্রাণীর নিকটবর্তী না হওয়া উচিত। হাইকারদের চলার পথে (ট্রেইল) কোনো কোটোরাকৃতি গাছের গুড়ি বা শিলাখণ্ড পড়ে থাকতে দেখলে, এবং কোনো পাথুরে উঁচু জায়গা বা খাড়া দেয়ালের মতো জায়গায় বিশেষ সতর্কতা অবলম্বন করা উচিত, কারণ এসব স্থানে র‌্যাটল সাপ লুকিয়ে থাকতে পারে বা রোদ পোহাতে পারে। এছাড়া কখনো কখনো র‌্যাটল সাপকে কোনো ট্রেইলের মাঝেও রোদ পোহাতে দেখা যায়। এক্ষেত্রে ট্রেইলের কোনো স্থানে র‌্যাটলের মুখোমুখী হয়ে গেলে সাপকে কোনো রকমভাবে চমকে না দিয়ে বরং যথেষ্ট পরিমাণ দূরত্ব বজায় রাখা উচিত যেনো সাপটি কোনো রকম আক্রমণ করা ছাড়াই সে স্থান ছেড়ে চলে যেতে পারে।


title: র‌্যাটল সাপ

text: জন্মের সময়ই র‌্যাটল সাপ সম্পূর্ণ বিষপ্রয়োগে সক্ষম, সুগঠিত বিষদাঁতসহ জন্ম নেয় এবং দংশনের সময় প্রয়োগকৃত বিষের মাত্রা নিয়ন্ত্রণ করতে পারে। সাধারণত দংশনের সময় তারা শিকারকে পূর্ণমাত্রায় বিষ প্রয়োগ করে, কিন্তু দংশন যখন আত্মরক্ষার্থে হয় তখন তারা বিষ প্রয়োগ ছাড়াই বা দংশনে অল্প পরিমাণ বিষ প্রয়োগ করতে পারে। উল্লেখ্য সাপ যদি ভীত বা আঘাতগ্রস্থ হয় তবে তা দংশনের সময় এসব চিন্তা নাও করতে পারে। বাচ্চা সাপ পূর্ণবয়স্ক সাপের তুলনায় আরো বেশি ভয়ঙ্কর, কারণ দংশনের সময় বিষের পরিমাণ তারা সহজে নিয়ন্ত্রণ করতে পারে না। এবং দেখা যায়, সাধারণত একটা বাচ্চা বা কমবয়স্ক সাপ একবার কামড়ে তার সম্পূর্ণ বিষ-ই প্রয়োগ করে। আর এই বিষ কতোটুকু মরণঘাতী তা নির্ভর করে যে প্রাণীকে দংশন করা হয়েছে তার ওপর।


title: র‌্যাটল সাপ

text: বেশিরভাগ প্রজাতির র‌্যাটল সাপের বিষ হেমোটক্সিক। এধরনের বিষক্রিয়ায় শরীরের টিশ্যু ধ্বংস হয়, বিভিন্ন অঙ্গ-প্রত্যঙ্গ অকার্যকর হয়ে পড়ে এবং কোয়াগুলোপ্যাথি (রক্ত জমাট ব্যাহত হওয়া) দেখা দেয়। বিষাক্ত দংশনের ক্ষেত্রে ক্ষত যদি খুব মারাত্মক হয় ও এনভেনোমেশন (envenomation), অর্থাৎ দংশন পরবর্তী শরীরে বিষের উপস্থিতি যদি খুব বেশি হয় তবে অতিসত্বর, কার্যকর চিকিৎসা দেয়া সত্ত্বেও দেহের অঙ্গ-প্রত্যঙ্গ অকার্যকর হয়ে পড়তে পারে বা মৃত্যু ঘটতে পারে। এছাড়া এমনটি ঘটতে পারে যদি চিকিৎসা দেরি করে দেওয়া হয় বা সঠিক সময়ে সঠিক চিকিৎসা করা না হয়। এজন্য র‌্যাটল সাপের দংশনে সবসময়ই মারত্মক ক্ষতির আশঙ্কা থাকে। সঠিক সময়ে চিকিৎসা দেওয়া না হলে র‌্যাটল সাপের দংশন (বিশেষ করে বড় প্রজাতিগুলোর) সবসময়ই প্রাণঘাতী। সঠিক সময়ে অ্যান্টিভেনম (antivenom) প্রয়োগ করা হলে তা মৃত্যুর হার ৪% কমিয়ে আনে। প্রতি বছর যুক্তরাষ্ট্রে প্রায় ৭,০০০ থেকে ৮,০০০ মানুষ বিষধর সাপের কামড়ের শিকার হয়। এর মধ্যে গড়ে ৫ জন দংশনের ফলে মৃত্যুর শিকার হন। এবং এই ৭,০০০ থেকে ৮,০০০ দংশনের ৭২% সংঘটিত হয় পুরুষ র‌্যাটল সাপের দ্বারা


title: র‌্যাটল সাপ

text: কিছু র‌্যাটল সাপে, বিশেষ করে গ্রীষ্মমণ্ডলীয় সাপগুলোতে নিউরোটক্সিক বিষের উপস্থিতি দেখা যায়। এধরনের সাপের একটি কামড়েই স্নায়ুতন্ত্রের কোনো অংশের মৃত্যু বা মারাত্মক ক্ষতি হতে পারে, এবং এর ফলে পক্ষাঘাতগ্রস্থতার ঝুকি দেখা দেয়। যুক্তরাষ্ট্রের অ্যারিজোনার, এবং ক্যালিফোর্নিয়ার কিছু অংশে মোজাভে র‌্যাটল সাপ ("Crotalus scutulatus")-এর উপস্থিতি দেখা যায়, যার নিউরোটক্সিক বিষের উপদান “মোজাভে টাইপ এ” বিষ নামে পরিচিত। ২০০০ সালের অক্টোবর মাসে এফডিএ (যুক্তরাষ্ট্রের ফুড এন্ড ড্রাগস কর্তৃপক্ষ) অনুমোদিত বর্তমান অ্যান্টিভেনমে (নাম: ক্রো-ফ্যাব) মোজাভে টাইপ এ ও বি বিষসহ যুক্তরাষ্ট্রের বেশিরভাগ পিট ভাইপারের বিষের অ্যান্টিবডি আছে। মাঝে মাঝে র‌্যাটল সাপের অন্যান্য প্রজাতির মধ্যেও মোজাভে টাইপ এ বিষের উপস্থিতি দেখা যায়। নিউরোটক্সিনের (স্নায়ুবিষক্রিয়া, অর্থাৎ যে বিষের দ্বারা মূলত স্নায়ুতন্ত্র আক্রান্ত হয়) ফলে পক্ষাঘাতগ্রস্থতার মতো স্নায়ুবিক উপসর্গ দেখা দেয়। এমন কী এর দংশন মৃত্যুর কারণ হতে পারে যদি পক্ষাঘাতগ্রস্থতার স্বীকার হয়ে ফুসফুসের কার্যক্রম বন্ধ হয়ে যায়। মধ্য ও দক্ষিণ আমেরিকায় নিউরোটক্সিক বিষ বিশিষ্ট আরো এক ধরনের সাপের উপস্থিতি লক্ষ করা যায় যেগুলো কোরাল সাপ নামে পরিচিত। এগুলো র‍্যাটল সাপের সাথে সম্পর্কযুক্ত নয় বরং এগুলো আফ্রিকান ও এশিয়ান কোবরা (গোখরা) পরিবারের অন্তর্গত। সঠিক সময়ে, কার্যকর চিকিৎসা না দিলে এধরনের সাপের দংশনেও ফুসফুস পক্ষাঘাতগ্রস্থতার কারণে মৃত্যু ঘটতে পারে।


title: র‌্যাটল সাপ

text: কমন কিংস্নেক (ইংরেজি: The Common Kingsnake; বৈজ্ঞানিক নাম: "Lampropeltis getula") নামক এক প্রকার কনস্ট্রিকটর (Constrictor) (যে সাপ শিকারকে মাংসপেশির সংকোচনের মাধ্যমে পিষে মারে) র‌্যাটল সাপ ও অন্যান্য বিষধর সাপের বিষ দ্বারা আক্রান্ত হয় না। তাদের এ অনাক্রম্যতার কারণে র‌্যাটল সাপ এধরনের সাপের একটি সাধারণ খাবার।


title: র‌্যাটল সাপ

text: দংশনের ফলে কতোটুকু বিষ শরীরে প্রবেশ করেছে তা সহজে পরিমাপযোগ্য নয়। আক্রান্ত স্থান ফুলে যাওয়া এবং অন্যান্য উপসর্গ তাড়াতাড়ি দেখা যেতে পারে, এবং মৃত্যুও সহজেই ঘটতে পারে; তবে কিছু কিছু ক্ষেত্রে জরুরি অবস্থা প্রকাশ পেতে কয়েক ঘণ্টা সময় পেরিয়ে যেতে পারে।


title: র‌্যাটল সাপ

text: অভিজ্ঞ স্বাস্থ্যকর্মীরা এনভেনোমেশনকে, অর্থাৎ দংশন পরবর্তী শরীরে বিষের উপস্থিতির পরিমাণকে ০-৫ পর্যন্ত একটি মাত্রার মাধ্যমে প্রকাশ করেন। যখন শরীরে বিষের উপস্থিতি থাকে না, তখন সেটাকে ধরা হয় ০ (শূন্য) মাত্রা হিসেবে। এবং যখন মাত্রা ৫, তখন অর্থ ধরা হয় যে, শরীরে জীবনের হুমকি থাকার মতো বিষের উপস্থিতি আছে। এনভেনোমেশনের পর্বগুলো বোঝা যায় দংশনের স্থান ফুলে যাবার পরিমাণ ও সে স্থানে কালশিরে পড়ার মাধ্যমে। এনভেনোমেশন যখন অনেক বেশি (পর্ব ৪ বা ৫), তখন আরো কিছু উপসর্গ দেখা দিতে পারে, যেমন: ঠোঁট টানটান হয়ে পড়ে, মাথা ঘোরা, রক্তপাত হওয়া, বমি করা, বা প্রচণ্ড মানসিক বিপর্যস্ততা। এছাড়া নিঃশ্বাস নিতে কষ্ট হওয়া, পক্ষাঘাতগ্রস্থতা—এগুলোও সাধারণ উপসর্গ।


title: র‌্যাটল সাপ

text: জরুরি চিকিৎসা সেবা পাওয়াটা একটু কঠিন এবং চিকিৎসায় সাধারণত অ্যান্টিভেনম প্রয়োগের প্রয়োজন হয়, যেনো শরীরের টিশ্যু ধ্বংস হওয়া, স্নায়ুর ক্ষতিগ্রস্থতা, এবং রক্ত জমাট না বাঁধার মতো সাধারণ ও মারাত্মক ঝুকিগুলো এড়ানো যায়। বেশিরভাগ চিকিৎসা বিষেশজ্ঞ বলেন দংশনের স্থান হৃৎপিণ্ড থেকে নিচে রাখতে। এছাড়া দংশন আক্রান্ত ব্যক্তিকে শান্ত রাখাটা খুবই জরুরি, কারণ তা না হলে শরীরে রক্তচলাচল বৃদ্ধি পাবে এবং বিষ পুরো শরীরে দ্রুত ছড়িয়ে পড়বে।


title: র‌্যাটল সাপ

text: র‌্যাটল সাপের দংশন সবসময়ই মরণঘাতী হিসেবে বিবেচিত এবং এজন্য দংশনের পর অবিলম্বে হাসাপাতালে গিয়ে প্রশিক্ষণপ্রাপ্ত ডাক্তারের তত্ত্বাবধানে জরুরী চিকিৎসা সেবা গ্রহণ করা প্রয়োজন।


title: র‌্যাটল সাপ

text: দক্ষিণপূর্ব ও দক্ষিণপশ্চিম আমেরিকান কুইজিনসমূহে (এক প্রকার রন্ধনপ্রণালী) খাবার হিসেবে র‌্যাটল সাপের জনপ্রিয়তা রয়েছে। মাঝে মাঝে কিছু বিশেষ মাংসের দোকানগুলোতে র‌্যাটল সাপের মাংস পাওয়া যায়। এর স্বাদ সম্পর্কে একজন ব্যাবসায়ীর মন্তব্য “সুস্বাদু” এবং “মুরগীর মতো”। সাংবাদিক অ্যালিয়েস্টার কুকের মতে, “ঠিক মুরগীর মাংসের মতো, শুধু একটু শক্ত”। এছাড়া অনেকে অনেক ধরনের মাংসের সাথে র‌্যাটল সাপের মাংসের স্বাদের তুলনা করেছেন, যেমন: বাছুরের মাংস, ব্যাঙ, কচ্ছপ, কোয়েল, মাছ, খরগোশ, এমনকি ক্যানজাত টুনা মাছের সাথেও।


title: র‌্যাটল সাপ

text: জীবিত র‌্যাটল সাপ সংগ্রহে রাখা সচারচর অত্যন্ত বিপজ্জনক, কারণ এর একটি দংশনই কারো মৃত্যু বা চিরস্থায়ী পঙ্গুত্ব বরণ করার জন্য যথেষ্ট হতে পারে। এমন কী খুব মারাত্মক নয়, এমন দংশনের জন্যেও জরুরিভাবে ভালোমতো চিকিৎসার প্রয়োজন হতে পারে। কিছু আইনে জীবিত বিষাক্ত সাপ সংগ্রহে রাখা আইনবিরুদ্ধ। আর যেসব স্থানে এটি আইনত বৈধ, সেখানেও কিছু ক্ষেত্রে লাইসেন্স বা বীমা করার বাধ্যবাধকতা থাকতে পারে।


title: দক্ষিণ ভারতের ইতিহাস

text: দক্ষিণ ভারতের ইতিহাস দুই সহস্রাধিক বছর ধরে ঘটমান উক্ত অঞ্চলের একাধিক রাজবংশ ও সাম্রাজ্যের উত্থান-পতনের ইতিহাস। দক্ষিণ ভারত ভূখণ্ডে প্রাগৈতিহাসিক জনবসতির একাধিক নিদর্শন পাওয়া গেছে। দক্ষিণ ভারতের প্রাচীন ইতিহাসের কোনো লিখিত উপাদান না পাওয়া গেলেও প্রত্নতাত্ত্বিক খননকার্যের ফলে প্রাপ্ত ধ্বংসাবশেষ থেকে অনুমিত হয় খ্রিষ্টের জন্মের কয়েকশো বছর আগেই এই অঞ্চলে সভ্যতার বিকাশ ঘটেছিল। মৌর্য সম্রাট অশোক সমগ্র ভারতীয় উপমহাদেশে নিজ আধিপত্য বিস্তার করার সময় দাক্ষিণাত্যের একাধিক অঞ্চল জয় করেন। এই সময় থেকেই এই অঞ্চলের লিখিত ইতিহাসের সূত্রপাত। ইতিহাসের বিভিন্ন পর্যায়ে সাতবাহন, চালুক্য, পল্লব, রাষ্ট্রকূট, চের, চোল, পাণ্ড্য, কাকতীয় ও হোয়েসল রাজবংশ দক্ষিণ ভারতে নিজ আধিপত্য বিস্তার করে। এই সকল রাজ্যগুলি সর্বদাই নিজেদের বিরুদ্ধে যুদ্ধবিগ্রহে লিপ্ত থাকত। পরে উত্তর ভারত থেকে মুসলমান বাহিনী দক্ষিণ ভারত আক্রমণ করলে তাদের বিরুদ্ধেও এরা সামরিক অভিযান চালায়। মুসলমান আগ্রাসনের প্রতিক্রিয়াস্বরূপ উত্থান ঘটে বিজয়নগর সাম্রাজ্যের। এই সাম্রাজ্য সমগ্র দক্ষিণ ভারতে নিজ অধিকার স্থাপন করতে সক্ষম হয় এবং দাক্ষিণাত্যে মুঘল অভিযানের বিরুদ্ধে প্রধান বাধাস্বরূপ হয়ে দাঁড়ায়। ষোড়শ শতাব্দীতে যখন ইউরোপীয় শক্তিগুলি এই অঞ্চলে পদার্পণ করতে শুরু করে তখন এই নতুন প্রতিকূলতার সঙ্গে সংগ্রামের ক্ষমতা দক্ষিণের রাজন্যবর্গের মধ্যে আর অবশিষ্ট ছিল না। ফলে ধীরে ধীরে সমগ্র দক্ষিণ ভারত ব্রিটিশদের অধীনস্থ হয়ে পড়ে। ব্রিটিশ সরকার দক্ষিণ ভারতের অধিকাংশ অঞ্চলকে মাদ্রাজ প্রেসিডেন্সির অন্তর্ভুক্ত করেন। অবশিষ্ট অঞ্চলগুলি একাধীন ব্রিটিশ-নির্ভরশীল দেশীয় রাজ্যে বিভক্ত থাকে। ভারতের স্বাধীনতা অর্জনের পর ভাষার ভিত্তিতে দক্ষিণ ভারত অন্ধ্রপ্রদেশ, কর্ণাটক, কেরল ও তামিলনাড়ু রাজ্যে বিভক্ত হয়।


title: দক্ষিণ ভারতের ইতিহাস

text:
দক্ষিণ ভারতে মেসোলিথিক যুগ স্থায়ী হয় ২৫০০ খ্রিষ্টপূর্বাব্দ পর্যন্ত। এই অঞ্চলের মাইক্রোলিথ উৎপাদনগুলি ৬০০০ থেকে ৩০০০ খ্রিষ্টপূর্বাব্দের মধ্যবর্তীকালীন বলে প্রত্যয়িত হয়েছে। ২৫০০ থেকে ১০০০ খ্রিষ্টপূর্বাব্দ পর্যন্ত স্থায়ী হয় নিওলিথিক যুগ। মেগালিথিক সমাধিক্ষেত্রগুলি থেকে অনুমিত হয় এরপর লৌহযুগের সূত্রপাত ঘটেছিল। তিরুনেলভেলি জেলার আদিচানাল্লুর ও উত্তর ভারতে তুলনামূলক খননকার্য চালিয়ে জানা গেছে যে মেগালিথিক সংস্কৃতি উত্তর ভারত থেকে দক্ষিণ ভারতে অনুপ্রবিষ্ট হয়েছিল।
প্রাচীনতম লেখ উপাদানগুলি খ্রিষ্টপূর্ব পঞ্চম শতাব্দীতে লিখিত হয়েছিল। তামিল-ব্রাহ্মী লিপিতে খোদিত এই লেখগুলি থেকে দাক্ষিণাত্যে বৌদ্ধধর্মের প্রসারের কথা জানা যায়।


title: দক্ষিণ ভারতের ইতিহাস

text: প্রাচীন দক্ষিণ ভারতের ইতিহাস রচনার উপাদান হিসেবে নথিপত্র বা লেখের সাহায্য খুব একটা পাওয়া যায় না। মনে করা হয়, খ্রিষ্টের জন্মের কয়েকশো বছর আগেই এই অঞ্চলে সভ্যতার উন্মেষ ঘটেছিল। তার কিছু চিহ্ন পাওয়া গেলেও, প্রকৃত পুরাতাত্ত্বিক খননকার্যের ফলে যে প্রত্ন নিদর্শনগুলি পাওয়া যায় সেগুলি খ্রিষ্টের জন্মের অব্যবহিত পরের কয়েক শতাব্দীর বলে সনাক্ত হয়েছে। সম্ভবত দক্ষিণ ভারতের প্রাচীনতম ঐতিহাসিক রাজ্যটি হল প্রতিপালপুরা রাজ্য। খ্রিষ্টপূর্ব পঞ্চম শতাব্দীতে বর্তমান অন্ধ্রপ্রদেশ রাজ্যের গুন্টুর জেলার ভট্টিপ্রলুতে এই রাজ্যের উন্মেষ ঘটে। একটি লেখ থেকে জানা যায়, ২৩০ খ্রিষ্টপূর্বাব্দ নাগাদ রাজা কুবের ভট্টিপ্রলুতে রাজত্ব করেন। তারপর সল রাজারা এই অঞ্চলের শাসনকার্য পরিচালনা করতেন। ভট্টিপ্রলু শিলালেখের লিপিটি ছিল ব্রাহ্মী লিপি; পরবর্তীকালে এই লিপিটি দক্ষিণে তেলুগু ও তামিল লিপিতে বিভক্ত হয়ে যায়। অশোকের রাজত্বকালে (৩০৪ খ্রিষ্টপূর্বাব্দ – ২৩২ খ্রিষ্টপূর্বাব্দ) দক্ষিণ ভারতে চোল, চের ও পাণ্ড্য নামে তিনটি তামিল রাজবংশের অস্তিত্ব ছিল। এই রাজ্যগুলি অশোকের সাম্রাজ্যে অঙ্গীভূত না হলেও মৌর্য সাম্রাজ্যের সঙ্গে সদ্ভাব বজায় রাখত। এই তিনটি রাজ্য একত্রে "তামিল ইলম" বা "তামিল ভূমি" নামে পরিচিত।


title: দক্ষিণ ভারতের ইতিহাস

text: সাতবাহন রাজবংশ মধ্য ও দক্ষিণ ভারতের বর্তমান মধ্যপ্রদেশ, মহারাষ্ট্র, ছত্তীসগঢ় ও অন্ধ্রপ্রদেশ অঞ্চলে রাজত্ব করে। তারা অন্ধ্র, অন্ধ্রভৃত্য ও সাতকর্ণী নামেও পরিচিত ছিল। পূর্বে সাতবাহনরা ছিল মৌর্য সাম্রাজ্যের সামন্ত। ২৩২ খ্রিষ্টপূর্বাব্দে সম্রাট অশোকের মৃত্যুর পর তারা স্বাধীনতা ঘোষণা করে। সাতবাহন বংশের গৌতমীপুত্র সাতকর্ণীই ছিলেন ভারতের প্রথম দেশীয় রাজা যিনি নিজের চিত্র সংবলিত নিজস্ব মুদ্রার প্রচলন করেন। এই ধারণাটি উত্তর-পশ্চিমাঞ্চলের ইন্দো-গ্রিক রাজাদের থেকে গ্রহণ করা হয়। বৌদ্ধ শিল্প ও স্থাপত্যে সাতবাহনদের অবদানও বিশেষভাবে উল্লেখযোগ্য। কৃষ্ণা নদী উপত্যকার প্রসিদ্ধ স্তুপগুলি তাঁরাই স্থাপন করেন। এই স্তুপগুলির মধ্যে আবার বিশেষভাবে উল্লেখনীয় হল অন্ধ্রপ্রদেশের অমরাবতী ও নাগার্জুনকোন্ডার স্তুপগুলি। নাগার্জুনকোন্ডায় একটি বিখ্যাত বৌদ্ধ বিশ্ববিদ্যালয় গড়ে ওঠে। আচার্য নাগার্জুন এই বিশ্ববিদ্যালয়ে শিক্ষকতা করতেন। সাতবাহন সাম্রাজ্যের রাজভাষা ছিল প্রাকৃত। খ্রিষ্টীয় তৃতীয় শতাব্দীতে এই সাম্রাজ্যের পতন শুরু হয়। পরে দাক্ষিণাত্যের চুটু, ইক্ষবাকু ও পল্লব এবং কর্ণাটকের কদম্ব সহ একাধিক রাজবংশ এই সাম্রাজ্য গ্রাস করে নেয়।


title: দক্ষিণ ভারতের ইতিহাস

text: পাণ্ড্য রাজ্য ছিল তিনটি প্রাচীন তামিল রাজ্যের অন্যতম (অপর রাজ্যদুটি ছিল চোল ও চের রাজ্য)। প্রাগৈতিহাসিক কাল থেকে পঞ্চদশ শতাব্দীর শেষভাগ পর্যন্ত তাঁরা তামিল দেশ শাসন করে আসেন। প্রথম দিকে তাঁদের রাজধানী ছিল ভারতীয় উপদ্বীপের সর্বদক্ষিণে স্থিত সমুদ্রবন্দর কোরকাই। পরবর্তীকালে তাঁদের রাজধানী স্থানান্তরিত হয় মাদুরাই শহরে। সঙ্গম সাহিত্য (১০০-২০০ খ্রিস্টাব্দ) এবং সমসাময়িক কালে রচিত গ্রিক ও রোমান রচনায় পাণ্ড্য রাজ্যের উল্লেখ পাওয়া যায়।


title: দক্ষিণ ভারতের ইতিহাস

text: কলভ্র আক্রমণের সময় সঙ্গম সাহিত্যের প্রাচীন পাণ্ড্য রাজবংশ বিস্মৃতির আড়ালে চলে যায়। ষষ্ঠ শতাব্দীর প্রথম ভাগে কদুঙ্গনের নেতৃত্বে এই রাজবংশ পুনঃপ্রতিষ্ঠিত হয়। কলভ্রদের তামিল দেশ থেকে বিতাড়িত হতে হয় এবং মাদুরাইতে পাণ্ড্য রাজধানী স্থাপিত হয়। নবম শতাব্দীতে চোলদের উত্থান ঘটলে আবার তাঁদের পতন শুরু হয়। এই সময় চোলদের সঙ্গে সংঘাতেও জড়িয়ে পড়েন তাঁরা। চোল সাম্রাজ্যকে যুদ্ধে পরাভূত করতে তাঁরা সিংহলী ও কেরলদের সঙ্গে মিত্রতা স্থাপন করেন। অবশেষে ত্রয়োদশ শতাব্দীর শেষভাগে হৃত গৌরব পুনরুদ্ধারের সুযোগ পান পাণ্ড্যরা। জাতবর্মণ সুন্দর পাণ্ড্যন (১২৫১ খ্রিস্টাব্দ) তেলুগু দেশ পর্যন্ত তাঁদের সাম্রাজ্য প্রসারিত করেন এবং শ্রীলঙ্কা আক্রমণ করে দ্বীপের উত্তরার্ধ জয় করে নেন। দক্ষিণ-পূর্ব এশিয়ার সামুদ্রিক সাম্রাজ্য শ্রীবিজয় ও তাদের উত্তরসূরীদের সহিত পাণ্ড্যদের বাণিজ্যিক সম্পর্ক স্থাপিত হয়। পাণ্ড্যদের সমগ্র ইতিহাস পল্লব, চোল, হোয়েসল এবং সবশেষে দিল্লি সুলতানির মুসলমান আক্রমণকারীদের সঙ্গে তাঁদের সংগ্রামের সাক্ষ্য দেয়। ষোড়শ শতাব্দীতে মাদুরাই সুলতানির পত্তনের সঙ্গে সঙ্গে পাণ্ড্য রাজ্য অবলুপ্ত হয়ে যায়। পাণ্ড্যরা সাহিত্য ও বাণিজ্যে অগ্রণী ছিল। দক্ষিণ ভারতীয় উপকূলভাগে ভারত ও শ্রীলঙ্কার মধ্যে মুক্তোচাষ তাঁরাই নিয়ন্ত্রণ করতেন। এই শিল্প প্রাচীন বিশ্বের সর্বোৎকৃষ্ট মুক্তোশিল্পগুলির অন্যতম ছিল।


title: দক্ষিণ ভারতের ইতিহাস

text: প্রাচীন কাল থেকে যে তিনটি রাজবংশ দক্ষিণ ভারত শাসন করে এসেছে তাদের মধ্যে চোল রাজবংশ অন্যতম। খ্রিষ্টের জন্মের অব্যবহিত পরবর্তী কয়েক শতাব্দীকালে চোলদের সর্বাপেক্ষা প্রসিদ্ধ রাজা ছিলেন কারিকল চোল। তিনি পাণ্ড্য ও চেরদের পরাভূত করে নিজ আধিপত্য কায়েম করেন। অবশ্য চতুর্থ শতাব্দী থেকে চোল রাজ্যের পতন শুরু হয়। এই সময় অন্ধ্র দেশ থেকে কলভ্ররা নেমে এসে প্রতিষ্ঠিত রাজ্যগুলিকে দখল করে নেয় এবং পরবর্তী ৩০০ বছর দক্ষিণ ভারতের প্রায় সমগ্র অঞ্চল শাসন করে।


title: দক্ষিণ ভারতের ইতিহাস

text: ৮৫০ খ্রিস্টাব্দে তাঞ্জাভুর দখল করে বিজয়ালয় চোল চোল রাজবংশকে পুনঃপ্রতিষ্ঠিত করেন। তিনি তাঞ্জাভুরে নিজ রাজধানী স্থাপন করেন। তাঁর পুত্র প্রথম আদিত্য পল্লবরাজ অপরাজিতকে পরাজিত করে চোল রাজ্যের সীমা তোন্ডাইমণ্ডলম পর্যন্ত প্রসারিত করেন। চোল রাজ্যের কেন্দ্র ছিল কাঞ্চী (কাঞ্চীপুরম) ও তাঞ্জাভুর। চোল রাজ্যের শ্রেষ্ঠ রাজাদের অন্যতম ছিলেন রাজরাজ চোল। তিনি ৯৮৫ থেকে ১০১৪ খ্রিস্টাব্দ পর্যন্ত রাজত্ব করেন। তাঁর বাহিনী তিরুবনন্তপুরমে চের নৌবাহিনীকে পরাস্ত করে এবং অনুরাধাপুর ও শ্রীলঙ্কার উত্তর প্রদেশ দখল করে। প্রথম রাজেন্দ্র চোল সমগ্র শ্রীলঙ্কা জয় করেন এবং বাংলা আক্রমণ করেন। তিনি সফল নৌ অভিযান চালিয়ে মালয়, ব্রহ্মদেশ ও সুমাত্রার একাধিক অঞ্চল জয় করেন। ত্রয়োদশ শতাব্দীতে চোল সাম্রাজ্যের পতন শুরু হয় এবং ১২৭৯ সালে এই সাম্রাজ্য অবলুপ্ত হয়ে যায়। চোলরা ছিল স্থাপত্যশিল্পে অগ্রণী। প্রাচীন দ্রাবিড়ীয় মন্দির স্থাপত্যের শ্রেষ্ঠ নিদর্শনগুলি চোলদের কীর্তি। তাঁদের স্থাপত্যের এক উল্লেখযোগ্য নিদর্শন তাঞ্জাভুরের বৃহদীশ্বর মন্দির বর্তমানে রাষ্ট্রসংঘের অন্যতম বিশ্বঐতিহ্য স্থল।


title: দক্ষিণ ভারতের ইতিহাস

text: চের রাজবংশ প্রাচীন কাল থেকে পঞ্চদশ শতাব্দী পর্যন্ত দক্ষিণ ভারতে রাজত্বকারী প্রাচীন তামিল রাজবংশগুলির অন্যতম। প্রাচীন চেররা বর্তমান ভারতের তামিলনাড়ু ও কেরল রাজ্যের মালাবার উপকূল এবং কোয়েম্বাটোর, নামাক্কল, কারুর ও সালেম জেলাগুলিতে রাজত্ব করত। চের রাজত্বকালে কেরলে বৈদেশিক বাণিজ্য সমৃদ্ধিলাভ করে। এই সময় মধ্যপ্রাচ্য ও দক্ষিণ ইউরোপে মশলা, হাতির দাঁত, কাঠ, মুক্তো ও রত্ন রফতানি করা হত। মালাবার উপকূল, কোয়েম্বাটোর ও কারুর জেলায় প্রাচীন কালের বৈদেশিক বাণিজ্যের বিভিন্ন প্রমাণ পাওয়া যায়।


title: দক্ষিণ ভারতের ইতিহাস

text: পল্লবরা ছিল দক্ষিণ ভারতের এক প্রসিদ্ধ রাজবংশ। তারা তৃতীয় শতাব্দী থেকে নবম শতাব্দীতে তাদের চূড়ান্ত পতন অবধি রাজত্ব করে। তামিলনাড়ুর কাঞ্চীপুরম ছিল তাদের রাজধানী। পল্লবদের উৎস সঠিক জানা যায় না। যদিও অনুমিত হয়ে থাকে যে তারা আর্য (পহ্লব / কম্বোজ) বংশোদ্ভুত এবং সম্ভবত প্রথম দিকে সাতবাহন রাজাদের সামন্ত ছিলেন। কৃষ্ণা নদী উপত্যকায় বর্তমান দক্ষিণ অন্ধ্রপ্রদেশ ও উত্তর তামিলনাড়ুর মধ্যে প্রসারিত পালনাড়ু অঞ্চলে পল্লবরা নিজেদের রাজত্ব শুরু করে। পল্লব বংশের অন্যতম শ্রেষ্ঠ রাজা প্রথম মহেন্দ্রবর্মণ মহাবলীপুরমের প্রস্তর-মন্দিরগুলির নির্মাণকাজ শুরু করেন। তাঁর পুত্র প্রথম নরসিংহবর্মণ ৬৩০ খ্রিস্টাব্দে সিংহাসনে আরোহণ করেন। ৬৩২ খ্রিস্টাব্দে তিনি চালুক্যরাজ দ্বিতীয় পুলকেশীকে পরাস্ত করে চালুক্য রাজধানী বাতাপী ভষ্মীভূত করেন। ষষ্ঠ থেকে নবম শতাব্দীর মধ্যবর্তী সময়ে পল্লব ও পাণ্ড্যরা দক্ষিণ ভারতের দক্ষিণাঞ্চলে একচ্ছত্র আধিপত্য বজায় রেখেছিলেন।


title: দক্ষিণ ভারতের ইতিহাস

text: ৩৪৫ থেকে ৫২৫ খ্রিস্টাব্দের মধ্যবর্তী সময়ে রাজত্ব করেন কদম্বরা। তাদের রাজ্য বর্তমান কর্ণাটক অঞ্চলে প্রসারিত ছিল। বনবাসী ছিল তাদের রাজধানী। গোয়া ও হানাগল অবধি প্রসারিত হয়েছিল তাদের রাজ্য। ৩৪৫ খ্রিস্টাব্দে ময়ূর শর্মা এই রাজবংশ প্রতিষ্ঠা করেন। কদম্বরা বনবাসী, বেলগাম, হালসি ও গোয়ায় অনেক নয়নাভিরাম মন্দির নির্মাণ করেছিলেন। হালমিদি লেখ (৪৫০ খ্রিস্টাব্দ) ও বনবাসী তাম্রমুদ্রা থেকে জানা যায় কদম্বরাই প্রথম শাসনকর্তা যাঁরা প্রশাসনিক কাজে কন্নড় ভাষা ব্যবহার করতেন। বাদামীর চালুক্য রাজবংশের উত্থানের পর ৫২৫ খ্রিস্টাব্দ থেকে পরবর্তী পাঁচ শতাব্দী কদম্বরা চালুক্য সামন্ত রাজা হিসেবে রাজত্ব চালিয়ে যায়।


title: দক্ষিণ ভারতের ইতিহাস

text: ৩৫০ খ্রিস্টাব্দ থেকে ৫৫০ খ্রিস্টাব্দের মধ্যবর্তী সময়কালে দক্ষিণ কর্ণাটকে রাজত্ব করে গঙ্গ রাজবংশ। পরে দশম শতাব্দী পর্যন্ত চালুক্য ও রাষ্ট্রকূট রাজবংশের সামন্ত রূপে তারা উক্ত অঞ্চলে রাজত্ব চালিয়ে যায়। সাতবাহন সাম্রাজ্যের পতনের পর দক্ষিণ কর্ণাটকের গঙ্গাবাদীতে স্বাধীন গঙ্গ রাজ্য স্থাপিত হয়। এই রাজ্য ছিল উত্তর কর্ণাটকের কদম্ব রাজ্যের সমসাময়িক। উল্লেখ্য, কদম্বরাও গঙ্গদেরই মতো সাতবাহন সামন্ত ছিল এবং সাতবাহনদের পতনের পর স্বাধীন রাজ্য স্থাপন করে। তাঁদের রাজ্যের নাম ছিল গঙ্গাবাদী। বর্তমান কর্ণাটকের মহীশূর, চামরাজনগর, টুমকুর, কোলার, মাণ্ড্য ও বেঙ্গালুরু জেলা নিয়ে গঠিত ছিল গঙ্গাবাদী রাজ্য। প্রথম দিকে গঙ্গ রাজ্যের রাজধানী ছিল কোলার শহরে। পরে মহীশূরের নিকটস্থ তলকড়ে রাজধানী স্থানান্তরিত হয়। কন্নড় সাহিত্যে গঙ্গ রাজ্যের রাজা দুর্বিনীত, রাজা দ্বিতীয় শিবমার ও মন্ত্রী-সেনাপতি চামুণ্ডারায়ের অবদান অনস্বীকার্য। শ্রবণবেলগোলার বিখ্যাত জৈন স্মারকটি গঙ্গ রাজাদেরই নির্মিত।


title: দক্ষিণ ভারতের ইতিহাস

text: চালুক্য রাজবংশের যথার্থ প্রতিষ্ঠাতা তথা প্রথম সার্বভৌম রাজা ছিলেন প্রথম পুলকেশী। তাঁর রাজধানী ছিল বাদামী (বর্তমান বিজাপুর, কর্ণাটক)। তাঁর পুত্র দ্বিতীয় পুলকেশী ৬১০ খ্রিস্টাব্দে চালুক্য রাজসিংহাসনে আরোহণ করেন। দ্বিতীয় পুলকেশী ৬৪২ খ্রিস্টাব্দ পর্যন্ত রাজত্ব করেছিলেন। ৬৩৫ খ্রিস্টাব্দে তিনি সম্রাট হর্ষবর্ধনকে যুদ্ধে পরাস্ত করেছিলেন। পল্লবরাজ প্রথম মহেন্দ্রবর্মণও তাঁর হস্তে পরাজিত হন। ৫৪৩ খ্রিস্টাব্দ থেকে ৭৫৭ খ্রিস্টাব্দ পর্যন্ত কাবেরী ও নর্মদা নদীর মধ্যবর্তী ভূখণ্ডে চালুক্যরা রাজত্ব করে। তাদের রাজত্বকালে বিশেষ চালুক্য স্থাপত্যশৈলীর উন্মেষ ঘটেছিল। পট্টডকল, আইহোল ও বাদামীতে চালুক্যরাজারা একাধিক প্রসিদ্ধ স্মারক নির্মাণ করেন। এই সকল মন্দিরের স্থাপত্যে বেসর স্থাপত্যশৈলীর বিবর্তন লক্ষিত হয়।


title: দক্ষিণ ভারতের ইতিহাস

text: বেঙ্গীর চালুক্যরা পূর্ব চালুক্য নামে পরিচিত ছিল। বাদামীর চালুক্যদের সমসাময়িক কালেই তারা দক্ষিণ ভারতের পূর্ব উপকূলভাগের বর্তমান বিজয়ওয়াড়া (অন্ধ্রপ্রদেশ) অঞ্চলে রাজত্ব করত। দ্বিতীয় পুলকেশীর ভ্রাতা কুব্জ বিষ্ণুবর্ধন পূর্ব চালুক্য রাজবংশ প্রতিষ্ঠা করেন। প্রায় পাঁচশো বছর পূর্ব চালুক্যরা রাজত্ব চালায়। তারা ছিল চোলদের সহকারী।


title: দক্ষিণ ভারতের ইতিহাস

text: রাষ্ট্রকূট সাম্রাজ্যের রাজত্বকাল ৭৩৫ খ্রিস্টাব্দ থেকে ৯৮২ খ্রিস্টাব্দ পর্যন্ত। রাষ্ট্রকূটদের রাজধানী ছিল গুলবর্গের মান্যখেত। রাষ্ট্রকূটরাজ প্রথম অমোঘবর্ষের (৮১৪-৭৮ খ্রিস্টাব্দ) রাজত্বকালে রাষ্ট্রকূটদের চূড়ান্ত সমৃদ্ধি দেখা যায়। প্রথম অমোঘবর্ষকে "দক্ষিণ ভারতের অশোক" অভিধায় অভিহিত করা হয়ে থাকে। বাদামীর চালুক্যদের পতনের পর রাষ্ট্রকূটদের উত্থান ঘটে এবং গুজরাটের প্রতিহার ও বাংলার পাল রাজাদের সঙ্গে উত্তর ভারতের গাঙ্গেয় সমভূমি অঞ্চলের ক্ষমতা দখলকে কেন্দ্র করে ত্রিমুখী সংগ্রামে জড়িয়ে পড়ে। ইলোরার কৈলাস মন্দির সহ একাধিক নয়নাভিরাম প্রস্তরখোদিত মন্দির নির্মাণ করেছিলেন রাষ্ট্রকূট রাজারা। আদিকবি পম্পা, শ্রীপোন্না ও শিবকোটি আচার্য প্রমুখেরা এই যুগেই কন্নড় সাহিত্যের সমৃদ্ধি সাধন করেন। কন্নড় সাহিত্যের প্রাচীনতম বিদ্যমান ধ্রুপদী গ্রন্থ কবিরাজমার্গ রচনা করেন রাজা প্রথম অমোঘবর্ষ।


title: দক্ষিণ ভারতের ইতিহাস

text: বাদামীর চালুক্য রাজবংশের উত্তরসূরীরা পশ্চিম চালুক্য সাম্রাজ্য স্থাপন করেন। তাঁদের সাম্রাজ্য ৯৭৩ খ্রিস্টাব্দ থেকে ১১৯৫ খ্রিস্টাব্দ অবধি স্থায়ী হয়। তাঁদের রাজধানী ছিল কল্যাণী (বর্তমান বাসব কল্যাণ, কর্ণাটক)। রাষ্ট্রকূটদের পতনের পর পশ্চিম চালুক্যদের উদ্ভব হয়। এই বংশের শ্রেষ্ঠ রাজা ছিলেন ষষ্ঠ বিক্রমাদিত্য। কল্যাণী চালুক্যরা গোদাগ স্থাপত্যশৈলীর পৃষ্ঠপোষক ছিলেন। এই স্থাপত্যশৈলীর নানা নিদর্শন ছড়িয়ে আছে কর্ণাটকের গোদাগ, ধারওয়াড়, কোপ্পাল, হাভেরি জেলায়। রন্না ও দ্বিতীয় নাগবর্মা প্রমুখ কন্নড় কবির পৃষ্ঠপোষকতাও করেন তাঁরা। কল্যাণী চালুক্যদের রাজত্বকাল ছিল কন্নড় সাহিত্যের সুবর্ণযুগ। কন্নড় কবিতার বচন সাহিত্য শৈলীটি এই যুগেই উদ্ভূত হয়।


title: দক্ষিণ ভারতের ইতিহাস

text: কল্যাণীর চালুক্যদের অধীনে হোয়েসল শাসনের সূত্রপাত ঘটে। পরে ধীরে ধীরে তারা নিজস্ব এক সাম্রাজ্য গড়ে তোলে। গঙ্গাবাদীর পশ্চিমাঞ্চলের শাসক নৃপকাম হোয়েসল হোয়েসল রাজবংশ প্রতিষ্ঠা করেন। পরবর্তীকালে তাঁর উত্তরাধিকারী প্রথম বল্লাল বেলুর থেকে শাসনকার্য পরিচালনা করতে থাকেন। বিষ্ণুবর্ধন হোয়েসল (১১০৬-৫২ খ্রিস্টাব্দ) নোলম্ব অঞ্চল জয় করে "নোলম্বাবাদীগোণ্ড" উপাধি গ্রহণ করেন। দক্ষিণ ভারতের বহু উল্লেখযোগ্য মন্দিরের নির্মাতা ছিলেন কর্ণাটকের হোয়সল বংশের রাজারা। তাঁদের রাজত্বকালে বেসর স্থাপত্যশৈলী চরম বিকাশ লাভ করে। ১০০০ খ্রিস্টাব্দ থেকে ১৩৪২ খ্রিস্টাব্দ পর্যন্ত তিন শতাব্দীকাল তাঁরা কর্ণাটক শাসন করেছিলেন। হোয়েসল রাজবংশের সর্বশ্রেষ্ঠ রাজারা ছিলেন বিষ্ণুবর্ধন, দ্বিতীয় বীরবল্লাল ও তৃতীয় বীরবল্লাল। হোয়েসল যুগে এই অঞ্চলে জৈনধর্মও বিকাশ লাভ করে। শ্রীবৈষ্ণবধর্মের প্রতিষ্ঠাতা রামানুজ হোয়েসল রাজ্যে নিজ ধর্ম প্রচারে এসেছিলেন। হোয়সলরা কন্নড় ও সংস্কৃত সাহিত্যের পৃষ্ঠপোষক ছিলেন। বেলুর, হালেবিড়ু, সোমনাথপুরা, বেলাবাদী, অমৃতপুরা প্রভৃতি অঞ্চলে তাঁরা বহু মন্দির নির্মাণ করে খ্যাতি লাভ করেন। রুদ্রভট্ট, জন্না, রাঘবাঙ্ক ও হরিহর প্রমুখ কবিরা এই যুগে একাধিক ধ্রুপদী কন্নড় গ্রন্থ রচনা করেছিলেন।


title: দক্ষিণ ভারতের ইতিহাস

text: একাদশ শতাব্দীতে চালুক্যদের পতনের পর কাকতীয় রাজবংশের উত্থান ঘটে। দ্বাদশ শতাব্দীর প্রথম ভাগে কাকতীয় দুর্জয় গোষ্ঠী স্বাধীনতা ঘোষণা করে রাজ্যবিস্তারে মনোযোগী হয়। এই শতাব্দীর শেষভাগে রাজ্যের সীমা বঙ্গোপসাগর স্পর্শ করে গোদাবরী ও কৃষ্ণা নদীর মধ্যবর্তী অঞ্চলে প্রসারিত হয়। কাকতীয় সাম্রাজ্যের শ্রেষ্ঠ রাজা গণপতিদেবের রাজত্বকালে এই সাম্রাজ্য সমৃদ্ধির শিখরে আরোহণ করে। বর্তমান অন্ধ্রপ্রদেশ রাজ্যের অধিকাংশ অঞ্চল এবং ওড়িশা, মহারাষ্ট্র, ছত্তীসগঢ় ও কর্ণাটক রাজ্যের কতক অঞ্চল এই সাম্রাজ্যের অন্তর্ভুক্ত ছিল। গণপতিদেবের পর তাঁর কন্যা রুদ্রমাম্বা সিংহাসনে আরোহণ করেন। কাকতীয় রাজবংশ তিন শতাব্দী ধরে রাজত্ব করেছিল। তাদের রাজধানী ছিল ওয়ারঙ্গল। চতুর্দশ শতাব্দীর প্রথম ভাগে কাকতীয় সাম্রাজ্য আলাউদ্দিন খিলজির অধীনস্থ দিল্লি সুলতানির দৃষ্টি আকর্ষণ করে। কয়েক বছর দিল্লিকে রাজস্বও প্রদান করে এই রাজ্য। কিন্তু ১৩২৩ খ্রিস্টাব্দে মুহাম্মদ বিন তুঘলকের বাহিনী এই সাম্রাজ্য অধিকার করে নেয়।


title: দক্ষিণ ভারতের ইতিহাস

text: কাকতীয় সাম্রাজ্যের পতনের পর মুসুনুরি নায়ক নামে পরিচিত দুই তুতো-ভাই দিল্লি সুলতানির বিরুদ্ধে বিদ্রোহ ঘোষণা করে ওয়ারঙ্গল পুনর্দখল করেন। তাঁরা সমগ্র তেলুগুভাষী অঞ্চলকে নিজেদের শাসননিয়ন্ত্রণে ঐক্যবদ্ধ করেন। মাত্র ৫০ বছর স্থায়ী হলেও নায়ক শাসনকাল ছিল দক্ষিণ ভারতের ইতিহাসে এক গুরুত্বপূর্ণ যুগবিভাজিকা। এই শাসন বিজয়নগর সাম্রাজ্যের উত্থানকে ত্বরান্বিত করে; যে সাম্রাজ্য পরবর্তী পাঁচশো বছর হিন্দুধর্মকে রক্ষা করে।


title: দক্ষিণ ভারতের ইতিহাস

text: আদি মধ্যযুগে দক্ষিণ ভারতে মুসলমান শক্তিগুলির উদ্ভব ঘটে। ১৩২৩ খ্রিস্টাব্দে দিল্লি সুলতানির হাতে ওয়ারঙ্গলের কাকতীয় রাজবংশের পরাজয় এবং ১৩৩৩ খ্রিস্টাব্দে হোয়েসল সাম্রাজ্যের পরাজয় দক্ষিণ ভারতের ইতিহাসে এক নতুন অধ্যায়ের সূচনা করে। এই যুগের সবচেয়ে বড় সংঘাতটি ছিল গুলবর্গের বাহমনি সুলতানি ও বিজয়নগরের (বর্তমান হাম্পি) বিজয়নগর সাম্রাজ্যের সংঘাত। ষোড়শ শতাব্দীর প্রথম ভাগে বাহমনি সাম্রাজ্য ভেঙে গিয়ে পাঁচটি পৃথক রাজ্য সৃষ্টি হয়। এগুলি হল আহমেদনগর, বেরার, বিদার, বিজাপুর ও গোলকোন্ডা। একত্রে এই পাঁচটি রাজ্যকে বলা হত দাক্ষিণাত্য সুলতানি।


title: দক্ষিণ ভারতের ইতিহাস

text: দক্ষিণ ভারতে মুসলমান আগ্রাসন রোধের উদ্দেশ্যে চতুর্দশ শতাব্দীর প্রথম ভাগে বিজয়নগর সাম্রাজ্য স্থাপিত হয়। প্রায় ২০০ বছর স্থায়ী হয়েছিল এই সাম্রাজ্য। পারসিক পণ্ডিত আবদুর রাজ্জাক এই সাম্রাজ্য ভ্রমণ করে তাঁর ভ্রমণকাহিনি লিপিবদ্ধ করেন। তুলুব রাজা কৃষ্ণদেবরায়ের রাজত্বকালে এই সাম্রাজ্য উন্নতির চরম শিখরে পৌঁছায়। কৃষ্ণদেবরায় ছিলেন শিল্পকলা, সংগীত, নৃত্য ও সাহিত্যের পৃষ্ঠপোষক। তিনি নিজে ছিলেন কন্নড় ভাষার এক বিশিষ্ট কবি। পর্তুগিজদের সঙ্গে বিজয়নগর সাম্রাজ্য সক্রিয় বাণিজ্যে লিপ্ত ছিল। পর্তুগিজ বণিক ডোমিনগো পিজ ১৫২০-এর দশকে বিজয়নগরের রাজধানীতে অবস্থান করেন। তাঁর রচনা থেকে এই রাজ্যের সমৃদ্ধি, জাঁকজমক ও মণিমাণিক্যে পূর্ণ বাজারের কথা জানা যায়।


title: দক্ষিণ ভারতের ইতিহাস

text: ১৫৬৫ সালে তালিকোটার যুদ্ধে দাক্ষিণাত্য সুলতানির সম্মিলিত বাহিনী বিজয়নগর সাম্রাজ্য অধিকার করে নেয়। রাজধানী হাম্পির ধ্বংসাবশেষ আজও দেখতে পাওয়া যায়। প্রায় চোদ্দো বর্গমাইল জায়গা জুড়ে এই শহরটি অবস্থিত ছিল। তেলুগু সাহিত্য এই যুগে চূড়ান্ত সমৃদ্ধি লাভ করে। কন্নড় হরিদাস আন্দোলন এবং "সাহিত্য" হিন্দু ঐতিহ্যগুলির বিকাশে জোর দেয়।


title: দক্ষিণ ভারতের ইতিহাস

text: বিজয়নগরের পতন ও বাহমনি সুলতানির বিভাজনের পর গোলকোন্ডার কুতুব শাহি রাজবংশ ও হায়দ্রাবাদ রাজ্য এই অঞ্চলের মুখ্য শক্তিরূপে উদ্ভূত হয়। কুতুব শাহি শাসন স্থায়ী হয় মধ্য সপ্তদশ শতাব্দী পর্যন্ত। এরপর মুঘল সম্রাট আওরঙ্গজেব এই অঞ্চল আক্রমণ করেন। ১৬৮৭ সালে গোলকোন্ডা বিজিত হয়।


title: দক্ষিণ ভারতের ইতিহাস

text: বিজয়নগর সাম্রাজ্যের বিভিন্ন অঞ্চলের সামরিক ও প্রশাসনিক শাসনভার নায়ক নামে এক শ্রেণীর শাসনকর্তাদের হাতে ন্যস্ত ছিল। বিজয়নগর সাম্রাজ্যের পতনের পর এই সকল স্থানীয় শাসনকর্তারা স্বাধীনতা ঘোষণা করে নিজ নিজ রাজত্ব প্রতিষ্ঠা করেন। এই রাজ্যগুলির মধ্যে সর্বাপেক্ষা গুরুত্বপূর্ণ ছিল মাদুরাই নায়ক, তাঞ্জোর নায়ক, শিমোগার কেলাদি নায়ক, চিত্রদূর্গ নায়ক ও মহীশূর রাজ্য। তাঞ্জাভুর নায়ক রাজবংশের সর্বশ্রেষ্ঠ রাজা ছিলেন রঘুনাথ নায়ক (১৬০০-৪৫)। তিনি বৈদেশিক বাণিজ্যে উৎসাহ দান করেন এবং ১৬২০ সালে তরঙ্গমবাদীর ডেনসবর্গে ড্যানিশ কুঠি স্থাপনে সম্মতি দেন। এর ফলে দেশের অভ্যন্তরীণ বিষয়ে ইউরোপীয়রা জড়িয়ে পড়তে শুরু করেন। ডাচদের সাফল্য তাঞ্জাভুর অঞ্চলে বাণিজ্যবিস্তারে ইংরেজদেরও অনুপ্রাণিত করে। যার ফল হয় সুদূরপ্রসারী। বিজয় রাঘব (১৬৩১-৭৫) ছিলেন তাঞ্জাভুর রাজবংশের সর্বশেষ রাজা। নায়ক রাজারা দেশের কিছু অতিপ্রাচীন মন্দির পুনর্নির্মাণ করান। বিদ্যমান মন্দিরগুলিকে স্তম্ভযুক্ত কক্ষ ও বৃহদাকার সিংহদ্বার দিয়ে সাজিয়ে তোলেন। ধর্মীয় স্থাপত্যের এই বিস্ময়কর নিদর্শনগুলি আজও দেখতে পাওয়া যায়। মহীশূর রাজ্য, চিত্রদূর্গ নায়ক গোষ্ঠীর মাধুকরী নায়ক ও কেলাদি রাজবংশের ভেঙ্কটপ্পা নায়ক রাজ্যের কান্তিরব নরসরজ ওদেয়ার ও টিপু সুলতান ছিলেন কন্নড় দেশের উত্তর-বিজয়নগর রাজাদের মধ্যে সর্বাপেক্ষা উল্লেখযোগ্য।


title: দক্ষিণ ভারতের ইতিহাস

text: মাদুরাইতে তিরুমালাই নায়ক ছিলেন সর্বাপেক্ষা প্রসিদ্ধ তাজা। তিনি ছিলেন শিল্প ও স্থাপত্যের পৃষ্ঠপোষক। তাঁর রাজত্বকালে মাদুরাই ও তার পার্শ্ববর্তী অঞ্চলে অনেক নতুন মন্দির ও অন্যান্য সৌধ প্রতিষ্ঠিত হয়। এগুলির মধ্যে মীনাক্ষী মন্দির, গোপুরম ও তিরুমালাই নায়ক প্রাসাদ উল্লেখযোগ্য। ১৬৫৯ সালে তাঁর মৃত্যু হয়। এই রাজবংশের অপর প্রসিদ্ধ শাসক ছিলেন রানি মঙ্গম্মল। পরবর্তীকালে মাদুরাই নায়ক রাজ্যের অভ্যন্তরীণ বিবাদের সুযোগে বিখ্যাত মারাঠা শাসক শিবাজী ভোঁসলে এবং মহীশূরের চিক্কাদেব রায় ও অন্যান্য মুসলমান শাসকরা এই রাজ্য আক্রমণ করেন। ফলে ১৭৩৬ সালে এই রাজ্যের পতন ঘটে।


title: দক্ষিণ ভারতের ইতিহাস

text: তাঞ্জাভুর নায়ক রাজবংশ সপ্তদশ শতাব্দীর শেষভাগ পর্যন্ত রাজত্ব করেছিল। পরে তাদের রাজ্য মাদুরাই শাসকরা দখল করে নেয়। মারাঠারা সুযোগ বুঝে তাঁদের শাসনকর্তা নিয়োগ করেন এই অঞ্চলে। তাঞ্জাভুর নায়ক রাজারা ছিলেন শিল্পকলা ও তেলুগু সাহিত্যের উল্লেখযোগ্য পৃষ্ঠপোষক।


title: দক্ষিণ ভারতের ইতিহাস

text: দক্ষিণ ভারতের উত্তরাংশে শিবাজী ও তাঁর উত্তরসূরীদের অধীনে মারাঠা সামরিক শক্তির উত্থান দক্ষিণ ভারতের রাজনৈতিক ইতিহাসে এক বিশেষ তাৎপর্যপূর্ণ ঘটনা। মারাঠাদের নিয়ন্ত্রণ পশ্চিমে গঞ্জাম ও দক্ষিণে তাঞ্জাভুর পর্যন্ত প্রসারিত হয়। আওরঙ্গজেবের মৃত্যুর পর মারাঠা শক্তিও ক্ষয়িষ্ণু হয়ে আসে। দক্ষিণ ভারতীয় শাসকরা দিল্লির শাসকদের কাছ থেকে স্বায়ত্ত্বশাসন লাভ করে। বিজয়নগর থেকে উৎসারিত মহীশূরের ওদেয়ার রাজ্য পরবর্তী কয়েক দশক ক্ষমতা দখল করে রাখে এবং দক্ষিণ ভারতের দক্ষিণাংশে নিজ প্রভাব বিস্তারে সমর্থ হয়। মহীশূরের উত্তর ও পশ্চিমে স্থিত অঞ্চলগুলিতে আধিপত্য বিস্তার করেন হায়দ্রাবাদের আসফ জাহিস। বর্তমান কর্ণাটক অঞ্চল মারাঠাদের অধীনে থেকে যায়। এইভাবেই মধ্যযুগের শেষ পর্বে দক্ষিণ ভারতের অধিকাংশ অঞ্চল মহীশূর, হায়দ্রাবাদ ও পুণের প্রত্যক্ষ বা পরোক্ষ শাসনাধীনে চলে আসে।


title: দক্ষিণ ভারতের ইতিহাস

text: ১৬৭৫ সালে বিজাপুর সেনাবাহিনীর একটি ফৌজ তাঞ্জাভুরে আসে মাদুরাই নায়কের শাসন থেকে বল্লম পুনরুদ্ধারে নায়ক রাজা বিজয়রাঘব নায়ককে সাহায্যকল্পে। কিন্তু এই ফৌজই বিজয়রাঘব নায়ককে হত্যা করে এবং একোজি তাঞ্জাভুর রাজ্যের সিংহাসনে আরোহণ করেন। এইভাবে তাঞ্জাভুরে মারাঠা শাসনের প্রবর্তন ঘটে। একোজির পর তাঁর তিন পুত্র তাঞ্জাভুর শাসন করেন। এঁরা হলেন শাহজী, প্রথম সারফোজী, থুক্কোজী (প্রথম থুলজ)। তাঞ্জাভুরের শ্রেষ্ঠ মারাঠা শাসক হলেন দ্বিতীয় সারফোজী (১৭৯৮-১৮৩২)। তিনি তাঁর জীবন উৎসর্গ করেছিলেন সংস্কৃতি চর্চায়। তাঁরই প্রচেষ্টায় তাঞ্জাভুর প্রসিদ্ধ শিক্ষাকেন্দ্রে পরিণত হয়। তিনি নিজের প্রাসাদে সরস্বতী মহল লাইব্রেরি স্থাপন করেছিলেন।


title: দক্ষিণ ভারতের ইতিহাস

text: অষ্টাদশ শতাব্দীর মধ্যভাগে দক্ষিণ ভারতের সামরিক আধিপত্যকে কেন্দ্র করে ফরাসি ও ব্রিটিশদের মধ্যে এক দীর্ঘস্থায়ী সংঘর্ষের সূত্রপাত হয়। দক্ষিণ ভারতের ইতিহাসে এই যুগটি ছিল অরাজকতার যুগ। স্থানীয় শাসকদের হাত থেকে এই অঞ্চলের শাসনভার চলে যায় এই দুই ইউরোপীয় শক্তির হাতে। ফরাসি ও ইংরেজ কর্তৃপক্ষ স্থানীয় অধিবাসীদের নিয়ে ভাড়াটে সেনাবাহিনী গড়ে তোলে। দুর্গ ও শহরের শাসনাধিকার প্রায়শই হাতবদল হতে থাকে। এমনকি প্রাথমিকভাবে লুটের মাধ্যমে ফৌজের জওয়ানদের বেতন দেওয়া হতে থাকে। এই সময় চারটি ইঙ্গ-মহীশূর যুদ্ধ ও তিনটি ইঙ্গ-মারাঠা যুদ্ধ সংগঠিত হয়। এই যুদ্ধে মারাঠা, মহীশূর ও হায়দ্রাবাদ হয় ইংরেজ নয় ফরাসিদের পক্ষ নেয়। ধীরে ধীরে হায়দ্রাবাদের সহায়তায় এই অঞ্চলে ব্রিটিশ আধিপত্য স্থাপিত হয় এবং মহীশূর দেশীয় রাজ্য হিসেবে ব্রিটিশ ভারতের অন্তর্গত হয়। ব্রিটিশদের বিরুদ্ধে যুদ্ধের বদলে কূটনীতির বিনিময়ে স্বায়ত্ত্বশাসনে রাজি হয় হায়দ্রাবাদের নিজাম রাজ্য। মধ্য ও উত্তর ভারতে প্রসারিত মারাঠা রাজ্য ভেঙে যায় এবং তার অধিকাংশ অঞ্চল ব্রিটিশ সাম্রাজ্যভুক্ত হয়।


title: দক্ষিণ ভারতের ইতিহাস

text: ব্রিটিশ ঔপনিবেশিক শাসনের অধীনে দক্ষিণ ভারত মাদ্রাজ প্রেসিডেন্সি, হায়দ্রাবাদ রাজ্য, মহীশূর রাজ্য, তিরুবিথামকুর (বা ত্রিবান্দ্রম), কোচিন, বিজিয়ানগরম সহ একাধিক দেশীয় রাজ্যে বিভক্ত ছিল। মাদ্রাজ প্রেসিডেন্সি প্রত্যক্ষভাবে ব্রিটিশদের নিয়ন্ত্রণাধীন ছিল। দেশীয় রাজ্যগুলি মোটামুটি অভ্যন্তরীণ স্বায়ত্তশাসন ভোগ করত। প্রতিটি গুরুত্বপূর্ণ দেশীয় রাজ্যের রাজধানীতে শাসকদের কাজকর্মের তদারকি ও প্রতিবেদন করার জন্য একজন ব্রিটিশ রেসিডেন্ট নিযুক্ত থাকতেন। রাজধানীর নিকটস্থ ক্যান্টনমেন্টে ব্রিটিশ ফৌজ মোতায়েন করা থাকত সম্ভাব্য সব রকম বিদ্রোহ দমনের উদ্দেশ্যে। এই সব রাজ্যের শাসকরা ব্রিটিশ রাজশক্তির সর্বাধিকার নীতি মেনে চলতেন। বৃহদায়তন দেশীয় রাজ্যগুলি নিজস্ব মুদ্রা ও রেলব্যবস্থা চালু করেছিল। এই রেলপথগুলি প্রতিবেশী রাজ্যগুলির অব্যবহার্য করার জন্য নন-স্ট্যান্ডার্ড গেজে তৈরি করা হত। ব্রিটিশ যুগেই দক্ষিণ ভারতের পার্বত্য অঞ্চলে চা ও কফি চাষ শুরু হয়। এগুলি এই অঞ্চলের এক গুরুত্বপূর্ণ অর্থকরী ফসলে পরিণত হয়।


title: দক্ষিণ ভারতের ইতিহাস

text:
১৯৪৭ সালের ১৫ অগস্ট পূর্বতন ব্রিটিশ ভারত পাকিস্তান ও ভারত অধিরাজ্যে বিভক্ত হয়ে স্বাধীনতা অর্জন করে। ১৯৪৭-৫০ মধ্যবর্তী সময়কালে একাধিক দেশীয় রাজ্য ভারতীয় প্রজাতন্ত্রের অন্তর্ভুক্ত হয়। এর ফলে দক্ষিণ ভারতে একাধিক নতুন রাজ্যের উদ্ভব হয়। ব্রিটিশ দক্ষিণ ভারতের মাদ্রাজ প্রেসিডেন্সি এবং দেশীয় রাজ্য বঙ্গনপল্লি, পুদুকোট্টাই ও সন্দুর নিয়ে গঠিত হয় মাদ্রাজ রাজ্য। মাদ্রাজ রাজ্যটিই হয় দক্ষিণ ভারতের বৃহত্তম রাজ্য। অন্যান্য যে রাজ্যগুলি গঠিত হয়, সেগুলি হল কুর্গ রাজ্য (ব্রিটিশ ভারতের পূর্বতন কুর্গ প্রদেশ), মহীশূর রাজ্য (পূর্বতন দেশীয় রাজ্য মহীশূর) ও সংযুক্ত ত্রিবাঙ্কুর-কোচিন রাজ্য (পূর্বতন দেশীয় রাজ্য ত্রিবাঙ্কুর ও কোচিন)। পূর্বতন দেশীয় রাজ্য হায়দ্রাবাদ নিয়ে হায়দ্রাবাদ রাজ্য গঠিত হয় এবং বোম্বাই প্রেসিডেন্সি পরিণত হয় বোম্বাই রাজ্যে।
১৯৫৩ সালে মাদ্রাজ রাজ্যের উত্তরাংশের তেলুগু-ভাষী জেলাগুলিকে নিয়ে ভারতের প্রথম ভাষাভিত্তিক রাজ্য করার চাপ আসতে থাকে নেহেরু সরকারের উপর। ১৯৫৩ সালের ১ অক্টোবর, মাদ্রাজ রাজ্যের উত্তরাংশের জেলাগুলিকে নিয়ে গঠিত হয় অন্ধ্র রাজ্য। এই রাজ্যের রাজধানী হয় কুর্নুল। এর পরই রাজ্যপুনর্গঠনের দাবিটি জোরালো হয়ে ওঠে এবং জাতীয় স্তরে রাজ্য পুনর্গঠন কমিশন স্থাপিত হয়। এই কমিশনের সুপারিশের ভিত্তিতে ভারতীয় সংসদ ১৯৫৬ সালে রাজ্য পুনর্গঠন আইন পাস করে ভারতে ভাষাভিত্তিক রাজ্য স্থাপনে উদ্যোগী হয়। অন্ধ্র রাজ্যের নতুন নামকরণ হয় অন্ধ্রপ্রদেশ; এবং এই রাজ্যের সঙ্গে যুক্ত হয় হায়দ্রাবাদ রাজ্যের তেলুগুভাষী তেলেঙ্গানা অঞ্চলটি। কুর্গ, হায়দ্রবাদ রাজ্যের দক্ষিণ-পশ্চিম ও বোম্বাই রাজ্যের দক্ষিণাংশের কন্নড়-ভাষী জেলাগুলি মহীশূর রাজ্যের সঙ্গে যুক্ত হয়। ত্রিবাঙ্কুর-কোচিনের সঙ্গে মাদ্রাজ রাজ্যের মালাবার ও কাসারাগড় জেলাদুটি যুক্ত হয়ে গঠিত হয় নতুন মালায়লম-ভাষী রাজ্য কেরল। ১৯৫৬ সালে পর দক্ষিণ ভারতের তামিল-ভাষী অঞ্চলগুলিই মাদ্রাজ রাজ্যের অন্তর্ভুক্ত থাকে। ১৯৬৮ সালে এই রাজ্যের নতুন নামকরণ হয় তামিলনাড়ু। ১৯৭২ সালে মহীশূর রাজ্যের নতুন নাম হয় কর্ণাটক। ১৯৬১ সালে গোয়া সহ সমগ্র পর্তুগিজ ভারত ভারতীয় প্রজাতন্ত্রের অন্তর্ভুক্ত হয়। ১৯৮৭ সালে গোয়া ভারতের রাজ্যে পরিণত হয়। ১৯৫০-এর দশকেই ভারতের ফরাসি উপনিবেশগুলি ভারতীয় প্রজাতন্ত্রের অন্তর্গত হয়। দক্ষিণ ভারতের চারটি ফরাসি উপনিবেশকে একত্রিত করে পন্ডিচেরি কেন্দ্রশাসিত অঞ্চল গঠিত হয়।


title: জরায়ু

text: জরায়ু (ইংরেজিতে womb "ঊম্" বা uterus "ইউটেরাস্" মূলতঃ লাতিন উচ্চারণে "উতেরুস্"), স্ত্রী প্রজনন তন্ত্রের একটি অন্যতম প্রধান অঙ্গ। এটি মানুষসহ বেশিরভাগ স্তন্যপায়ী প্রাণীর প্রধান প্রজনন অঙ্গ। জরায়ু একটি হরমোন প্রতিক্রিয়াশীল অঙ্গ। বিভিন্ন সময়ে বিভিন্ন হরমোন ক্ষরণের দ্বারা এর কার্যপ্রণালী নিয়ন্ত্রিত হয়। গর্ভধারণ কালে ফিটাস জরায়ুর অভ্যন্তরে বড়ো ও বিকশিত হয়। ইউটেরাস বা জরায়ু শব্দটি মূলত চিকিৎসা সংক্রান্ত ক্ষেত্রে ব্যবহৃত হয়, অপরদিকে দৈনন্দিন ব্যবহারে মূলত ওম্ব বা গর্ভথলি শব্দটি প্রাধান্য পায়। ইংরেজিতে জরায়ুকে বহুবচনে uteruses (ইউটেরাসেস) বা uteri (ইউটেরি) বলে।


title: জরায়ু

text: জরায়ুর প্রান্তদেশ মোট তিনটি। একটি সারভিক্সে এসে শেষ হয়, যা যোনিতে গিয়ে উন্মুক্ত হয়। অপর দুটি প্রান্ত জরায়ুর উভয় পাশে দুই ফেলোপিয়ান নালিতে উন্মুক্ত।


title: জরায়ু

text:
= অঙ্গসংস্থান =
গর্ভধারণের সময় ছাড়া মানুষের জরায়ু আকারে মাত্র কয়েক সেন্টিমিটার ব্যাস বিশিস্ট। জরায়ু একটি পেশিবহুল অঙ্গ। এর আকৃতি অনেকটা নাশপাতির মতো। জরায়ুকে চারটি পর্বে ভাগ করা যায়। যথা: ফান্ডাস (জরায়ু), কর্পাস, সারভিক্স, এবং অন্তঃস্থ অরফিস।


title: জরায়ু

text:
বাহির থেকে ভেতরের দিকে জরায়ুর দিকে যেতে যে অঙ্গগুলো অবস্থিত, তা হলো:বাহির থেকে ভেতরের দিকে জরায়ুতে যে পর্বগুলো রয়েছে, তা হলো:
পেরিমেট্রিয়াম
মায়োমেট্রিয়াম
এন্ডোমেট্রিয়াম


title: জরায়ু

text: = সহায়ক চিত্র =


title: বনলতা সেন (কবিতা)

text: বনলতা সেন জনপ্রিয়তম বাংলা কবিতাগুলোর মধ্যে অন্যতম। কবিতাটির রচয়িতা বিংশ শতাব্দীর আধুনিক বাঙালি কবি জীবনানন্দ দাশ। বনলতা সেন প্রধানত রোমান্টিক গীতি কবিতা হিসেবে সমাদৃত।


title: বনলতা সেন (কবিতা)

text: "বনলতা সেন" কবিতাটি প্রথম প্রকাশ করেছিলেন কবি বুদ্ধদেব বসু তাঁর কবিতা পত্রিকায়। ১৯৩৫ খ্রিষ্টাব্দের ডিসেম্বরে প্রকাশিত কবিতার পৌষ, ১৩৪২ সংখ্যার মাধ্যমে বনলতা সেন সর্বপ্রথম পাঠকের হাতে এসে পৌঁছায়। জীবনানন্দ দাশ বাংলা ১৩৪৯, ইংরেজি ডিসেম্বর ১৯৪২ খ্রিষ্টাব্দে প্রকাশিত তাঁর বনলতা সেন নামক তৃতীয় কাব্যগ্রন্থে কবিতাটি অন্তর্ভুক্ত করেন। কবিতা-ভবন কর্তৃক প্রকাশিত "এক পয়সায় একটি" গ্রন্থমালার অন্তর্ভুক্ত হিসেবে। প্রকাশক ছিলেন জীবনানন্দ দাশ নিজেই। ১৬ পৃষ্ঠার প্রথম সংস্করণে কবিতা ছিল মোট ১২টি। প্রথম সংস্করণের প্রচ্ছদ করেছিলেন শম্ভু সাহা। পরবর্তীকালে জীবনানন্দ দাশ ১৯৪৪ এ প্রকাশিত তাঁর চতুর্থ কাব্য মহাপৃথিবীতে উক্ত বনলতা সেন কাব্যগ্রন্থের সকল কবিতাই অন্তর্ভুক্ত করেছিলেন। অর্থাৎ ‘‘মহাপৃথিবী’’ কাব্যগ্রন্থেরও প্রথম কবিতা ছিল ’বনলতা সেন’।


title: বনলতা সেন (কবিতা)

text: কবির জীবদ্দশায় বাংলা শ্রাবণ, ১৩৫৯, ইংরেজি ১৯৫২ খ্রিষ্টাব্দে কলকাতার সিগনেট প্রেস থেকে বনলতা সেন কাব্যগ্রন্থের দ্বিতীয় সংস্করণটি প্রকাশিত হয়। ৪৯ পৃষ্ঠার বর্ধিত কলেবরে প্রকাশিত সংস্করণে আগের ১২টি কবিতার সাথে আরও ১৮টি কবিতা যোগ করে মোট ৩০টি কবিতা প্রকাশিত হয়। এই সংস্করণের প্রচ্ছদ করেছিলেন সত্যজিৎ রায় ও মূল্য ছিল ২ টাকা। সিগনেট সংস্করণের প্রকাশক ছিলেন দিলীপকুমার গুপ্ত। পরবর্তীতে ১৯৫৪ খ্রিষ্টাব্দের মে মাসে প্রকাশিত জীবনানন্দ দাশের শ্রেষ্ঠ কবিতা গ্রন্থটিতেও কবিতাটি সংকলিত হয়। এছাড়া আবু সায়ীদ আইয়ুব এবং হীরেন্দ্রনাথ মুখোপাধ্যায়ের যৌথ সম্পাদনায় ১৯৩৯ খ্রিষ্টাব্দে প্রকাশিত "আধুনিক বাঙলা কবিতা" শীর্ষক গ্রন্থেও কবিতাটি সঙ্কলিত হয়েছিল। কোলকাতার জাতীয় গ্রন্থাগারে সুরক্ষিত পাণ্ডুলিপিসমূহের ১৯৩৪ খ্রিষ্টাব্দ চিহ্নিত ৮ নং খাতায় এ কবিতাটি আছে। তাই, পাণ্ডুলিপির হিসেবে, ১৯৩৪ খ্রিষ্টাব্দে কবিতাটি লিখিত হয়েছিল বলে প্রতীয়মান হয়।


title: বনলতা সেন (কবিতা)

text: কবিতাটি প্রকাশের সময় সিটি কলেজে টিউটরের চাকুরি হারিয়ে বেকার জীবনানন্দ সম্পূর্ণ নিঃস্ব অবস্থায় কোলকাতায় দিনাতিপাত করছিলেন। এ ঘটনার মাত্র কয়েক বৎসর আগে তাঁর বিয়ে হয়েছিল। স্ত্রীর সাথে বনিবনা হবে না কোনোদিন তা ইতিমধ্যে নিশ্চিত হয়ে গিয়েছিল।


title: বনলতা সেন (কবিতা)

text: কবিতাটির সঠিক পাঠ নিয়ে প্রশ্ন আছে; কেননা ভিন্ন ভিন্ন সংকলনে ভিন্ন ভিন্ন পাঠ পাওয়া যায়। যদিও সে সবের পার্থক্য ব্যাপক কিছু নয়। তবে ভূমেন্দ্র গুহ সম্পাদিত পাণ্ডুলিপির কবিতা শীর্ষক গ্রন্থের পাঠটি নির্ভরযোগ্য বলে বিবেচনা করা হয়।


title: বনলতা সেন (কবিতা)

text: আপাত দৃষ্টিতে 'বনলতা সেন' একটি প্রেমের কবিতা যার কেন্দ্রবিন্দুতে রয়েছে বনলতা সেন নাম্নী কোনো এক রমণীর স্মৃতি রোমন্থন। শুরু থেকেই পাঠকের কৌতূহল বনলতা সেন কী বাস্তবের কোনো নারী নাকি সম্পূর্ণ কল্পিত একটি কাব্যচরিত্র। এ কবিতার তিনটি স্তবকের প্রতিটির শেষ চরণে বনলতা সেন নামের এক নারীর উল্লেখ আছে।


title: বনলতা সেন (কবিতা)

text: বনলতা সেন ছাড়াও জীবনানন্দের কাব্যে বেশ কিছু নারী চরিত্রের উপস্থিতি আছে; যেমন শ্যামলী, সুরঞ্জনা, সুচেতনা, সরোজনী, শেফালিকা বোস, সুজাতা ও অমিতা সেন। তবে ১৯৩২ খ্রিষ্টাব্দে লিখিত এবং প্রায় অর্ধশতাব্দীকাল অন্তরালবাসী কারুবাসনা নামীয় উপন্যাসে প্রথম 'বনলতা সেন' নামটি পাওয়া যায়। অধিকন্তু 'হাজার বছর ধরে খেলা করে', 'একটি পুরোনো কবিতা' এবং 'বাঙালি পাঞ্জাবী মারাঠি গুজরাটি' শীর্ষক আরও তিনটি কবিতায় এ নামটি আছে। প্রসঙ্গত উল্লেখ করা যেতে পারে যে "কারুবাসনা" উপন্যাসটি প্রথম প্রকাশিত হয় ১৯৮৬ খ্রিষ্টাব্দে, কবির মৃত্যুর বহুকাল পর। এর ভাষা-ভঙ্গিতে অনবগুণ্ঠিত আত্মজৈবনিকতা সেকালের পাঠক মনে বিশেষ কৌতূহলের উদ্রেক করেছিল। বনলতা সেন রক্ত মাংসের কোনও মানবী না-কি নিছকই কল্পিত কোনও কবিতাশ্রিত নারী এ প্রশ্নটি অবসিত না-হলেও রহস্যের কিনারা হয়েছে কিছু। ২০০৭ খ্রিষ্টাব্দে জীবনানন্দের পাণ্ডুলিপি উদ্ধারক ডা. ভূমেন্দ গুহ কবির 'লিটেরেরি নোটস' গবেষণা করে জানিয়েছেন যে কবির জীবনে প্রেম এসেছিল সন্দেহ নেই। দিনলিপি বা লিটেরেরি নোটস-এ ওয়াই (Y) হিসেবে উল্লিখিত মেয়েটিই কবির কাঙ্ক্ষিত নারী। বাস্তবে সে শোভনা - কবির এক কাকা অতুলান্ত দাশের মেয়ে -- যার ঘরোয়া নাম বেবী। ১৯৩০ খ্রিষ্টাব্দে লাবণ্য দাশকে বিয়ের আগেই এই বালিকার প্রতি যুবক জীবনানন্দ গভীর অনুরাগ অনুভব করেছিলেন। একটি উপন্যাসে শচী নামেও একে দেখতে পাওয়া যায়। শোভনাকে নিয়ে জীবনানন্দের অনুরাগ উন্নীত হয়েছে অনুক্ত প্রেমে; লাবণ্য দাশের সঙ্গে দাম্পত্যজীবন আদৌ সুখকর না-হওয়ায় এই প্রেম তীব্রতর হয়ে ক্রমশ এক প্রকার অভিভূতিতে পর্যবসিত হয়েছিল।


title: বনলতা সেন (কবিতা)

text: নাতিদীর্ঘ আঠারো পংক্তির নিরেট স্থাপত্যের এই গীতিকবিতায় রয়েছে ছয় পংক্তির তিনটি স্তবক। প্রথম স্তবকে কবি মূলত নিজের কথা বলেছেন; দ্বিতীয় স্তবকে বলেছেন এক ঝলক দেখা প্রিয় মুখের কথা এবং তৃতীয় স্তবকে বলেছেন একটি স্বপ্নের কথা। কবিতাটি জীবনানন্দ দাশের প্রিয় ছন্দ অক্ষরবৃত্ত বা পয়ারে রচিত। তবে পর্ব বিন্যাসে সমতা রক্ষা করা হয় নি।


title: বনলতা সেন (কবিতা)

text: প্রথম স্তবকের প্রতি পংক্তি তিন পর্বের, যার মাত্রা বিন্যাস ৮+৮+৬। ৮ মাত্রার একটি পর্ব মধ্যভাগে থাকার কারণে এ স্তবকের ছন্দবিন্যাসকে মহাপয়ার পর্যায়ী বলা যায়।


title: বনলতা সেন (কবিতা)

text: দ্বিতীয় স্তবকে বিভিন্ন পংক্তির পর্ব বিন্যাস বিভিন্ন ; যেমনঃ ৮+৮+২; ৪+৮+১০; ৮+৬, ৮+৮+১০; ৮+৪+৪+১০ এবং ৮+৪+১০।


title: বনলতা সেন (কবিতা)

text: তৃতীয় স্তবকের পর্ব ও মাত্রা বিন্যাস এরকমঃ ৮+১০; ৪+৮+৬; ৮+৪+১০; ৮+১০; ৮+৪+৮+৬ এবং ৮+৮+৬; পয়ারে বা অক্ষরবৃত্তের এরূপ সূত্রহীন ব্যবহার সত্ত্বেও কবিতাটির সঙ্গীতময়তা অতুলনীয়। এ কারণে অনুমিত হয় যে শব্দবিন্যাস এদিক-সেদিক করে কবিতাটির সঠিক পর্ববিন্যাস নির্ণয় করা আবশ্যক।


title: বনলতা সেন (কবিতা)

text: কবিতাটির প্রথম স্তবকে হাজার বছর ব্যাপী ক্লান্তিকর এক ভ্রমণের কথা বলেছেন কবি : তিনি হাজার বছর ধরে পৃথিবীর পথে পথে ঘুরে ফিরেছেন;- যার যাত্রাপথ সিংহল সমুদ্র থেকে মালয় সাগর অবধি পরিব্যাপ্ত। তার উপস্থিতি ছিল বিম্বিসার অশোকের জগতে যার স্মৃতি আজ ধূসর। এমনকী আরো দূরবর্তী বিদর্ভ নগরেও স্বীয় উপস্থিতির কথা জানাচ্ছেন কবি। এই পরিব্যাপ্ত ভ্রমণ তাকে দিয়েছে অপরিসীম ক্লান্তি। এই ক্লান্তিময় অস্তিত্বের মধ্যে অল্প সময়ের জন্য শান্তির ঝলক নিয়ে উপস্থিত হয়েছিল বনলতা সেন নামের এক রমণী। কবি জানাচ্ছেন সে নাটোরের বনলতা সেন।


title: বনলতা সেন (কবিতা)

text: কবিতাটির দ্বিতীয় স্তবকে বনলতা সেনের আশ্চর্য নান্দনিক সৌন্দর্যের বর্ণনা দিয়েছেন কবি। বনলতা সেনকে কবি প্রত্যক্ষ করেছেন অন্ধকারে। তার কেশরাজি সম্পর্কে কবি লিখেছেন : "চুল তার কবেকার অন্ধকার বিদিশার নিশা"; মুখায়ব প্রতীয়মান হয়েছে শ্রাবস্তীর কারুকার্যের মতো। বনলতাকে দেখে গভীর সমুদ্রে হাল-ভাঙ্গা জাহাজের দিশেহারা নাবিকের উদ্ধারলাভের অনুভূতি হয়েছে কবির, যেন একটি সবুজ ঘাসের দারূচিনি দ্বীপ সহসা ঐ নাবিকের দৃষ্টিগোচর হয়েছে। বনলতা সেনও তার পাখির নীড়ের মতো আশ্রয়ময় চোখ দুটি তুলে জানতে চেয়েছে, "এতদিন কোথায় ছিলেন?"


title: বনলতা সেন (কবিতা)

text: তৃতীয় স্তবকটি স্তগতোক্তির মতো মৃদু উচ্চারণে একটি স্বপ্ন-উণ্মোচনের কথা শোনা যায়। কবি জানাচ্ছেন (হেমন্তের) দিন শেষ হয়ে গেলে সন্ধ্যা আসে, ধীরে, ধীরলয়ে শিশিরপাতের টুপটাপ শব্দের মতো। তখন (দিনভর আকাশচারী) চিলের ডানা থেকে রোদের গন্ধ মুছে যায়। এ সময় পাখিদের ঘরে ফিরে আসার তাড়া; এসময় (যেন) সব নদীরও ঘরে ফেরার ব্যাকুলতা। পৃথিবীর সব আলো মুছে যায়; অন্ধকারে কেবল কয়েকটি জোনাকি জ্বলে। সারাদিনের জাগতিক সব লেনদেন সমাপ্ত হয়েছে; গল্পের পাণ্ডুলিপি তৈরি; তখন (কেবল) অন্ধকারে বনলতা সেনের মুখোমুখি বসে গল্প করার অবসর।


title: বনলতা সেন (কবিতা)

text: 'বনলতা সেন' কবিতাটি সম্ভবত বিংশ শতাব্দীর সর্বাধিক পঠিত বাংলা কবিতাগুলোর একটি। জীবনানন্দের বিরুদ্ধে দুর্বোধ্যতার অভিযোগ উত্থাপিত হওয়ার বেশ আগেই কবিতাটি প্রকাশিত হয়েছিল। অথচ শেষ দিককার কবিতায় যে দুর্গম সান্ধ্যভাষা পরিলক্ষিত হয় এ কবিতায়ও তা অনুপস্থিত নয়। কিন্তু এমনই এক দুর্মর রোমান্টিকতা কবিতাটির অবয়বে পরিব্যাপ্ত যা পাঠককে সহজে আচ্ছন্ন করে; ফলে কবিতাটির আন্তর্ভাষ্য নিয়ে চিন্তার প্রণোদনা পাঠকের হৃদয়ে সহজে প্রশ্রয় লাভ করে না। সাধারণ পাঠকের কাছে এটি নিছকই একটি প্রেমের কবিতা হিসেবে সমাদৃত হয়েছে; অথচ এর মর্মমূলে রয়েছে সুগভীর ঐতিহাসিকতা।


title: বনলতা সেন (কবিতা)

text: এ কবিতাটির বিভিন্ন আলোচনায় বলা হয়েছে যে এডগার এলেন পো'র 'টু হেলেন' (বাংলাঃ হেলেনের প্রতি) কবিতাটির সঙ্গে 'বনলতা সেন' কবিতাটির বিষয়গত সাদৃশ্য রয়েছে, যা থেকে প্রতীয়মান হয় যে জীবনানন্দ দাশ এই কবিতাটি পড়ে 'বনলতা সেন' কবিতাটি রচনায় অনুপ্রাণিত হয়েছিলেন। তবে 'বনলতা সেন' এবং 'টু হেলেন'-এর মধ্যে যে মৌলিক পার্থক্য রয়েছে তাও বিবেচনা করা হয়েছে।


title: বনলতা সেন (কবিতা)

text: সেই পঞ্চাশের দশক থেকে শুরু করে আজ অবধি নানা হাতে ‘বনলতা সেন’ কবিতাটি বহুবার অনূদিত হয়েছে। প্রথম অনুবাদটি করেছিলেন মার্টিন কার্কম্যান, যা একটি কবিতা সংকলনে গৃহীত হয়েছিল। অব্যবহিত পরেই কবি নিজে করেছেন এর অনুবাদ। আরও যাদের হাতে কবিতাটি অনূদিত হয়েছে তাদের মধ্যে রয়েছেন সনৎ ভট্টাচার্য, পুরুষোত্তম লাল ও শ্যামশ্রী দেবী, ম্যারি ল্যাগো (তরুণ গুপ্তর সহযোগে), চিদানন্দ দাশগুপ্ত, হায়াৎ সাইফ, মুকুল শর্মা, ক্লিনটন সিলি, আনন্দ লাল, সুকান্ত চৌধুরী, ফয়জুল লতিফ চৌধুরী, অনুপম ব্যানার্জি, অঞ্জন বসু, ফখরুল আলম, জো উইন্টার, অরুণ সরকার, ডি কে ব্যানার্জি, অমিতাভ মুখার্জি এবং জয়দেব ভট্টাচার্য। অনুবাদগুলো পাঠ করলে অনুবাদকদের উপলব্ধির প্রভেদ এবং মর্মার্থ অনুধাবনে ভিন্নতা প্রতিভাসিত হয়। সুজিত মুখার্জ্জি তাঁর "ট্রান্সলেশন এজ ডিসকভারী" (১৯৯৪) শীর্ষক গ্রন্থে ৬টি অনুবাদ নিয়ে আলোচনা করেছেন। জীবনানন্দ দাশ মার্টিন কার্কম্যানকৃত অনুবাদে "পাখির নীড়ের মতো চোখ" কথাটির আক্ষরিক অনুবাদে আপত্তি জানিয়েছিলেন। অধিকাংশ অনুবাদক প্রথম ছত্রের ("হাজার বছর ধরে আমি পথ হাঁটিতেছি পৃথিবীর পথে") হাজার বছর ব্যাপী পথ চলাকে ঘটমান বর্তমান কাল হিসেবে অনুবাদ করেননি। তৃতীয় স্তবকের দুটি লাইন "পৃথিবীর সব রঙ নিভে গেলে পাণ্ডুলিপি করে আয়োজন / তখন গল্পের তরে জোনাকির রঙে ঝিলমিল" এর মর্মার্থ রূপায়নে সক্ষম হননি অনেক অনুবাদক। "পাণ্ডুলিপি করে আয়োজন" বা "গল্পের তরে" কথার অর্থ স্বতঃস্ফুট নয়।


title: স্ত্রী প্রজনন তন্ত্র (মানুষ)

text: মানুষের স্ত্রী প্রজনন তন্ত্র দুটি প্রধান অংশের সমন্বয়ে গঠিত। প্রথমত, জরায়ু, যেখানে ফিটাস বিকশিত হয়, যোনীয় ও জরায়ুজ ক্ষরণ উৎপন্ন হয় এবং পুরুষের শুক্রাণু ফেলোপিয়ান নালিতে পরিবহন করে নিয়ে যায়। এবং দ্বিতীয় প্রধান অংশ হচ্ছে ডিম্বাশয়, যা ডিম্বাণু উৎপন্ন করে। এ সবই শরীরের অভ্যন্তরীন অংশ। যোনি শরীরের বাইরে ভালভার সাথে যুক্ত যা লেবিয়া, ক্লিটোরিস, এবং মূত্রনালী নিয়ে গঠিত। যোনি, জরায়ুর সাথে সারভিক্স দ্বারা সংযুক্ত; ডিম্বাশয়, উভয় পাশে দুই ফেলোপিয়ান নালির মাধ্যমে জরায়ুর সাথে সংযুক্ত। নির্দিষ্ট সময়ে ডিম্বাশয়, ডিম্বাণু ক্ষরণ করে যা ফেলোপিয়ান নালি হয়ে জরায়ুতে এসে পৌঁছে।


title: স্ত্রী প্রজনন তন্ত্র (মানুষ)

text: যৌনমিলনের সময় যোনিপথে সারভিক্স হয়ে আসার সময় শুক্রাণু, ডিম্বাণুর সাথে মিলিত হয় এবং ডিম্বাণুকে নিষিক্ত করে। এই নিষেক প্রক্রিয়া সচারচর ওভিডাক্টে ঘটে, কিন্তু এটি জরায়ুতেও ঘটতে পারে। এরপর জাইগোট জরায়ুর দেয়ালে অবস্থান নেয় এবং এরপরপরই এমব্রায়োজেনেসিস ও মরফোজেনেসিসের প্রক্রিয়া শুরু হয়।


title: স্ত্রী প্রজনন তন্ত্র (মানুষ)

text: যোনি একটি ফাইব্রোমাসকুলার টিউবাকৃতি অংশ যা জরায়ু থেকে স্ত্রীদেহের বাইরের অংশ পর্যন্ত বিস্তৃত। এটি দেখা যায় অমরাবিশিস্ট মেরুদণ্ডী ও মারসুপিয়াল প্রাণীতে, যেমন: ক্যাঙ্গারু অথবা স্ত্রী পাখি, মনোট্রিম, ও কিছু সরীসৃপের ক্লোকাতে।। স্ত্রী কীটপ্রত্যঙ্গ এবং অন্যান্য অমেরুদণ্ডী প্রাণীরও যোনি আছে, যা মূলত ওভিডাক্টের শেষ প্রান্ত।


title: স্ত্রী প্রজনন তন্ত্র (মানুষ)

text: যৌনমিলনের ক্ষেত্রে বীর্যপাতের সময় যোনিতে পুরুষের শুক্রাণু ধারণ করে। যোনির চারপাশ পিউবিক হেয়ার দিয়ে ঘেরা থাকে, যা যোনিকে বিভিন্ন সংক্রমণ থেকে রক্ষা করে। সেই সাথে এই বয়ঃসন্ধির একটি লক্ষণ।


title: বাহরাইন ওয়ার্ল্ড ট্রেড সেন্টার

text: বাহরাইনের ওয়ার্ল্ড ট্রেড সেন্টার (ইংরেজিতে: The Bahrain World Trade Center) যা ২৪০ মিটার বা ৭৮৭ফুট উচু ৫০ তলা বিশিষ্ঠ যমজ বিল্ডিং যার স্থপতি হলেন শন কিলা নামে একজন দক্ষিণ আফ্রিকান। ভবনটি Bahrain WTC বা BWTC নামেও পরিচিত। এটি মানামা, বাহরাইনতে অবস্থিত পৃথিবীর ১ম উইন্ড টারবাইন বায়ুবিদ্যুৎ কেন্দ্র সমন্বিত বিল্ডিং ।


title: বাহরাইন ওয়ার্ল্ড ট্রেড সেন্টার

text: ৫০ তলা বিশিষ্ঠ যমজ বিল্ডিং যার প্রয়োজনীয় বিদ্যুৎ এর ১১-১৫% প্রায় ১.৩-১.৮ গিগা ওয়াট আওয়ার/বছর উৎপাদন হবে বিল্ডিং এ স্থাপিত ৩২গজ বা ৯৬ফুট ডায়ামিটারের ৩x২২৫ কিলোওয়াট এর উইন্ড টারবাইন (বায়ুবিদ্যুৎ কেন্দ্র) হতে। এই পরিমাণ বিদ্যুৎ দিয়ে ৩০০ বাড়িতে ১ বছর আলোর ব্যবস্থা করা সম্ভব।


title: ঘড়ি

text: ঘড়ি () এমন একটি যন্ত্র যা সময় নির্ধারণে সাহায্য করে। বিভিন্ন ধরনের ঘড়ি দেখতে পাওয়া যায়, যেমন হাত ঘড়ি, দেয়াল ঘড়ি ইত্যাদি।


title: ঘড়ি

text: ঘড়ি আবিষ্কারের ইতিহাস-সূর্যঘড়ি : এটি প্রথম যান্ত্রিক ঘড়ি। আনুমানিক সাড়ে পাঁচ হাজার বছর আগে মিসর ও ব্যাবিলনে এর উৎপত্তি।এটি আজও টিকে আছে। সেকেন্ড ও মিনিটের কাটা নেই,নেই কোন টিকটিক শব্দ। তবে সময় দেয় একদম নিখুঁত।গোলাকার চাকতিতে একটি নির্দেশক কাঁটা ও দাগ কাটা সময়ের ঘর,এ নিয়েই সূর্যঘড়ি।মাত্র ৭০০ বছর আগে লাতিন শব্দ ‘ক্লক্কা’ থেকে এসেছে ক্লক।ক্লক্কা মানে ঘন্টি।যদিও ইতিহাসেও এই মূল্যবান আবিষ্কারটির আবিষ্কারক হিসেবে কোন নির্দিষ্ট ব্যক্তির নাম পাওয়া যায়না। তবে সূর্য ঘড়ির ব্যবহার শুরু অনেক কাল আগে থেকেই। ধারণা করা হয় মিশরীয়রাই প্রথম প্রকৃতিনির্ভর অর্থাৎ সূর্য-ঘড়ি নির্মাণ করেছিল আর ১৪ শতাব্দীতে এসে ইউরোপিয়ানরাই এই তত্ত্বের উপর ভিত্তি করে প্রথম যান্ত্রিক ঘড়ি আবিষ্কার করেন।কিন্তু ১৪ শতকের দিকে নির্মিত ঘড়িগুলোতে শুধুমাত্র ঘন্টা নির্দেশ করতে সক্ষম হত, মিনিট বা সেকেন্ড নির্ণয় করতে পারতো না। তাছাড়া বর্তমান ঘড়ির দুই ঘন্টা ছিল সেই ঘড়ির হিসেবে এক দিন, যার মানে একদিনে ঘড়িটি মাত্র দুবার ৩৬০ ডিগ্রী কোণে ঘুড়তে পারতো। অর্থাৎ এই ঘড়ি দিয়ে সম্পূর্ণ নির্ভুল ও সূক্ষ সময় গণনা করা যেত না।অবশেষে ডাচ জ্যোতির্বিদ ক্রিশ্চিয়ার হাইজেন্স ১৬৫৭ সালে এসে সম্পূর্ণ নির্ভুলভাবে মিনিট, সেকেন্ড ও ঘন্টা নির্দেশকারী উন্নতমানের যান্ত্রিক ঘড়ির নকশা করেন। হাতঘড়ি একটি ক্ষুদ্র ঘড়ি যা একটি ফিতার সাহায্যে কোন ব্যক্তির কব্জিতে যুক্ত করা হয়। নিরীক্ষন করা সময় এবং দিন, তারিখ, মাস এবং বছর কখনও কখনও প্রদর্শন করে। ১৫২৪তে, পিটার হেনেলিন প্রথম পকেট ঘড়ি তৈরি করেছিল। ১৯০০ খ্রীষ্টাব্দের পূর্বে, অধিকাংশ ঘড়িই ছিল পকেট ঘড়ি যা শেকলের মাধ্যমে পকেটের সাথে আটকে রাখা হত।। ১৯৭০ পূর্বে, সমস্ত ঘড়িতে একটি ঘুর্ণায়মান ঘন্টার কাঁটা এবং একটি দীর্ঘতর মিনিট কাঁটার সঙ্গে একটি নম্বরযুক্ত ডায়াল ছিল। ১৯৭ থেকে, ডিজিট্যাল ঘড়ি বাজারে আসে। ডিজিটাল ঘড়িতে সময় রাখতে ভেতরে ক্ষুদ্র কম্পিউটার রয়েছে। এতে ডায়লে কাঁটার পরিবর্তের একটি ডিজিটাল ঘড়ি একটি সংখ্যা হিসেবে সময় দেখায় (উদাঃ, ১০: ৩০ এএম)।


title: ঘড়ি

text: হাতঘড়ির চেয়ে আকারে বড় দেয়াল ঘড়ি। দেয়াল ঘড়িগুলো সাধারনত দেয়ালে টানানো থাকে।


title: টাইটানিক (দ্ব্যর্থতা নিরসন)

text: "টাইটানিক"' হতে পারে:


title: টাইটানিক (দ্ব্যর্থতা নিরসন)

text: = চলচ্চিত্র =


title: মন্স পিউবিস

text: মন্স পিউবিস বা যোনীমণ্ডপ (ইংরেজি: Mons pubis) নারীদেহের নিম্নাঙ্গের একটি নির্দ্দিষ্ট এলাকা মানব অঙ্গসংস্থানবিদ্যায় এবং সাধারণ স্তন্যপায়ী প্রাণীতে পিউবিক অস্থির, পিউবিক সিমফাইসিস সংযোগের উপর মেদ কলা জমে থাকা উঁচু ঢিপির (mound) মতো অংশটিকে "মন্স পিউবিস" বা "যোনীমণ্ডপ" বলে। এটি ল্যাটিন শব্দ "pubic mound" থেকে এসেছে, এছাড়া এটি মন্স ভেনেরিস (ল্যাটিন mound of venus) নামেও পরিচিত। মন্স পিউবিস ভালভার ওপরের অংশ গঠন করে।


title: মন্স পিউবিস

text: মন্স পিউবিসে আকার সাধারণত শরীরের হরমোন ক্ষরণ ও মেদের পরিমাণের ওপর নির্ভর করে। বয়ঃসন্ধির পর এটি প্রসারিত হয়, এর ওপরভাগে অংশ চুলে ঢেকে যায়, যা যৌনকেশ নামে পরিচিত। মানুষের দেহে এই উঁচু অংশটি মেদ কলা দিয়ে গঠিত এবং যথেষ্ট পরিমাণে বড়। যৌনমিলনের সময় এটি পিউবিক অস্থিকে রক্ষা করে।


title: মন্স পিউবিস

text: মানুষের "মন্স পিউবিস" যে কয়েকটি অংশে বিভক্ত তার নিম্নভাগে আছে বৃহদষ্ট, এবং অন্য পাশে হলরেখার (লাঙ্গল ফলার দাগ) মতো অংশ, যা যোনীচিরল নামে পরিচিত। ক্লেফট অফ ভেনাস যে সকল অংশ পরিবেষ্টন করে রেখেছে সেগুলো হলো: নিম্নোষ্ঠ, ভগাঙ্কুর, যোনির প্রবেশদ্বার, এবং ভালভাল ভেস্টিবিউলের অন্যান্য অংশ। "মন্স ভেনেরিস"-এর মেদ কলা ইস্ট্রোজেন ক্ষরণে প্রতিক্রিয়াশীল, যা বয়ঃসন্ধি শুরুর সময় একটি স্বতন্ত্র উঁচু অংশের সৃষ্টি করে। পরবর্তীতে এটি "লেবিয়া মেজরার" সামনের অংশে, পিউবিক অস্থি থেকে সরে যায়।


title: ভালভা

text: যোনিদ্বার বা ভালভা (ইংরেজি vulva, যা ল্যাটিন "vulva", বহুবচনে "vulvae" বা "vulvas"; বুৎপত্তি দেখুন একটি বহিঃস্থ স্ত্রী যৌনাঙ্গ। যদিও কথ্য ভাষায় স্ত্রী যৌনাঙ্গ বোঝাতে সচারচর যোনি ব্যবহৃত হয়, কিন্তু সুনির্দিষ্ট করে বলতে গেলে যোনি একটি অভ্যন্তরীণ যৌনাঙ্গ, যেখানে ভালভা বলতে বোঝায় সমগ্র বহিঃস্থ যৌনাঙ্গ। এই নিবন্ধে মানুষের ভালভা আলোচনা করা হয়েছে, তবে গঠন সকল স্তন্যপায়ী প্রাণীর জন্য একই।


title: ভালভা

text: ভালভা বিভিন্ন গুরুত্বপূর্ণ ও অপেক্ষাকৃত কম গুরুত্বপূর্ণ অংশ নিয়ে গঠিত, যেমন: লেবিয়া মেজরা, লেবিয়া মাইনরা, মন্স পিউবিস, ক্লিটোরিস, ভেস্টিবিউলার বাল্ব, ভালভাল ভেস্টিবিউল, মেজর ও মাইনর ভেস্টিবিউলার গ্রন্থি, এবং ভ্যাজাইনাল অরফিস। ভালভার বিকাশ বেশ কয়েকটি ভাগে সম্পূর্ণ হয়।


title: ভালভা

text: ভালভার যৌন ভূমিকা রয়েছে। ভালোভাবে উত্তেজিত হলে এর বহিঃস্থ প্রত্যঙ্গগুলো প্রচণ্ড যৌনসুখ দিতে পারে। বিভিন্ন রকম কলায় (art) উল্লেখ আছে যে, ভালভার এমন শক্তি আছে যে এটি মানবজাতিকে “প্রাণ” ও “যৌন সুখ” উভয়ই দিতে পারে।


title: ভালভা

text: মানুষের ক্ষেত্রে ভালভার প্রধান অংশগুলো হচ্ছে:


title: ভালভা

text: অন্যান্য গঠন:


title: ভালভা

text: জীবন শুরুর প্রথম আট সপ্তাহে ছেলে ও মেয়ে ভ্রূণের প্রাথমিক প্রজনন ও যৌন অঙ্গগুলো একই থাকে, এবং মাতৃ হরমোগুলো এগুলোর বিকাশ নিয়ন্ত্রণ করে। ছেলে ও মেয়ের বৈশিষ্ট্যসূচক অঙ্গগুলো পৃথক হওয়া শুরু করে তখন, যখন ভ্রূন নিজের হরমোন নিজেই উৎপাদনে সক্ষম হয়। যদিও বারো সপ্তাহের আগে দেখে লিঙ্গ নির্ধারণ করা কষ্টসাধ্য।


title: ভালভা

text: ষষ্ঠ সপ্তাহে ক্লোকাল মেমেব্রেনের সামনে থেকে জেনিটাল টিউবারকল বিকশিত হতে শুরু করে।


title: ভালভা

text: তৃতীয় মাসের শুরুতে জেনিটাল টিউবারকল ভগাঙ্কুরে পরিণত হয়। ইউরোজেনিটাল ভাঁজ হয় "লেবিয়া মাইনরা"য় পরিণত হয় এবং লেবিওসক্রোটাল সুয়েলিংস হয় "লেবিয়া মেজরা"।


title: ভালভা

text: জন্মের পর, শিশুর ভালভা (এবং স্তন কলা—দেখুন উইচেস দুগ্ধ) তুলনামূলকভাবে বড়ো ও স্পষ্টদর্শন থাকে, এবং এটা ঘটে কারণ অমরা থেকেই মায়ের কারণে শিশুর দেহে হরমোন ক্ষরণের সীমার বৃদ্ধি অপরিবর্তিত থাকে। পরবর্তী সময়ের চেয়ে ক্লিটোরিস তাই তুলনামূলকভাবে বড়ো থাকে। যখন এই হরমোন ক্ষরণ বন্ধ হয়ে যায়, ভালভা ছোট হয়ে স্বাভাবিক আকৃতি ফিরে পায়।


title: ভালভা

text: এক বছর বয়স থেকে বয়ঃসন্ধি শুরুর পূর্ব পর্যন্ত, শরীরের অন্যান্য স্থানের বৃদ্ধি/পরিবর্তনের তুলনায় ভালভাতে কোনো দৃশ্যমান পরিবর্তন পরিলক্ষিত হয় না।


title: ভালভা

text: বয়ঃসন্ধি শুরুর পর থেকে ভালভাতে বেশ কতোগুলো পরিবর্তন আসে। এটি আগের তুলনায় আকার বড় ও আরো বেশি বাইরের দিকে প্রকাশিত হয়। এর রঙ পরিবর্তন হতে পারে এবং যৌনকেশ (পিউবিক হেয়ার) দেখা যায়। যৌনকেশের উপস্থিতি প্রথমে "লেবিয়া মেজরা"য় দেখা যায়, পরবর্তীকালে তা মন্স পিউবিসে ছড়িয়ে পড়ে। এছাড়া কিছুক্ষেত্রে উরুর ভেতরাংশে ও পেরিনিয়ামেও যৌনকেশের উপস্থিতি থাকতে পারে।